"Bigg Boss"akee enme gina dhuvahah dhemehehtunu gulhun: Salman\nކަލާޒް ޓީވީގެ ރިއަލިޓީ ޝޯ "ބިގް ބޮސް" ގެ 15 ވަނަ ސީޒަން މިދިޔަ ބުރާސްފަތި ދުވަހު ވަނީ ލޯންޗު ކޮށްފަ އެވެ. ގިނަ ބަޔަކު ކެތްތެރިކަމެއް ނެތި އިންތިޒާރު ކުރަމުންދާ މި ޝޯ ފެށުމުގެ ރަސްމިއްޔާތުގައި ކުރީގެ ސިޒަންތަކުގެ ބައެއް ބައިވެރިން ކަމަށްވާ އާރްތީ ސިންގް އާއި ދެވޮލީނާ ބަޓަޗަޖީ ބައިވެރިވި އެވެ.\nއަންނަ އޮކްޓޯބަރު ދެވަނަ ދުވަހު ދައްކަން ފަށަން ހަމަޖެހިފައިވާ މި ޝޯގައި ކުރީ ސީޒަން ތަކަށް ވުރެ ގޮންޖެހުންތައް ބޮޑުވާނެ އެވެ. ސަބަބަކީ މިފަހަރުގެ ސީޒަން ރާވާފައި އޮތީ "ޖަންގަލް ތީމް" އަކަށް ކަމަށް ވާތީ އެވެ.\n"ބިގް ބޮސް" އާއި ސަލްމާންގެ އޮންނަ ގުޅުމާ ބެހޭ ގޮތުން މި ހަފުލާގައި ނޫސްވެރިއަކު ސަލްމާނާ ސުވާލު ކުރި އެވެ. ސަލްމާން ބުނީ އޭނާގެ ހަޔާތުގައި މިހާތަނަށް "ބިގް ބޮސް" އާ އޮތް ގުޅުން ފިޔަވައި އެހާ ގިނަ ދުވަހު އެއް ގުޅުމެއް ނުބޭއްވޭ ކަމަށެވެ. ކޮންމެވެސް ސަބަބަކާ ހުރެ ގުޅުން ކެނޑޭ ކަމަށެވެ. ނަމަވެސް ބިގް ބޮސް އާ އޮތް ގުޅުން ދާއިމީ އެއްޗަކަށް ވެފައިވާ ކަމަށެވެ.\n"ބިގް ބޮސް" އާއި ސަލްމާންގެ އެއްގޮތް ކަންތައްތަކަކީ ކޮބައިތޯ އެހެން ނޫސްވެރިއަކު ސުވާލު ކުރުމުން ސަލްމާން ބުނި ދެ މީހުން ވެސް ހުސްހަށިބައި ކަމަށެވެ. އެއްވެސް ބިރެއް ނެތި އެމީހުން "ބޮސް" އަކަށް ވަނީ އެހެންވެ ކަމަށެވެ.\n"ބިގް ބޮސް" ހޯސްޓް ކޮށްގެން ސަލްމާނަށް ލިބޭ ފައިސާގެ އަދަދާ ބެހޭ ގޮތުން ވެސް ނޫސްވެރިން ސަލްމާނަށް ސުވާލުތައް ހުށަހެޅި އެވެ.\n"ބިގް ބޮސްގެ ޕްރޮޑިއުސަރުން ކައިރީ އަބަދު އަހަރެން އެބަ ކިޔަން އަހަރެން ވަރަށް ބުރަ މަސައްކަތެއް ނޫންހޭ މި ކުރަނީ. އެހެންވެ އުޖޫރަ ވެސް އިތުރުކުރަން ޖެހޭނެ ނޫންހޭ. އެކަމަކު އެމީހުން އެ ވާހަކަ އަޑެއް ނާހާ. އަހަރެން ދުއާ ކުރަން އެމީހުން އަހަރެން ކައިރީގައި އުޖޫރަ ބޮޑުކޮށްފީމޭ ބުނާނެ ދުވަހެއް އާދޭތޯ. އެ ދުވަހަކުން އަހަރެން ބުނާނަން ކޮންމެހެން ބޮޑުކުރާނެ ކަމެއް ނެތޭ. އެ ފަދަ ކަމެއް ވެދާނެހެން ހީވޭތަ؟" ސަލްމާން ނޫސްވެރިންނާ ސުވާލު ކުރި އެވެ.\nއިންޑިޔާގެ ނޫސްތަކުން ރިޕޯޓު ކޮށްފައިވާ ގޮތުގައި "ބިގް ބޮސް 15" ހޯސްޓްކުރަން ސަލްމާން މިފަހަރު އެއްބަސްވީ 350 ކްރޯޑު ރުޕީސް އަށެވެ. މި ޝޯ އޭނާއަށް އެހާ ކަމުދާ ސަބަބު ކިޔައިދެމުން ސަލްމާން ބުނީ އޭނާގެ ކެތްތެރިކަމަށް ގޮންޖަހާ އަދި ޓެސްޓްކުރާ ޝޯއަކަށް މި ޝޯ ވާކަމަށެވެ.\n"އަހަންނަށް ރުޅި އާދެވޭތޯ ކޮންމެ ފަހަރަކު ރުޅި މަޑުވުމުން ހިތަށް އަރާ އެގޮތަށް ރުޅި ނާދެވުނު ނަމައޭ. އަދި އަނެއް ފަހަރު އަހަރެން އެޔަށް ވުރެ ގަދައަޅާ މަސައްކަތްކުރަން ރުޅި ނައިސް ވޭތޯ. ނަމަވެސް ޝޯގެ ބައިވެރިން އަނެއްކާވެސް ކުރާ ގޯސް ކަންތައްތަކުން އަހަރެން ކައިރިއަށް ރުޅި އަންނަނީ،" ސަލްމާން ބުންޏެވެ.\n"ބިގް ބޮސް 15" ގައި ބައިވެރިވާނެކަން ޔަގީންވެފައިވާ މީހުންގެ ތެރޭގައި "ބިގް ބޮސް އޯޓީޓީ" ގެ ރަނަރަޕް ޝަމީތާ ޝެޓީ އާއި ނިޝާންތު ބަޓް ހިމެނެ އެވެ. އަދި "ބިގް ބޮސް 13" އިގެ ރަނަރަޕް އާސިމް ރިޔާޒްގެ ކޮއްކޮ އުމަރު ރިޔާޒް އާއި ޓީވީ ބަތަލާ ޑޯނަލް ބިޝްތު ވެސް ޝޯގައި ބައިވެރިވާކަން ވަނީ ޔަގީން ވެފަ އެވެ.


Kelaaga varu gadha humeh, doctor admit kurumun ehen doctoreh gengosfi | Mihaaru\nހއ. ކެލާ. އެ ރަށުގައި ވަރުގަދަ ހުމެއް ދަނީ ފެތުރެމުން.\nކެލާގައި ވަރުގަދަ ހުމެއް، ޑޮކްޓަރު އެޑްމިޓް ކުރުމުން އެހެން ޑޮކްޓަރެއް ގެންގޮސްފި\n17 އޯގަސްޓް 2019 - 12:136comments\nހއ. ކެލާ ގައި ވަރުގަދަ ހުމެއް ފެތުރި، ރަށުގެ ސިއްހީ މަރުކަޒުގައި ހުރި ހަމައެކަނި ޑޮކްޓަރު އެޑްމިޓް ކުރަން ޖެހުމުން އެހެން ޑޮކްޓަރެއް ގެންގޮސް ބަލި މީހުން ބަލަން ރޭ ފަށައިފި އެވެ.\nކެލާ ސިއްހީ މަރުކަޒުގެ ސީނިއާ އެޑްމިނިސްޓްރޭޓަ އިބްރާހިމް ރުޝްދީ ވިދާޅުވީ ހުން އައިސް ހޮޑުލާ ހަދާތީ އިއްޔެ އެކަނި ވެސް ސިއްހީ މަރުކަޒަށް ދައްކަން 25 މީހުން ދިޔަ ކަމަށެވެ. އޭގެ ތެރޭގައި 60 ޕަސަންޓަކީ ކުޑަކުދިން ކަމަށާއި އެއްވެސް މީހެއްގެ ހާލު ގޯސް ނޫން ކަމަށް އޭނާ ވިދާޅުވި އެވެ.\nރަށުގައި އެންމެ ޑޮކްޓަރެއް ހުންނައިރު ހުން އައިސްގެން އޭނާ ވެސް އެޑްމިޓް ކުރަން ޖެހުމުން ބަލި މީހުން ބެލުމުގައި ހަރަކާތްތެރިވީ ދެ ހެލްތު ވޯކަރުން ކަމަށް އިބްރާހިމް ވިދާޅުވި އެވެ. އަދި އެޑްމިޓްކޮށްގެން މިހާރު ފަރުވާދެމުން އަންނަނީ އެންމެ ދެ ކުދިންނަށް ކަމަށް އިބްރާހިމް ވިދާޅުވި އެވެ.\nއޭނާ ވިދާޅުވި ގޮތުގައި ބަލި މީހުން ބެލުމަށް ހއ. ދިއްދޫ ހޮސްޕިޓަލުން ވަނީ ޑޮކްޓަރެއް ގެންގޮސްފަ އެވެ. އަދި ހދ. ކުޅުދުއްފުށިން ޑޮކްޓަރަކު ގެންދަން މަސައްކަތް ކުރަމުން އަންނަ ކަމަށް އޭނާ ވިދާޅުވި އެވެ.\n"މިއަދު މިހާތަނަށް ހުން އައިސް ހޮޑުލާތީ ފަސް މީހަކު ދައްކަން މަރުކަޒަށް އައި،" އިބްރާހިމް ވިދާޅުވި އެވެ.\nއިބްރާހިމް ވިދާޅުވި ގޮތުގައި މީގެ ކުރިން ދުވާލެއްގެ މައްޗަށް އެކި ބޭނުންތަކަށް ސިއްހީ މަރުކަޒަށް ދަނީ 10-12 މީހުންނެވެ. އެކަމަކު، އިއްޔެ ގިނަ އަދަދަކަށް މީހުން ހުން އައިސްގެން ދިއުމާއި އޭގެ ތެރޭގައި ގިނަ އިން ކުޑަ ކުދިން ތިބީމަ ވަރަށް ބޮޑަށް ކަންބޮޑުވި ކަމަށް އޭނާ ވިދާޅުވި އެވެ.\n"އެކަމަކު، މިހާރު އާންމު ހާލަތަކަށް ބަދަލުވަމުން އަންނަ ކަމަށް ބެލެވެނީ، އެސްޓީއޯގެ ބޭސް ފިހާރަ އިން ވަނީ އަންގާފައި ބޭސް ވެސް ހުރި ކަމަށް،" އިބްރާހިމް ވިދާޅުވި އެވެ.\nއިތުރު ލިޔުންތައް ސިއްހަތު ބޭސް ހއ. އަތޮޅު ހއ. ކެލާ ބަލިތައް ހެލްތު މިނިސްޓްރީ\nގާދިއްފުށީގައި ހުމެއް ފެތުރެނީ، ޑޮކްޓަރު ޗުއްޓީގައި!


Dho?! Balaane Series eh Hoadhanee? Mi Othee List eh\nބަލާނެ ސީރީޒެއް ހޯދަނީ؟ މިއޮތީ ލިސްޓެއް\nމި ދުވަސްވަރު ވަރަށް ގިނަ އާ ޓީވީ ސީރީޒްތައް އެބަ ނުކުމެވެ. މީގެ ތެރެއިން ގިނަ ޝޯތަކަށް ވަރަށް ބޮޑު ތަރުހީބެއް ވެސް އަންނަނީ ލިބެމުންނެވެ. އެހެންވެ މި ބެލީ މިހާރު ބަލާނެ ބައެއް ޓީވީ ސީރީޒްތަކުގެ ލިސްޓެއް ތައްޔާރުކޮށްލެވޭތޯ އެވެ. މި ލިސްޓުގައި މި ހުރީ އައިއެމްބީޑީ އާއި ރޮޓެން ޓޮމާޓޯގައި ހުރި އެންމެ މަތީ ރޭޓިންތަކުގެ ސީރީޒްތަކާއި ބައެއް އަމިއްލަ ފޭވަރިޓްސްތަކެވެ.\nޑެޑް ޓު މީ\n"ޑެޑް ޓު މީ" ސީޒަން ދޭއްގެ ޓްރެއިލާ.\nމިހާރު އެންމެ ރޭޓިން މަތި ސީރީޒަކީ މި އެވެ. ދެ ސީޒަނެއް ހިމެނޭ، ޑާކް ކޮމެޑީ ކްރައިމް މި ސީރީޒްގެ އާ ސީޒަން ނެޓްފްލިކްސް އިން ސްޓްރީމިން އަށް ދޫކޮށްލީ ވަރަށް ފަހުންނެވެ. މި ސީރީޒްގައި ދައްކަނީ ހުވަފަތްވެފައިވާ އަންހެނަކު، ހިޓް އެންޑް ރަން ކާރު އެކްސިޑެންޓެއްގައި އޭނާގެ ފިރިމީހާ މަރާލި މީހާ ހޯދުމަށް އުޅޭ އުޅުމުގެ ތެރޭގައި ދިމާވާ ތަފާތު މީހެއްގެ ސަބަބުން އޭނާގެ ދިރިއުޅުމަށް އަންނަ ބަދަލުތަކެވެ.\nއައި ނޯ ދިސް މަޗް އިޒް ޓްރޫ\n"އައި ނޯ ދިސް މަޗް އިޒް ޓްރޫ" ގެ ޓްރެއިލާ.\nއެޗްބީއޯގެ މި ސީރީޒްގައި ދައްކަނީ 20 ވަނަ ގަރުނުގައި ހިނގާ ކަމެކެވެ. ވަރަށް ވައްތަރު އެއްމާބަނޑު ދެބެއިންގެ ދިރިއުޅުމުގައި އެމީހުނަށް ލިބޭ ދޯކާ އާއި އެމީހުން ވާ ގުރުބާނީތަކާއި އަދި މައާފުކުރުމުގެ ތަފާތު ވާހަކައެކެވެ. ޖުމްލަ ހަތަރު އެޕިސޯޑް ހިމެނޭ މި ސީރީޒްގެ ދެ އެޕިސޯޑެއް މިހާރު ވަނީ ދައްކާފަ އެވެ. ލީޑުން ފެންނަނީ މާކް ރަފުލޯ އާއި ޖޫލިއެޓް ލުވިސް އެވެ.\nއިން ޓު ދި ނައިޓް\n"އިން ޓު ދި ނައިޓް" ގެ ޓްރެއިލާ.\nޕޯސްޓް އެޕޮކްލިޕްޓިކް ޕިކްޝަންގެ މި ފްރެންޗް ޑްރާމާގައި ދައްކަނީ ކުއްލިއަކަށް އިރުގެ ހޫނު އިންތިހާއަށް ގަދަވެ އިންސާނުންނަށް ދުނިޔޭގެ ދިރިނޫޅެވޭ ވަރުވާ ތަނެވެ. އެކަމަކު މި ކާރިސާއިން ސަލަމާތްވާ އިންސާނުން ތިބެނީ މަތިންދާބޯޓެއްގަ އެވެ. އިރުން ލިބޭ ހޫނުން ސަލާމަތްވުމަށް، ރައްކާތެރި މާހައުލެއް ހޯދަން އެމީހުންނަށް ޖެހެނީ ރޭގަނޑު ދަތުރުތައް ކުރާށެވެ. ނެޓްފްލިކްސްގެ މި ޑްރާމާގައި ހަ އެޕިސޯޑެއް ހިމެނެ އެވެ.\n"ލިޓުލް އެމެރިކާ" ގެ ޓްރެއިލާ.\nއެޕަލް ޓީވީ ޕްލަސްގެ މި އެންތޮލޮޖީ ސީރީޒްގައި ދައްކަނީ އެމެރިކާ އަށް ދިރިއުޅުން ބަދަލުކޮށްފައިވާ އެހެން ގައުމުތަކުގެ މީހުންގެ ދިރިއުޅުމާއި ގުޅޭ މަޖާ، ލޯބީގެ، އަސަރުގަދަ، އުފާވެރި އަދި ހައިރާންވާ ކަހަލަ ވާހަކަތަކެވެ. މީގެ އަށް އެޕިސޯޑެއް ބަލައިލަން ލިބޭނެ އެވެ.\nކްރެޝް ލޭންޑިން އޮން ޔޫ\n"ކްރެޝް ލޭންޑިން އޮން ޔޫ" ގެ ޓްރެއިލާ.\nނެޓްފްލިކްސް މިހާރު އެންމެ ހިނގާ ކޮރެއާ ޑްރާމާތަކުގެ ތެރޭގައި މި ސީރީޒް ހިމެނެ އެވެ. ދެކުނު ކޮރެއާގެ ވިޔަފާރީވެރި އަންހެނަކު ޕެރަގްލައިޑިންއެއް އުދުއްސަނިކޮށް އެކްސިޑެންޓެއްވެ، އުތުރު ކޮރެއާގެ ފަސްގަނޑަށް ވެއްޓެ އެވެ. އެ ހިސާބުން އޭނާއާ ދިމާވާ އުތުރު ކޮރެއާގެ ސިފައިންގެ މީހަކު ރައްކާތެރިކަމާ އެކު އޭނާ އަނބުރާ ގައުމަށް ފޮނުވާލުމަށް ކުރާ މަސައްކަތް ދައްކަ އެވެ. ދެ ކޮރެއާގެ ދެމެދުގައި ޒަމާނުއްސުރެ އުފެދިފައި އޮންނަ ހަމަނުޖެހުމުގެ ސަބަބުން އެއީ ފަސޭހަ ކަމަކަށް ނުވެ އެވެ. މި ކަންތަކުގެ ތެރޭގައި އުޅެނިކޮށް އެ ދެމީހުނަށް އެކަކު އަނެކަކު ދެކެ ލޯބިވެވެ އެވެ.\n"ހޮލީވުޑް" ގެ ޓްރެއިލާ.\nދެ ވަނަ ބޮޑު ހަނގުރާމައަށް ފަހު، ހޮލީވުޑްގެ ކާމިޔާބު އެކްޓަރުންނާއި ފިލްމު އުފެއްދުންތެރިންނަށް ވުމަށް މަސައްކަތް ކުރާ ބަޔަކު، އެމީހުންގެ އެ ހުވަފެން ހަގީގަތަކަށް ހެދުމަށް އުނދަގޫ ދަތުރެއް ކުރެ އެވެ. ނެޓްފްލިކްސް އިން ސްޓްރީމް ކުރެވޭ، އެމެރިކާގެ ސްކްރީންރައިޓާ ރަޔަން މާފީގެ މި ސީރީޒްގައި ހަތް އެޕިސޯޑް ހިމެނެ އެވެ.\n"އައުޓާ ބޭންކްސް" ޓްރެއިލާ.\nފުރާވާރުގެ ހަތަރު ގާތް އެކުވެރިން އެތަނުން އެކަކުގެ ބައްޕަ ގެއްލުމުން، އޭނާގެ ބައްޕައާ ގުޅުން އޮންނަ ހަޒާނާތަކެއް ހޯދުމަށް ކުރާ ދަތުރެކެވެ. މިހާރު ނެޓްފްލިކްސް އިން މި ސީރީޒް ބަލައިލެވޭނެ އެވެ.\n"ޕާޓަލް ލޮކް" ގެ ޓްރެއިލާ.\nއެމެޒޯން ޕްރައިމް ވީޑިއޯގެ މި ސީރީޒް ހާއްސަ ވަނީ އިންޑިއާގެ އާދައިގެ ފުލުހަކު ހަވާލުވާ ބޮޑު އޮޕަރޭޝަނެއްގެ މައްޗަށެވެ. މަޝްހޫރު ނޫސްވެރިއަކު މަރާލުމުގެ މަސައްކަތަކާ ހަވާލުވާ ހަތަރު މީހެއްގެ ކުރީގެ ވާހަކަތަކާއި ސިޔާސީ ކަންތައްތަކެއް ފަހަތުގައި އޮވެގެން ހިންގާ ބޮޑު އެޖެންޑާއެއް މި ސީރިޒްގައި ދައްކައިދެ އެވެ. މި ސީރީޒްގައި ކިޔައިދޭ އަނެއް ވާހަކަ އަކީ އިންސާނުން ދުނިޔެ މަތީގައި ބެހިފައިވާ ތިން ގިންތި އާއި އޭގެ ގުޅުންތައް ހިނގާ ގޮތެވެ. މިއީ މަޝްހޫރު އެކްޓްރެސް އަނުޝްކާ ޝަރްމާގެ ޕްރޮޑަކްޝަން ހައުސްގެ އަލަތު ސީރީޒް އެވެ. މި ސީރީޒްއަށް އިންޑިއާގެ ވެބް ސީރީޒް އޯޑިއަންސްގެ ބޮޑު ތަރުހީބެއް އަންނަނީ ލިބެމުންނެވެ. ފުރަތަމަ ސީޒަންގެ ކާމިޔާބީއާ އެކު މިހާރު ދެ ވަނަ ސީޒަންގެ މަސައްކަތްތައް ވެސް ފަށާފައިވާ ކަމަށްވެ އެވެ.\nހޮލީވުޑް އެޕަލް ޓީވީ ސިލްސިލާ


Kureege bathalaa Urmila anehkaaves filmee massaikatha - AO News\nކުރީގެ ބަތަލާ އުރުމިލާ އަލުން ފިލްމީ މަސައްކަތަށް\nބޮލީވުޑްގެ ކުރީގެ ބަތަލާ އުރުމިލާ މާތޯޑްކަރު ގިނަ ބައެއްގެ މެދުގައި މަގުބޫލުވެގެން ދިޔައީ 1995 ވަނަ އަހަރު ކުޅުނު ފިލްމު ‘ރަންގީލާ’ އިންނެވެ.\nބޮލީވުޑުގެ ފިލްމުތަކުން މޮޅު ހުނަރެއް ދައްކާފައިވާ އުރުމިލާ ފިލްމީ މަސައްކަތްތައް ހުއްޓާލުމަށް ފަހު 2019 ވަނަ އަހަރު ސިޔާސީ ދާއިރާއާއި ގުޅުން ވެގެން ދިޔައީ އޭނާގެ ސަޕޯޓަރުންނަށް ލިބުނު ބޮޑު ހިތާމައެކެވެ. އެހެންނަމަވެސް އިންޑިއާގެ ނޭޝަނަލް ކޮންގްރެސް ޕާޓީ އާއި ގުޅުނު އުރުމިލާ ވަނީ ހަމަ އެ އަހަރު އެ ޕާޓީ އިން ވަކިވެފައެވެ. އުމުރުން 47 އަހަރުގެ އުރުމިލާ އެ ޕާޓީން ވަކިވުމަށް ފަހު މިހާރު ފެންނަމުންދަނީ ޝިވް ސޭނާ ޕާޓީގައެވެ.\nގިނަ ދުވަސްތަކެއް ވަންދެން އުރުމިލާގެ އެއްވެސް ހަބަރެއް ނުވެ ހުރުމަށްފަހު 2020 ވަނަ އަހަރު އޭނާ ވަނީ ވެބް ސީރީޒްއެއް އުފައްދަން ނިންމާފައެވެ. އެހެންނަމަވެސް ކޮވިޑް19ގެ ސަބަބުން އެ ސީރީޒީގެ މަސައްކަތް ހުއްޓިފައިވާއިރު، އުރުމިލާ މިވަނީ އަދިވެސް އޭނާ ބޮލީވުޑްގެ ފިލްމަކުން ފެނިދާނެކަމުގެ އުފާވެރި ހަބަރު ސަޕޯޓަރުންނަށް ދީފައެވެ.\n1990 ގެ އަހަރުތަކުގައި ބޮލީވުޑްގައި ރަނިކަން ކުރި އުރުމިލާގެ ނެށުންތަކަކީ ގިނަ ބަޔަކު އަދިވެސް ތައުރީފުކުރަމުން މޮޅު ނެށުންތަކެކެވެ. އުރުމިލާގެ އެންމެ ފާހަގަކޮށްލެވޭ ފިލްމުތަކުގެ ތެރޭގައި، “ރަންގީލާ” ގެ އިތުރުން “ބޫތު”، “އެކް ހަސީނާ ތީ”، އަދި “ޕިޔާރް ތޫނޭ ކިޔާ ކިޔާ” ފަދަ ފިލްމުތައް ހިމެނެ އެވެ. 2016 ވަނަ އަހަރު އުރުމިލާ ވަނީ މޮޑެލް އަދި އެކްޓަރު މޮހްސިން އަޚްތަރު މުނީރްއާ ކައިވެނި ކޮށްފަ އެވެ.\nކަރީނާ ކަޕޫރު ދެވަނަ ދަރިފުޅު ވިހައިފި\nފިލްމު ‘ޖުގްޖުގްޖިއޯ: ވަރުން އާއި ނީތޫ ކޮވިޑަށް ޕޮޒިޓިވްވެ ފިލްމުގެ ޝޫޓިން މެދުކަނޑާލައިފި


Noosveriyaa mahsalaagai America ge Secretary of state Saudi ah\nނޫސްވެރިޔާ މައްސަލާގައި އެމެރިކާގެ ސެކްރެޓަރީ އޮފް ސްޓޭޓް ސައުދީއަށް\nސައުދީ ރަސްގެފާނާ އެމެރިކާގެ ސެކްރެޓަރީ އޮފް ސްޓޭޓް ބައްދަލު ކުރައްވަނީ.\nތުރުކީގެ އިސްތަންބޫލުގައި ހުންނަ ސައުދީ ކޮންސިއުލޭޓަށް ވަނުމަށް ފަހު ވީނުވީއެއް ނޭނގި ގެއްލިފައިވާ ނޫސްވެރިޔާ ޖަމާލް ޚަޝޫގްޖީގެ މައްސަލައިގައި ސައުދީ ރަސްގެފާނު ސަލްމާން ބިން އަބުދުލް އަޒީޒު އަލް ސައުދާ މަޝްވަރާ ކުރެއްވުމަށް އެމެެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕޭއޯ ސައުދީ އަރަބިއްޔާގެ ވެރިރަށް ރިޔާޒަށް ވަޑައިގެންފިއެވެ.\nއެމެެރިކާގެ ރައީސް ޑޮނަލްޑް ޖޭ ޓްރަމްޕް ފޮނުއްވައިގެން ޕޮމްޕޭއޯ ސައުދީއަށް ވަޑައިގެންފައި މިވަނީ ޓްރަމްޕްގެ ވެރިކަމުގައި ސައުދީ ސަރުކާރާއި އެކު ގާއިމްކޮށްފައިވާ ގާތް ގުޅުން ވަރަށް ބޮޑަށް ހީނަރުވެފައިވާ ދަނޑިވަޅެއްގައެވެ. ގުޅުން ހީނަރުވީ ނޫސްވެރިޔާ ގެއްލުނު މައްސަލައިގައި ސައުދީއަށް އަދަބުދެއްވާނެ ކަމަށް ޓްރަމްޕް ކުރިން ވިދާޅުވުމާ ގުޅިގެންނެވެ. ނަމަވެސް ފަހުން ޓްރަމްޕް ވިދާޅުވެގައި ވަނީ " މަކަރުވެރި ގާތިލުންތަކެއް އޭނާ މަރާލީ ކަމަށް ވެދާނެ " ކަމަށެވެ.\nޓްރަމްޕް މިމޭރުމުން ވާހަކަފުޅު ދައްކަވާފައި ވާއިރު އެމެރިކާގެ ބައެއް ބޮޑެތި މީޑިއާތަކުން ރިޕޯޓްކޮށްފައިވަނީ ތަހުގީގެއްގެ ތެެރޭގައި ހެދުނު ގޯހެއްގެ ސަބަބުން ޚަޝޫގްޖީ މަރުވީ ކަމަށް އެއްބަސްވާން ސައުދީން މިހާރު ވަނީ ތައްޔާރުވެފައެވެ.


Ministry Housing & Urban Development - ބޯހިޔާވަހިކަމާއި ގުޅޭ ދެ ބިލެއް ރައީސުލްޖުމްހޫރިއްޔާގެ އޮފީހަށް ފޮނުއްވައިފި\nދިވެހިރާއްޖޭގައި ބޯހިޔާވަހިކަމަށް ދިމާވެފައިވާ ދަތިތައް ހައްލު ކުރުމުގެ ގޮތުން ދެ ބިލެއް ކަމާއި ގުޅޭ ފަރާތްތަކުގެ މަޝްވަރާއާއި އެކު ޑްރާފްޓްކުރުމަށްފަހު ރައީސުލްޖުމްހޫރިއްޔާގެ އޮފީހަށް ފޮނުއްވައިފިއެވެ. ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅުމަށްޓަކައި މި ޑިސެމްބަރު ރައީސުލްޖުމްހޫރިއްޔާގެ އޮފީހަށް ފޮނުއްވާފައި ވަނީ "ބޯހިޔާވަހިކަމަށް ގޯތިގެދޮރު ކުއްޔަށްދިނުމާބެހޭ ޤާނޫނު" އަދި "އެއްމެދު އިމާރާތުގެ ޤާނޫނު"ގެ ބިލެވެ.\nސަރުކާރުގެ ފަރާތުން ހުށަހަޅާ އެއްމެދު އިމާރާތުގެ ބިލަކީ، ދިވެހިރާއްޖޭގައި ބިނާކޮށްފައިވާ އަދި ބިނާކުރަން ގަސްތުކުރާ އިމާރާތްތައް، އެއްމެދު އިމާރާތްތަކެއްގެ ގޮތުގައި ރަޖިސްޓަރީކުރުމަށާއި، އެއްމެދު އުސޫލުން ބިމާއި އިމާރާތް އަދި އެއްމެދު އިމާރާތެއްގައި ހިމެނޭ ވަކިވަކި ޔުނިޓުތައް މިލްކު ކުރުމުގެ ހަމަތައް އެކުލަވާލުމާއި، އެ ޔުނިޓްތައް ގަނެވިއްކައި، އެއްމެދު އިމާރާތެއް ގޮތުގައި ރަޖިސްޓަރީކުރާ ބިމާއި އިމާރާތުގެ އާންމު ސަރަޙައްދުތައް (ކޮމަން އޭރިއާސް) ބަލަހައްޓައި، ބޭނުންކުރާނެ އުސޫލުތައް ކަނޑައެޅުމަށް ބޭނުންވާ ގާނޫނީ އޮނިގަނޑު ތައާރުފުކުރުމަށް އެކުލަވާލާފައިވާ ބިލެކެވެ.\nއޭގެ އިތުރުން ރައީސް އޮފީހަށް ހުށަހެޅިފައިވާ ގޯތިގެދޮރު ކުއްޔަށް ދިނުމާބެހޭ ބިލަކީ، ދިރިއުޅުމަށްޓަކައި ގެދޮރު ކުއްޔަށްދޫކުރުމާއި ކުއްޔަށްހިފުމާ ގުޅިގެން ކުއްޔަށްދޭފަރާތާއި ކުއްޔަށްހިފާފަރާތުގެ މަސްލަޙަތާއި ޙައްޤުތައް ބަޔާންކުރުމާއި ކުއްޔަށްދޭ ތަންތަން ގިންތިކުރުމާއި އެތަންތަނުގައި، ހުންނަންޖެހޭނެ އަސާސީ މިންގަނޑުތައް ކަނޑައެޅުމާއި ކުލީގެ މުޢާމަލާތަކާއި ގުޅިގެން އުފެދޭ ދެބަސްވުންތައް ޙައްލުކުރުމުގައި ޢަމަލުކުރާނެ އުޞޫލުތަކެއް ކަނޑައެޅުމުގެ ގާނޫނީ އޮނިގަނޑު ތައާރުފުކުރުމަށް އެކުލަވާލާފައިވާ ބިލެކެވެ.\nމި ބިލުތައް މަޖިލީހުން ފާސްވުމުން ކުއްޔަށް ހިފާ ފަރާތާއި ކުއްޔަށް ދޭ ފަރާތުގެ ހައްގުތަކާއި މަސްލަހަތު ހިމާޔަތްކުރުމަށްޓަކައި ޤާނޫނީ ހައިސިއްޔަތު ލިބިގެންދާނެއެވެ. އަދި އެއްމެދު އިމާރާތްތައް ރަޖިސްކޮށް ބޭނުންކުރުމާއި ބެލެހެއްޓުމުގައި ދިމާވާ މައްސަލަތައް ހައްލުކުރެވިގެންދާނެއެވެ.


SunOnline: Paris muaahadhaaah Raajje in contribute kuraa minvaru ithuru kurumah majileehun faaskohfi\nޕެރިސް މުއާހަދާއަށް ރާއްޖެ އިން ކޮންޓްރިބިއުޓް ކުރާ މިންވަރު އިތުރު ކުރުމަށް މަޖިލީހުން ފާސްކޮށްފި\nމުއާވިޔަތު އަންވަރު 14 Oct 2020, 14:10\nހޯރަފުށީ ދާއިރާގެ މެންބަރު އަހްމަދު ސަލީމް: ޕެރިސް މުއާހަދާއަށް ރާއްޖެ އިން ކޮންޓިރިބިއުޓްކުރާ ވަރު އިތުރު ކުރުމަށް ވަނީ ހުށަހަޅުއްވާފައި --- ފައިލް ފޮޓޯ/ މަޖިލިސް\nދުނިޔެ ހޫނުވާ ދެކޮޅަށް މަސައްކަތް ކުރުމަށް ދުނިޔޭގެ ގައުމުތަކުން އެކުލަވާލި ޕެރިސް މުއާހަދާއަށް ރާއްޖޭގެ ފަރާތުން ކޮންޓްރިބިއުޓް ކުރާ މިންވަރު މުރާޖައާކޮށް މިހާރަށް ވުރެން ހަރުދަނާ ލަނޑުދަނޑިތަކެއް ކަނޑައެޅުމަށް ސަރުކާރަށް ގޮވާލުމަށް ރައްޔިތުންގެ މަޖިލީހުން މިއަދު ފާސްކޮށްފި އެވެ.\nޕެރިސް މުއާހަދާއަކީ ދުނިޔޭގެ ޖައްވުގެ ފިނި ހޫނުމިން، ސިނާއީ އިންގިލާބު (އިންޑަސްޓްރިއަލް ރިވޮލިއުޝަން)ގެ ކުރިން ހުރި މިންވަރާ އަޅައިބަލާއިރު، ދެ ޑިގްރީ ސެލްސިއަސްއަށް މަތި ނުވާނެ މިންވަރެއްގައި ބެހެއްޓުމަށް ގައުމުތަކުގެ މެދުގައި ފިޔަވަޅު އެޅުމަށް ވެފައިވާ މުއާހަދާއެކެވެ.\nހޯރަފުށީ ދާއިރާގެ މެންބަރު އަހްމަދު ސަލީމު މިއަދު މަޖިލީހަށް ހުށަހެޅުއްވި މައްސަލައައިގައި ބުނެފައިވަނީ، ހަރަދު ކުޑަ ތިމާވެއްޓަށް ރައްޓެހި ޖީބަށް ލުއި އަދި އިގްތިސާދީ ގޮތުން ތިމާވެށި ރައްކާތެރިކުރުމަށް ކުރަން ޖެހޭ ހޭދަތަކަށް ބަޖެޓުން ފައިސާ ހޯދުމަށްޓަކައި މިހާރު ކަނޑައަޅާފައިވާ ލަނޑުދަނޑި އަލުން ރިވައިސް ކުރަން ޖެހޭ ކަމަށެވެ.\n"ދިވެހިރާއްޖެ އިން ޕެރިސް އެގްރީމެންޓް ދަށުން ކަނޑައަޅާފައިވާ ނެޝަނަލީ ޑިޓާމައިން ކޮންޓްރިބިއުޝަން އަލުން ރިވައިސް ކޮށް މިހާރު ކަނޑައަޅާފައިވާ ލަނޑުދަނޑިއަށްވުރެން ހަރުދަނާ ލަނޑުދަނޑިއެއް ރާއްޖެ އިން ކަނޑައަޅައި އެ އާ ލަނޑުދަނޑިއަށް 2020 އިގެ ޑިސެމްބަރު 31 ގެ ކުރިން ޕެރިސް އެގްރީމެންޓްގެ ދަށުން ހުށަހެޅުމަށާއި ލޯ ކާބަން ތަރައްގީގެ މިސްރާބުން ރާއްޖެ ދަތުރު ކުރުމަށްޓަކައި ރާއްޖޭގެ ރަށްތަކުގައި އުފައްދާ ކަރަންޓު އިޔާދަކުރަނިވި ހަކަތައަށް ބަދަލުކުރުމުގެ މަސައްކަތް ހަލައިކުރުމަށް ދިވެހި ސަރުކާރަށް ގޮވާލައި އެ މަގުން ރާއްޖެ ގެންދިއުމަށް އަވަސް ޕްލޭނެއް އެކުލަވާލައި އެ ޕްލޭން ތަންފީޒުކުރުމަށް އަޅަން ޖެހޭ އެންމެހައި ފިޔަވަޅު އެޅުމަށާއި އަދި މަސައްކަތްތައް އަވަސް ކުރުމަށް ދިވެހި ސަރުކާރަށް ގޮވާލުން،" ސަލީމް ހުށަހެޅުއްވި މައްސަލައިގައި ބުނެފައިވެ އެވެ.\nސަލީމުގެ އެ ކުއްލި މައްސަލައަށް އޭނާ ހުށަހެޅި ހުށަހެޅުން ފާސްވެފައިވަނީ ވޯޓުގައި ބައިވެރިވި 48 މެންބަރުންގެ އިއްތިފާގުންނެވެ.\nމިހާރު 197 ގައުމުން ސޮއިކޮށްފައިވާ ޕެރިސް މުއާހަދާ އެކުލަވާލީ 2015 ވަނަ އަހަރުގަ އެވެ. އެ މުއާހަދާގެ ދަށުން ގައުމުތަކުން ވަނީ ޖައްވަށް ބޭރު ކުރާ ގްރީންހައުސް ގޭސްގެ މިންވަރު މަދު ކުރުމަށް އެއްބަސްވެފަ އެވެ. އަދި އެ މުއާހަދާގައި ވަނީ ދުނިޔޭގެ ޖައްވުގެ ފިނި ހޫނުމިން، ސިނާއީ އިންގިލާބު (އިންޑަސްޓްރިއަލް ރިވޮލިއުޝަން)ގެ ކުރިން ހުރި މިންވަރާ އަޅައިބަލާއިރު، ދެ ޑިގްރީ ސެލްސިއަސްއަށް ވުރެ މަތި ނުވާނެ މިންވަރެއްގައި ބެހެއްޓުމަށް ކަނޑައަޅާފަ އެވެ.


SunOnline: ITB Berlin fair gai naaib raees baiverive vadaigenfi\nއައިޓީބީ ބާލިން ފެއާ ހުޅުވުމުގެ ރަސްމިއްޔާތުގައި ނާއިބު ރައީސް ބައިވެރިވަޑައިގެންފި\n07 Mar 2019, 00:39\nނާއިބު ރައީސް ފައިސަލް ނަސީމް އައިޓީބީ ފެއާގައި---ފޮޓޯ: ރައީސް އޮފީސް\nޖަރުމަނު ވިލާތުގެ ބާލިންގައި ބާއްވާ އިންޓަރނޭޝަނަލް ޓުއަރިޒަމް ބޯސް (އައި.ޓީ.ބީ) ބަރލިން ފެއާ ހުޅުވުމުގެ ރަސްމިއްޔާތުގައި ނައިބު ފައިސަލް ނަސީމް ބައިވެރިވެ ވަޑައިގެން އެ ފެއާގައި ހިމެނޭ ދިވެހި ބައިވެރިންގެބައި ހުޅުއްވައިދެއްވައިފިއެވެ.\nމިއަދު މެންދުރު ދިވެހި ބައިވެރިންނަށް ފެއާ ހުޅުއްވައިދެއްވުމަށްފަހު ފައިސަލް ވަނީ ރާއްޖޭގެ ފަރާތުން ފެއާގައި ބައިވެރިވެ ވަޑައިގެންނެވި ފަރާތްތަކުގެ ހުށައެޅުންތައް ބައްލަވާލައްވައި، މަޢުލޫމާތު އޮޅުންފިލުއްވައިފައެވެ.\nއޭގެ އިތުރުން އެ ފެއާގެ ތެރޭގައި، ސްރީ ލަންކާގެ ޓޫރިޒަމް މިނިސްޓަރ ހިޒް އެކްސެލެންސީ އޭ. އީ. އަމަރަތުންގާ ވަނީ ރައީސުލްޖުމްހޫރިއްޔާގެ ނައިބުގެ އަރިހަށް އިހްތިރާމްގެ ޒިޔާރަތެއް ކުރައްވާފައެވެ. އެ ބައްދަލުކުރެއްވުމުގައި ދެބޭފުޅުން ވަނީ ރާއްޖެއާއި ސްރީލަންކާއާ ދެމެދުގައިވާ ޒަމާންވީ އެކުވެރި ގުޅުން އިތުރަށް ވަރުގަދަ ކުރެއްވުމާއި، ބޭރު ދުނިޔޭގެ މަސްލަހަތު ހުރި ކަންކަމުގައި ފައިދާކުރަނިވި މަސައްކަތްތަކެއް ކުރެއްވުމާ ބެހޭގޮތުން މަޝްވަރާކުރައްވާފައެވެ.\nއައި.ޓީ.ބީ ފެއާގައި ފައިސަލް ބައިވެރިވެ ވަޑައިގެންފައިވަނީ ރާއްޖޭން ފެއާގައި ބައިވެރިވާ ވަފުދުގެ އެންމެ އިސް ބޭފުޅެއްގެ ހައިސިއްޔަތުންނެވެ. އައި.ޓީ.ބީ ބަރލިންގ ފެއާއަކީ ދުނިޔޭގެ އެކި ކަންކޮޅުތަކުގައި ފަތުރުވެރިކަމުގެ ވިޔަފާރީގައި ހަރަކާތްތެރިވާ ފަރާތްތަކުން އެއްތަނަކަށް ޖަމާވެ ފަތުރުވެރިކަން އިސްތިހާރުކޮށް އެވިޔަފާރި މާރކެޓް ކުރުމަށް ދުނިޔޭގައި ބާއްވާ އެންމެ ބޮޑު އެއް ހަރަކާތެވެ.


ނުކުޅެދުންތެރިކަން ހުންނަ ފަރާތްތަކަށް އަމާޒުކޮށްގެން ތަފާތު ހަރަކާތްތައް ހިންގުމަށްޓަކައި މިނިސްޓްރީން ދެ ޖަމުޢިއްޔާއަކާއެކު އެމް.އޯ.ޔޫއެއްގައި ސޮއިކޮށްފި – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nނުކުޅެދުންތެރިކަން ހުންނަ ފަރާތްތަކަށް އަމާޒުކޮށްގެން ތަފާތު ހަރަކާތްތައް ހިންގުމަށްޓަކައި މިނިސްޓްރީން ދެ ޖަމުޢިއްޔާއަކާއެކު އެމް.އޯ.ޔޫއެއްގައި ސޮއިކޮށްފި\nނުކުޅެދުންތެރިކަން ހުންނަ ފަރާތްތަކަށް އަމާޒުކޮށްގެން ޕާރޓްނަރޝިޕް އުސޫލުން ތަފާތު ހަރަކާތްތައް ހިންގުމަށްޓަކައި މިނިސްޓްރީ އޮފް ޖެންޑަރ އެންޑް ފެމިލީން މޯލްޑިވްސް އޯޓިޒަމް އެސޯސިއޭޝަނާއި ބިއުޓިފުލް އައިޒް ޑައުން ސިންޑްރޯމް އެސޯސިއޭޝަނާއެކު މެމޮރަމްޑަމް އޮފް އަންޑަސްޓޭންޑިންގ (އެމް.އޯ.ޔޫ)އެއްގައި ސޮއިކޮށްފިއެވެ.\nމިއަދު ހެނދުނު މިނިސްޓްރީގައި ބޭއްވި ރަސްމިއްޔާތެއްގައި މި ދެ އެމް.އޯ.ޔޫގައި މިނިސްޓްރީގެ ފަރާތުން ސޮއިކުރެއްވީ ޑެޕިއުޓީ މިނިސްޓަރ ލީޝާ މުޙައްމަދެވެ. މޯލްޑިވްސް އޯޓިޒަމް އެސޯސިއޭޝަންގެ ފަރާތުން ސޮއިކުރެއްވީ ޑިރެކްޓަރ އިފްހާމް ޙުސެއިންއެވެ. އަދި ބިއުޓިފުލް އައިސް ޑައުން ސިންޑްރޯމް އެސޯސިއޭޝަންގެ ފަރާތުން ސޮއިކުރެއްވީ ޗެއަރޕަރސަން އާއިޝަތު ޝިފާއެވެ.\nއެއް އަހަރު ދުވަހުގެ މުއްދަތަށް ސޮއިކުރެވުނު މި ދެ އެމް.އޯ.ޔޫގެ މައިގަނޑު މަޤުޞަދަކީ ނުކުޅެދުންތެރިކަން ހުންނަ ކުދިންނާއި މީހުންނަށް އަމާޒުކޮށްގެން މާލެއާއި އަތޮޅުތެރޭގައި ތަފާތު ހަރަކާތްތައް ހިންގައި، ނުކުޅެދުންތެރިކަމާ ގުޅޭގޮތުން މުޖުތަމަޢުގެ ހޭލުންތެރިކަން އިތުރުކޮށް، ތަމްރީން ޕްރޮގްރާމްތައް ހިންގުމެވެ.\nއިޖުތިމާޢީ ރައްކައުތެރިކަމުގެ މަސައްކަތްތައް ކުރިއަށް ގެންދިއުމުގައި މިނިސްޓްރީގެ ޕާރޓްނަރުންގެ ގޮތުގައި މި ދެ ޖަމުޢިއްޔާއިން އެއްބާރުލުން ދީފައިވާތީ، އެ ކަން ފާހަގަކޮށް އެ ފަރާތްތަކަށް ޝުކުރު ދަންނަވަމެވެ. އަދި ކުރިމަގުގައި އަމިއްލަ ޖަމުޢިއްޔާތަކާއި ކުންފުނިތައް، އަދި މި ނޫންވެސް ފަރާތްތަކާ ގުޅިގެން ފުޅާ ދާއިރާއެއްގައި މިނިސްޓްރީން މަސައްކަތް ކުރުމަށް ވަނީ ހަމަޖެހިފައެވެ.\n02 ރަޖަބް 1439\n19 މާރިޗު 2018\nކުޑަކުދިންނަށް ޚާއްޞަ އިންޓަވިއު ރޫމްތަކެއް ފ.ނިލަންދޫއާއި ދ.ކުޑަހުވަދޫގައި ގާއިމުކޮށްފި →\n← ރަންވޭލާ ކެމްޕޭން ފ.އަތޮޅުގެ ހުރިހައި ރަށެއްގައި ކުރިއަށް ގެންގޮސްފި


Mexico Ga Russia Ge Sputnik V Vaccine Ufahdhanee - Vaguthu\nރަޝިއާއިން ކޮވިޑް-19 އިން ދިފާއުވުމަށް ތައްޔާރު ކޮށްފައިވާ ސްޕަޓްނިކް ވީ ވެކްސިން މެކްސިކޯގައި އުފައްދަން ފައްޓައިފިއެވެ.\nސްޕަޓްނިކް ވީ ވެކްސިންގެ ފުރަތަމަ ބެޗް މެކްސިކޯގައި ކާމިޔާބުކަމާއެކު ތައްޔާރުކޮށްފައިވެއެވެ. ރަޝިއާގެ ޑައިރެކްޓް އިންވެސްޓްމެންޓް ފަންޑް (އާރްޑީއައިއެފް)އިން ބުނީ އަޖުމަ ބެލުމަށް މެކްސިކޯގައި އުފެއްދި ވެކްސިންތައް ކާމިޔާބު ކަމަށެވެ.\nމެކްސިކޯ އަކީ އުތުުރު އެމެރިކާގައި އެންމެ ފުރަތަމަ ސްޕަޓްނިކް ވީ ވެކްސިން ރެޖިސްޓްރީ ކުރި ގައުމެވެ.\nމެކްސިކޯގައި ތައްޔާރުކުރި ވެކްސިން ބޭނުންކުރާނީ އެގައުމުގެ މީހުން ވެކްސިން ޖެހުމަށެވެ.\nމިހާތަނަށް ދުނިޔޭގެ 67 ގައުމެއްގައި ސްޕަޓްނިކް ވީ ވެކްސިން ވަނީ ރެޖިސްޓަ ކޮށްފައެވެ. މެކްސިކޯ، އާޖެންޓީނާ، ސާބިއާ، ބަހްރެއިން އަދި ޔޫއޭއީގެ އިތުރުން ވެސް ގިނަ ގައުުމުތަކެއްގައި އަންނަނީ މި ވެކްސިން ދެމުންނެވެ.\nސްޕަޓްނިކް ވީ ވެކްސިނަކީ ރައްކާތެރި ވެކްސިނެއް ކަމަށް ދިރާސާތަކުން ދައްކައެވެ. ރަޝިއާގައި ކޮވިޑަށް ފައްސިވާ މީހުންގެ ރޭޓަށް ބަލައި ކޮށްފައިވާ ދިރާސާއިން ދައްކާ ގޮތުން މި ވެކްސިންނުން 97.6 އިންސައްތަ ކޮވިޑުން ދިފާއުކޮށްދެއެވެ.\nމިހާތަނަށް އަދި ސްޕަޓްނިކް ވީ ވެކްސިން ޖެހުމުން އެއްވެސް ގޮތަކަށް އެލާޖިކް ވެފައިވާ ނުވާ ކަމަށް ރިޕޯޓުތައް ބުނެއެވެ. އަދި މިއީ އެއްތަނުން އަނެއް ތަނަށް ފޮނުވަން ބެލިޔަަސް ގެންގުޅެން ފަސޭހަ އާދައިގެ ރެފްރިޖެރޭޓަރެއްގައި ގެންގުޅެވޭނެ ވެކްސިނެކެވެ.\nރަޝިއާއިން ބުނީ ވެކްސިން އުފައްދަން ބޭނުންވާ ގައުމުތަކަށް އެކަމުގައި އެހީތެރިވާނެ ކަމަށެވެ. ނަމަވެސް، މަސައްކަތް ފުޅާ ދާއިރާއެއްގައި ކުރިޔަށް ގެންގޮސް އޭގެ ވިޔަފާރި ކުރާ ނަމަ ރަޝިއާގެ ހުއްދަ ހޯދަން ޖެހެއެވެ.


Thin Dharaja'akah Bahaalaigen Tharikaige Gaumee Listeh Ekulavaalany\nމިނިސްޓަރ އޮފް އާޓްސް، ކަލްޗަރ އެންޑް ހެރިޓޭޖް ޔުމްނާ މައުމޫން: ފޮޓޯ ރާއްޖެ ޓީވީ\nދިވެހިރާއްޖޭގެ ތަރިކަ ތިން ދަރަޖައަކަށް ބަހާލައި ތަރިކައިގެ ލިސްޓެއް އެކުލަވާލުމުގެ މަސައްކަތް ހިނގަމުން އަންނަކަމަށް މިނިސްޓަރ އޮފް އާޓްސް، ކަލްޗަރ އެންޑް ހެރިޓޭޖް ޔުމްނާ މައުމޫން ހާމަކުރައްވައިފިއެވެ.\nރާއްޖެ ޓީވީގެ ފަލަސުރުހީ ޕްރޮގުރާމުގައި ވާހަކަ ދައްކަވަމުން ޔުމްނާ ވިދާޅުވީ، ތަރިކައިގެ ލިސްޓު އެކުލަވާލަމުން ގެންދަނީ ގައުމީ ފެންވަރުގެ ތަރިކައާއި، އަތޮޅު ފެންވަރުގެ ތަރިކައާއި، ރަށު ފެންވަރުގެ ތަރިކަވަކިވަކީންކަމަށެވެ. ތިން ކެޓަގަރީއަކަށް ތަރިކަ ބަހައިލި ކަމުގައިވިއަސް ތިން ދަރަޖައިގެ ތަރިކަވެސް އެއް މިންވަރެއްގައި ހިމާޔަތްކޮށް ރައްކާތެރިކާނެކަމަށް މިނިސްޓަރ ވިދާޅުވިއެވެ.\n"އަޅުގަނޑު މިހާތަނަށް ބައްދަލުކުރި ކައުންސިލްތަކުން، ހަމަވަރަށް ޝައުގުވެރިކަމާއެކީ އެބޭފުޅުން ވަޑައިގެން މި އެދެނީ މިތަންތަން އެބަހުއްޓޭ އެތަންތަން ރައްކާތެރިކުރަން ބޭނުމޭ. ފަތުރުވެރިންވެސް ޒިޔާރަތްކޮށް މިތަންތަން ބަލާލަން ބޭނުންވާނޭ،" ޔުމްނާ ވިދާޅުވިއެވެ.\nމީގެ އިތުރުން މިނިސްޓަރު ވިދާޅުވީ، ކަޅުވަކަރު މިސްކިތް ނަގާފައިވަނީ ގާނޫނާއި ހިލާފައްކަމަށެވެ. އެހެން ނަމަވެސް މިހަރު އޮތީ 1979 ވަނަ އަހަރު ވުޖޫދަށްއައިގާނޫނެއް ކަމަށެވެ. އެ ގާނޫނަށް ކިޔަނީ 'ދިވެހިރާއްޖޭގައި ހުރި އާސާރީ ތަކެއްޗާ އަދި ތަންތަނާ ބެހޭ ގާނޫން' އެވެ.\nޔުމްނާ ވިދާޅުވީ މި ގާނޫނަށް ގެންނަޖެހޭ ޒަމާނީ ބަދަލުތައް ގެނައުމުގެ މަސައްްކަަތް މިހާރުވެސް ވަރަށް ބާރަށް ކުރިއަށްދާކަމަށެވެ. އަދި އެއީ 100 ދުވަހުގެ ތެރޭގައި ކުރަން ރައީސުލްޖުމްހޫރިއްޔާ ވެލައްފާއިވާ ވައުދެއްކަމަށެވެ.\nކަޅުވަކަރު މިސްކިތް ތަރިކަ ސަރުކާރު


Raajje ge2Club AFC Cup gai, footboalha ah ithubaaru\nއޭެފްސީ ކަޕް ޕްލޭއޮފްގައި މާޒިޔަ އާއި ބެންގަލޫރު ކުޅުނު މެޗުގެ ތެރެއިން\nއޭއެފްސީ ކަޕްގެ އާ ފޯމެޓް 2017 ވަނަ އަހަރު އަމަލު ކުރަން ފެށުމާއެކު، ދެކުނު އޭޝިއާގެ ސަރަހައްދުގެ ޓީމުތައް ހިމެނުނީ އެއް ގުރޫޕެއްގަ އެވެ. ލީގްގެ ރޭންކިންއަށް ބަލައި ސަރަހައްދުގެ އެންމެ ވަރުގަދަ ތިން ލީގް ހިމޭނެ ތިން ގައުމުގެ ލީގް ޗެމްޕިއަނުންނަށް ގުރޫޕް ސްޓޭޖުން ސީދާ ޖާގަ ލިބެ އެވެ. އެއީ އިންޑިއާގެ އައި ލީގް، ރާއްޖޭގެ ދިވެހި ޕްރިމިއާ ލީގް އަދި ބަނގުލަދޭޝްގެ ޕްރިމިއާ ލީގެވެ.\nހަތަރު ވަނަ ޖާގަ އަށް ވާދަ ކުރަން ޖެހޭނީ ސަރަހައްދުގެ ހުރިހާ ގައުމަކުން އަންނަ ޓީމުތަކަށެވެ. ލީގްގެ އެއް ވަނަ ނުވަތަ ފެޑްރޭޝަން ކަޕް ނުވަތަ ލީގްގެ ދެ ވަނަ ޓީމެވެ. އިންޑިއާ، ރާއްޖެ، އަދި ބަނގުލަދޭޝްއިން ހަތަރު ވަނަ ޖާގައަށް ވާދަ ކުރަނީ ލީގްގެ ދެ ވަނަ ޓީމު ނުވަތަ އެސޯސިއޭޝަން ކަޕްގެ ޗެމްޕިއަނުންނެވެ. އެ ފޯމެޓްގެ ސަބަބުން އެޑްވާންޓޭޖު އޮތީ އިންޑިއާއަށް ކަން އޭރު ވާހަކަވެސް ދެކެވުނެވެ. އެއީ އިންޑިއާއިން ދެ ކުލަބަށް އޭއެފްސީ ކަޕްގެ ޖާގަ ލިބެން އޮތް ފުރުސަތެއް ކަމުގައި ބެލެވުނެވެ. މިދިޔަ އަހަރާ ހަމައަށް އިންޑިއާގެ ދެ ޓީމުން ގުރޫޕް ސްޓޭޖުގައި ވާދަ ކުރި އެވެ.\nއިންޑިއާގެ ކުލަބުތަކަކީ، ސަރަހައްދުގެ އެހެން ގައުމުތަކުގެ ކުލަބުތަކަށްވުރެ މާލީ ގޮތުން ވަރުގަދަ ކުލަބުތަކެކެވެ. ކުޅުންތެރިންނަށާއި ޓީމުގެ ޑިވްލޮޕިން ޕްރޮޖެކްޓްތަކަށް ކުރާ ހަރަދުތަކާ ބަލާއިރު މި ސަރަހައްދުގެ އެހެން ގައުމެއްގެ ކުލަބުތަކަށް އެއާ ގާތް ކުރާ މިންވަރަށްވެސް އިންވެސްޓް ނުކުރެވެއެވެ. ހާއްސަކޮށް ރާއްޖޭގެ ގިނަ ކުލަބުތަކަކީ ފައިނޭންޝިއަލީ މާބޮޑު ސްޓްރެންތެއް ހުރި ކުލަބުތަކެއް ނޫނެވެ. ރާއްޖޭގެ ހާލަތަށް ބަލާއިރު ވިޔަފާރިގެ ބޮޑު ބްރޭންޑްތަކުން ފުޓްބޯޅަ އާއި ކުޅިވަރަށް ކުރާ އިންވެސްޓްމެންޓް ކުޑަ އެވެ.\nފުޓްބޯޅައިގައި އެކަށީގެންވާ ވަސީލަތްތަކެއް ނެތިވެސް މިފަހަރުގެ އޭއެފްސީ ކަޕާއި ރާއްޖެ ކުރިމަތި ލަނީ ބޮޑު ކާމިޔާބަކާ އެކެ އެވެ. ސަރަހައްދުގެ ވަރުގަދަ ބާރު އިންޑިއާގެ ބެންގަލޫރު އެފްސީ ފަހަތައް ޖައްސާލުމަށް ފަހު ރާއްޖޭގެ މާޒިޔާއިން ވަނީ އޭއެފްސީ ކަޕްގެ ގުރޫޕް ސްޓޭޖުން ޖާގަ ހޯދާފަ އެވެ. މިއީ އާ ފޯމެޓްގައި އިންޑިއާއިން ބޭރުން، ސަރަހައްދުގެ އެހެން ގައުމެއްގެ ދެ ޓީމު އޭއެފްސީ ކަޕްގައި ވާދަ ކުރާ ފުރަތަމަ ފަހަރެވެ. މާޒިޔާއިން ހޯދި ކާމިޔާބާއެކު ދިވެހި ފުޓްބޯޅައަށް އިތުބާރު ލިބިއްޖެއެވެ.\nމާޒިޔާގެ ކުޅުންތެރިން ކުރި ހިތްވަރާއި މެނޭޖުމެންޓުން އެކަމަށްޓަކައި ކުރި މަސައްކަތައް ތައުރީފް ހައްގެވެ. އޭއެފްސީ ކަޕްގެ ފުރުސަތެއް މިދިޔަ އަހަރު ރާއްޖެއަކަށް ނުލިބުނެވެ. ކުލަބު ލައިސެންސް ފުރިހަމަ ކުރުމުގައި ރާއްޖޭގެ ކުލަބުތަކަށް އެކަށީގެންވާ މަސައްކަތެއް ކުރެވިފައި ނެތުމުންނެވެ. އެކަން ކުލަބުތަކުންނާއި އެފްއޭއެމުން ބަލައިގަތީ ފިލާވަޅެއްގެ ގޮތުގަ އެވެ. މި އަހަރުގެ ސީޒަނުން ފެށިގެން ލީގްގައި ވާދަ ކުރާ ކުލަބުތައް ލައިސެންސިން ފުރިހަމަ ކުރުވުމަށް އެފްއޭއެމުން މަސައްކަތްތައް ފެށި އެވެ.\nރާއްޖޭގެ ހަ ކުލަބަށް އޭއެފްސީ ކަޕްގެ ކުލަބު ލައިސެންސް މި އަހަރު ލިބުނެވެ. މިއީ ކުލަބު ލައިސެންސިން ތާރީހްގައި ރާއްޖޭގެ ރެކޯޑެކެވެ. އޭއެފްސީ ކަޕަށް ތައްޔާރު ވުމަށް ރާއްޖެއިން ވާދަ ކުރާ ދެ ކުލަބަށް އެފްއޭއެމުން ގިނަ ފުރުސަތުތަކެއް ހޯދައިދިނެވެ. ސައުދީ އަރަބިއްޔާ އާއި ގަތަރުން ޓްރޭނިންގެ ފުރުސަތުތައް ފަހި ކޮށްދިނެވެ. އޭއެފްސީ ކަޕްގައި ވާދަ ކުރާ ރާއްޖޭގެ ކުލަބުތަކަށް މީގެ ކުރިން އެއްބާރުލުން ދީފައި ނުވާ މިންވަރަށް އެފްއޭއެމުން ކުލަބުތަކަށް މިފަހަރު އެހީވި އެވެ. ޓްރޭނިން ކޭމްޕްގެ އިތުރުން ޝެޑިއުލްއަށް ގެންނަން ޖެހޭ ބަދަލުތައްވެސް މިފަހަރު ގެނެސްފައި ވަނީ ފަސޭހަ ކަމާއެކު އެވެ.\nމާޒިޔާއިން ވަނީ 2017 ވަނަ އަހަރުވެސް މަރުޔާން ސެކްލޮވްސްކީގެ ކޯޗް ކަމުގައި އޭއެފްސީ ކަޕްގައި ވާދަ ކޮށްފަ އެވެ. އޭރު ގުރޫޕް ސްޓޭޖުގައި، ބަންގުލަދޭޝްގެ ޑާކާ އަބަހާނީ އާ ދެކޮޅަށް މާލޭގައި ކުޅެން އޮތް މެޗު ކުރިމަތީގައި އޮއްވައި މާލޭ ލީގްގައި މާޒިޔާގެ ޝެޑިއުލް ލުއި ކޮށް ނުދިނުމުން ސެކްލޮސްކީގެ ހިތްހަމަނުޖެހުން ވަރަށް ބޮޑަށް ފާޅު ކުރި އެވެ. އެހެންނަމަވެސް މި ފަހަރު އެފްއޭއެމުން ވަނީ ޝެޑީއުލުންވެސް މާޒިޔާއަށް ލުއިކޮށް ދީފަ އެވެ.\nމާޒިޔާއަށްވެސް އޭއެފްސީ ކަޕްގެ ފުރުސަތު ލިބުމާއެކު ކުރިއަށް އޮތް އެފްއޭ ކަޕްގެ ޝެޑިއުލަށްވެސް އެފްއޭއެމުން ވަނީ ބަދަލު ގެނެސްފަ އެވެ. އޭއެފްސީ ކަޕްގެ ފުރުސަތު ރާއްޖޭގެ ދެ ޓީމަށް ލިބުމާއެކު އޭގެ ފައިދާ ގައުމީ ޓީމަށްވެސް ކުރާނެ އެވެ. ކުޅުންތެރިންނާއި ކުލަބުތަކަށް ޖުމުލަކޮށް މުޅި ފުޓްބޯޅައަށް ލިބުނު އިތުބާރަކަށް މިކަން ވާނެ އެވެ.


Aa season gai Mumbai ge furathama molhu\nމުމްބާއީ އިންޑިއަންސްގެ ރޯހިތް ޝަރުމާ\nއާ ސީޒަންގައި މުމްބާއީގެ ފުރަތަމަ މޮޅު\n14 އޭޕްރީލް 2021 - 19:36:48\nއިންޑިއަން ޕްރިމިއަރ ލީގުގެ އާ ސީޒަންގައި ޑިފެންޑިންގ ޗެމްޕިއަން މުމްބާއީ އިންޑިއަންސްގެ ފުރަތަމަ މޮޅު، ވާދަވެރި ކޮލްކަތާ ނައިޓް ރައިޑަރސް އަތުން ހޯދައިފިއެވެ. ނައިޓް ރައިޑަރސް އަތުން މުމްބާއީ މޮޅުވީ އަންގާރަ ދުވަހުގެ ރޭއެވެ.\nނައިޓް ރައިޑަރސް އަތުން އަންގާރަ ދުވަހުގެ ރޭ މޮޅުވުމުގެ ކުރިން، މުބާރާތުގެ ފުރަތަމަ މެޗުގައި މިދިޔަ ހަފުތާގައި ޗެމްޕިއަން މުމްބާއީ އިންޑިއަންސްވަނީ ރޯޔަލް ޗެލެންޖަރސް ބެންގަލޯރ އަތުން ބަލިވެފައެވެ. ރޭ މުމްބާއީ އަތުން ބަލިވި ނަމަވެސް ނައިޓް ރައިޑަރސްވެސްވެނީ އެ ޓީމުގެ ފުރަތަމަ މެޗުން މޮޅުވެފައެވެ.\nއަންގާރަ ދުވަހުގެ ރޭ ނައިޓް ރައިޑަރސް އަތުން މުމްބާއީ މޮޅުވީ ދިހަ ލަނޑުންނެވެ. މި މެޗުގައި މުމްބާއީން ކުޅެން ނުކުމެ، ވިހި އޯވަރަށް ހުރިހާ ކުޅުންތެރިން ނުބައި ވެގެން ސަތޭކަ ފަންސާސް ދެ ލަނޑު ހެދިއެވެ، ޖަވާބުގައި ކުޅެން ނުކުތް ނައިޓް ރައިޑަރސްއަށް ޗޭސްކޮށްގެން މުމްބާއީގެ ނަތީޖާ އަތެއް ނުވިއެވެ.\nއެންމެ ފަހުގެ ދެ މުބާރާތުގެ ޗެމްޕިއަން މުމްބާއީން ދެން ކުޅެން ޖެހޭ މެޗުގައި ވާދަކުރާނީ ސަން ރައިޒަރސް ހައިދަރުއާބާދާއެވެ.\nއިންޑިއަން ޕްރިމިއަ ލީގު\nމަކަރާއި ހީލަތުގެ މައްސަލައެއްގައި ދެ ބިދޭސީއަކު ހޯދަނީ\nއޭއެފްސީ ކަޕުގައި ކުޅޭ ޓީމްތައް ކަލްކަތާގައި\nމުޅި ލަންކާއިން ޕެޓްރޯލް ހުސްވެއްޖެ\nވިލިމާލެ ބައި-އިލެކްޝަން: މޮޅުވީ ޕީޕީއެމް


Flyme in Resort thakah Seaplane ge Khidhumai Fashany\nފްލައިމީން ރިސޯޓުތަކަށް ސީޕްލޭންގެ ޚިދުމަތް ފަށަނީ\n3 މަސް,4ހަފްތާ, 18 ގަޑި, 18 މިނެޓް, 14 ސިކުންތު ކުރިން 1200އަހްމަދު މިޒްޔާލް\nފްލައި މީއިން ރިސޯޓުތަކަށް ސީޕްލޭން ދަތުރުތައް ފަށަން ތައްޔާރުވެއްޖެއެވެ.\nފްލައިމީން މިކަން ހާމަކުރީ ފްލައިމީގެ ފޭސްބުކް ޕޭޖު މެދުވެރިކޮށް ކުރި ޕޯސްޓެއްގައެވެ. އެ ޕޯސްޓުގައި ބަޔާންކޮށްފައިވާ ގޮތުގައި ވެލާނާ އިންޓަނޭޝަނަލް އެއާޕޯޓުގައި ތަރައްޤީ ކުރަމުންދާ އާ ސީޕްލޭން ޓަރމިނަލްގެ މަސައްކަތް ނިމުމުން އެ އެއާލައިންގެ ފަރާތުން ރާއްޖޭގެ ރިސޯޓުތަކަށް ސީޕްލޭންގެ ދަތުރުތައް ފަށާނެއެވެ.\nމިއަހަރުގެ އޮކްޓޫބަރު މަހުގެ ތެރޭގައި ސީޕްލޭންގެ އޮޕަރޭޝަންތައް ފެށުމަށްޓަކައި ފްލައިމީން ވަނީ ޓްވިން އޮޓަރ 300 މަރުކާގެ ހަތަރު ސީޕްލޭން ގެންނަން ނިންމާފައެވެ.\nއެ ޕޯސްޓާއެކު ފްލައިމީން އެ ދަތުރުތައް ފެށުމުން ބޭނުންކުރާނެ ސީޕްލޭން ދައްކުވައިދޭ ވީޑިއޯއެއް ވެސް ވަނީ އާންމުކޮށްފައެވެ. އެ ވީޑިއޯއިން ދައްކުވައިދޭ ގޮތުގައި ފްލައިމީގެ ސީޕްލޭންގެ ލިވަރީ ފަރުމާކޮށްފައިވަނީ ރާއްޖޭގެ ކަނޑުން އެންމެ އާންމުކޮށް ފެންނަ އެއް ކަނޑު މަހުގެ ބާވަތް ކަމަށްވާ ކަންނެއްޔެއްގެ ސިފަ ރަމްޒުކޮށްދޭ ގޮތަށެވެ.\nFlyme is planning to offer seaplane services to the resorts following completion of new seaplane base at VIA. Introducing the flying Yellowfin Tuna. . . #Flymemv #seaplanes #twinotter #indigenousfishes\nPosted by Villa Air Flyme on Thursday, 13 June 2019\nފްލައިމީން ސީޕްލޭންގެ ޚިދުމަތްތައް އަވަސް މުސްތަޤްބަލެއްގައި ފަށާނެ ކަމަށް ބުނެފައިވާއިރު، މޯލްޑިވިއަންއާއި ޓްރާންސް މޯލްޑިވިއަން އެއާވޭސް (ޓީއެމްއޭ) އިން ދަނީ ފުޅާ ދާއިރާއެއްގައި އެ ޚިދުމަތް ދެމުންނެވެ. އޭގެ ތެރެއިން ޓީއެމްއޭއަކީ ރާއްޖޭގެ އިތުރުން މުޅި ދުނިޔޭގައި ވެސް އެންމެ ބޮޑު ސީޕްލޭން ފްލީޓް އޮންނަ އެއާލައިންއެވެ.\n4 މިނެޓް ކުރިން 1 0\n2 ހަފްތާ ކުރިން 85 0\n3 ހަފްތާ ކުރިން 322 0\n1 މަސް ކުރިން 296 0


Male' Hukuru Miskithugai Bidheysee Anhenaku "Alhukameh" Koffi - Vaguthu\n1 ހަފްތާ ކުރިން ( ޖުލައި 22, 2021 )\nއަޅުކަން ކުރަން އިން އަންހެން މީހާ ފެންނަ ވީޑިއޯގެ ސްކްރީން ޝޮޓެއް\nމާލޭ ހުކުރު މިސްކިތައް އަރައި ބިދޭސީ އަންހެނަކު "އަޅުކަމެއް" ކުރާ މަންޒަރު ފެންނަ ވީޑިއޯއެއް މީސް މީޑިއާގައި ދައުރުވަމުން އެބަދެއެވެ.\nވީޑިއޯ އިން ފެންނަނީ އަންހެން މީހާ "މެޑިޓޭޝާން" ގައި އިންނަ މަންޒަރެވެ. އެއީ ޔޯގާ ކަސްރަތު ކުރާ މީހުން ވެސް އިށީންދެގެން ތިބޭ ގޮތެކެވެ. ވީޑިއޯ އާއްމު ކުރި ބައެއް ފޭސްބުކް ޕޭޖްތަކުގައި ވެސް ބުނެފައި ވަނީ އަންހެން މީހާ އިނީ ޔޯގާ ކަސްރަތު ކުރަން ކަމަށެވެ. ނަމަވެސް ވީޑިއޯ އިން ފެންނަ އަންހެން މީހާ އިނީ ޔޯގާ ކަސްރަތު ކުރާކަށް ނޫނެވެ.\nމެޑިޓޭޝަން ފެށިގެން އައީ ދީނީ އަޅުކަމެއްގެ ގޮތުގައެވެ. އެކަން ފުރަތަމަ ފެށި ކަމަށް ވަނީ ބުދު ދީނުގެ ހާމުދުރުންނާއި ހިންދޫ ދީނުގެ ގުރޫންނެވެ. ނަމަވެސް މިހާރު ބައެއް އެހެން ދީންތަކުގެ މީހުން ވެސް އެކަން ކުރެއެވެ. އަދި ދީނީ ކަމެއްގެ ގޮތުގައި ނޫން ގޮތަކަށް ވެސް އެގޮތައް ހަމަހިމޭންތަނެއްގައި އިށީންދެގެން މިގޮތައް ތިބޭ މީހުން އުޅެއެވެ.\nހުކުރު މިސްކިތުގައި ނަމާދު ކުރުމުގެ ހުއްދަ އޮންނަނީ ވެސް ހަމައެކަނި ފިރިހެނުންނަށެވެ.\nހުކުރު މިސްކިތައް އަރައި މެޑިޓޭޝަންގައި އިން އަންހެން މީހާ އަކީ ކޮން ގައުމެއްގެ މީހެއް ކަމެއް ނޭނގެއެވެ. ވީޑިއޯ އިން ފެންނަ ގޮތުގައި މިސްކިތުގައި އިށީންދެގެން އިން އަންހެން މީހާ އާއި ވީޑިއޯ ކުރި މީހާ ފިޔަވައި އިތުރު މީހަކު އެވަގުތު މިސްކިތުގައެއް ނެތެވެ.\nފަހަކަށް އައިސް މިސްކިތްތަށް އިހްތިރާމް ކުޑަވާ އެތައް ކަމެއް މިސްކިތްތަކުގެ ތެރޭގައި ހިނގަމުން އަންނަކަން ވަނީ ފާހަގަ ކުރެވިފައެވެ. ބައެއް މީހުން މިސްކިތްތަކުގައި ކައިބޮއެ، ނިދައި އަދި މަސްތުވާތަކެތި ބޭނުން ކުރާ މައްސަލަތައް ވެސް ފެންމަތިވެފައި ވެއެވެ.\nޖުލައި 22, 2021 00:14\nކޮބާތަ ތި ބަލާ ޕޮލިހުން ބިދޭސީން ހިތު ހުރި ގޮތަކަށް މިހަރު މިއުޅެނި\nޖުލައި 22, 2021 00:20\nޢިންޑިއާ މީހަކަށް ނޫނީ ނުވާނެ ތީ ކިހާ ބޮޑުވެއްޖެ ކަމެއް މީ\nޖުލައި 22, 2021 00:23\nތީ އެމް ޑީ ޕީ އެމް ޑީ އެން ރޭވިގެން ކުރުވާ ކމެއް އިންޑިއާ އައުޓް\nޖުލައި 22, 2021 00:28\nތިވީޑިޔޯ ކުރިމީހާވެސް ބަލަންހުރީތަ. މަނަމަ އޭނަގެ އެއްކަންފަތުގަހިފާ ބޭރުކުރާނަން މިސްކިތުން. ވާއެއްޗެ ވިޔަސްހެއޮ. ފެމިނުސްޓުންތަ މަގޭފަހަތުން ދުވިޔަސްހެޔޮ\nޖުލައި 22, 2021 00:30\nޖުލައި 22, 2021 00:36\nދެން މިކަމުގެ ޒިންމާވެސް އަންނިތަ ނަގަންވީ. ކީކޭ ބުނާނީދެން، މިހުންނެވި ލަންބޫޗޯޅާ އަކަށް ކުރެވޭ ކަމެއް ނޯވޭތަ.\nޖުލައި 22, 2021 00:41\nye desh ab hamara nehi he.\nޖުލައި 22, 2021 01:01\nމި ސަރުކާރު އައިފަހުން މިސްކިތްތަކުގެ އެތެރެއިންނާއި ބޭރުން ބޭއަދަބީ ކަންތަށްތަށް ކުރާމީހުން ގިނައެވެ ސަބަބަކީ މިކަންކުރަންއުޅޭ މީހުންނަށްވެސް އެނގޭ ގައުމުގެ ހުންގާނުގައި ހުރީ ގަދަކަނޑުގައި ދުއްވާލެވޭނެ ފަދަ މާލިމީއެއްނޫންކަން އަދި ރަށްޔަތުންނަށް ދައްކަން މީހަކުލަށްވާ ހުވާކުރިޔަސް އެކަމުގެ އެކުސަން ނުނަގާ މީހެއްކަން .\nޖުލައި 22, 2021 01:04\nއިންޑިޔާ އާއި ރީނދޫ އުރަހަ ގުޅިގެން ރާވައިގެން ހިންގާ ޖަރީމާތަކުގެތެރެއިން ސިލްސިލާ ބޮޅެއް.\nޖުލައި 22, 2021 01:26\nތިޔަ ވެދާނެ ސިހުރެއްގެ ބަޔަކައްވެސް.\nޖުލައި 22, 2021 01:28\nއަހަންނަށް ތިޔަ މަންޒަރު ފެނުނުނަމަ ބިރުންވެސް ފިއްކަޑައިގެން ދިޔައީސް. އެހެންނުވާންވީ ކީއަވެ. އެއިނީ އިންގޮތް. އަނެއްކާ އަންހެނުން ނިވާވާންވާގޮތަށް ނިވާވެސްނުވެ. އަހަންނަށް ހީވާނީ ސިހުރުވެރިއެއް ނުވަތަ ޖިންނި މޮޔަވެފަ އިންމީހަކު އެތަނުގަ އިންހެން.\nޖުލައި 22, 2021 01:29\nބޮޑައް ލަފާކުރެވެނީ ހަމަ އެއްކަލަ ބިލުގެ ފަހަތުގައި ތިބޭ ލާދީބީ ބަޔަކު ހިންގާ ކޮންސާޓެޑް އެޕިސޯޑުތަކެއްގެ ބަޔެއް ހެން. އެއީ ދިވެހި އިސްލާމީ މުޖުތަމައު ރުޅިއަރުވައި ހަމަނުޖެހުން އުފައްދައި ކޭޔޯސްގެ ތެރެއިން ވެރިކަމައް އަތް ގަދަކޮއްގަންނާނެ މަގެއް ފެންނަތޯ ކުރެވޭ މަސައްކަތްތަކެއްހެން.\nޖުލައި 22, 2021 01:30\nއަހަނަށް އެބަހީވޭ މުލިއާގެޔާ ދިމާލަށް ވާގޮތަށް ވަކިމީހަކު ފޮނުވައިގެން ބޮޑުވަޒީރުކަން ހޯދަން ކަމެއްކުރަން އަރާއިންމީހެއްހެން.\nޖުލައި 22, 2021 01:51\nކޮބާ މައްސަލައަކީ ދިވެހިން ދިވެހިންގެ ގޮތުގަ ކުޑަދޫ ފަމާނެރެގެން ބުރިކޮށްގރންދާއިރުވެސް ތިބޭނީ މީ އަދި ކުޑަ މަންޒަރެއް މިދާގޮތައް ދާނަމަ ދިވެހިން މިސްކިތުން ބާލާފަ އެހެން ދީންތަކުގެ މީހުން އަޅުކަން ކުރާދުވަސް މާދުރު ހެނެއް ހީނުވޭ އޭރުންވެސް ދިވެހިން ދިވެހިންގެ ގޮތުގަ\nޖުލައި 22, 2021 01:53\nމިސްކިތް ބަލަހަށްޓަން މީހަކު ބަހަށްޓާ ސަރުކާރުން ބަޖެޓު ހަދާފަ ދެކޮޅުޖެހޭ މުސާރައެއް ދީފަ،ގައުމު ހިންގަންނޭގެންނާ މަށާ ހަވާލު ކުރޭ!\nޖުލައި 22, 2021 02:20\nމޯޑީ ޑިވްސް. ގައުމެއް ނެތް. އިންޑިޔާ އަތްދަށުވެ ނިމިއްޖެ.\nޖުލައި 22, 2021 03:05\nއިބޫ ސޯލިހައް ހަމަ ނުބެލެހެއްޓޭކަން މި އީ. ސްލޯލިހު އިސްތިއުފާ.\nޖުލައި 22, 2021 03:30\nތިޔަކަން ކޮށްފައިވާނީ ތިޔަ ވީޑިއޯ ކުރި މީހާގެ އެހީގައި ލަފާކުރެވެނީ އޭނާ ކުރުވި ކަ މެއް ކަ މަށް . ލާދީނީ މީހަކު އެ މީހާ ލައްވާ އެކަން ކުރުވާފަ ވީޑިއޯ ވައިރަލް ކޮށްގެން އުޅެނީ .\nޖުލައި 22, 2021 05:22\nޔާﷲ އަޅަމެންގެ މާތްވެގެންވާ އިސްލާމްދީނާއި ދީނާއި މިނިވަންކަން ޙިމާޔަތްކޮށް ރައްކާތެރިކުރާނެ އަމާނާތްތެރި ވެރިއެއް އަޅަމެންގެ މައްޗަށް ލައްވާނދޭވެ. އާމީން.\nޖުލައި 22, 2021 05:52\nމަގޭ ހިތައް ހީވީ ފެންއެއްޗެއް އޮއްސާލިހެން ފޮޓޯ ފެނިފަވެސް މަށައް ހަމަފުރަތަމަވެސް ހީވީ ޖިންނިއެއްހެން. މަމީތިވީޑިއޯ ކުރިމީހާނަމަ ވީޑިއޯ ނުކޮއް އެމީހާ އެކުރާކަންތައްހުއްޓުވާނެރުނީމުސް އަދި ސިފައިންވެސް ގެނުވާނަން. ކޮންމެގޮތެއްވިޔަސް އެކަމައް ހުރަސް އެޅީމުސް. މޑޕ އައުޓް.\nޖުލައި 22, 2021 06:15\nތިއީ އޮމާން ހުދު މަޑު ކަށި . ތީނަގެ ހައްގޭކިޔާފަ ފައްޅި އަޅަން ނުގޮވާފިއްޔާ ރަނގަޅު އިންސާނީ ހައްޤުތައް ހަނި ޤައުމެކޭ ކިޔާފަ، ދެން ތީނަ ހިފާ ހައްޔަރުކޮށްފަ ބުނާނެ ނަފްސާނީ ބައްޔަކަށް ބޭސް ކުރާ ބަލި ކުއްޖެކޭ އެއީ.. ދެން ބުނާނެ އިސްލާމް ދީނަކީ އެހެން ދީންތަކުގެ މީހުންނަށް އިހްތިރާމް ކުރާ ދީނެކޭ.. އެންމެފަހުން މައްސަލައަކަށްވާނީ ވީޑިއޯ ކުރި މީހެއް ނޫނީ ފިތުނަ އުފެދޭ ގޮތަށް ތި ޙަބަރު ނޫސް ތަކުގަ ލިޔުނީއޭކިޔާފަ އެހަބަރު ލިޔުނު މީހެއް.. އިސްލާމްދީނާއި ދީނުގެ ޝިޢާރުތަކަށް ސަލާމަތާއި ރައްކާތެެރިކަން ދޭނެ ބާރެއްވެސް މިއަދު ނެތީތޯ؟\nޖުލައި 22, 2021 06:39\nތިޔަކަން ކޮށްފައިވާނީ ތިޔަ ވީޑިއޯ ކުރި މީހާގެ އެހީގައި ލަފާކުރެވެނީ އޭނާ ކުރުވި ކަ މެއް ކަ މަށް ލާދީނީ މީހަކު އެ މީހާ ލައްވާ އެކަން ކުރުވާފަ ވީޑިއޯ ވައިރަލް ކޮށްގެން އުޅެނީ .\nޖުލައި 22, 2021 07:27\nއިންޑިޔާމީހަކައް ވާނީ ކީއްވެތަ ފުލުހައް އަންގައިގެން މައްސަލަނުބެލެނީ\nޖުލައި 22, 2021 07:37\nމޑޕ ވެރިކަމެއްގައި އިންޑިއާ މީހުންނަށް އެއްވެސް ފިޔަވަޅެއް ނޭޅޭނެ.\nޢެމީހާ އެތަނަށް ދާނީކީ އެއީކޮންތަނެއްކަން ނޭނގިއެއްނޫން.\nޢޭނާގެ ހިމާޔަތުގައި އެމްބަސީ އޮންނާނެކަން އެނގިހުރެ އެކަން ކުރާނީ .\nގައުމެއް އަޅުވެތިކަމށް ގެންދާއިރު އެމީހުންގެ ޓޮލެރެންސް ޓެސްޓް ދޭތެރެދޭތެރއިން ހަދާނެ. މިއީ ސިލްސިލާކޮށް ޖައްސާނެ ހަރަކާތެއް.\nޖުލައި 22, 2021 07:42\nއެމްބަސީ ސޮޕޮންސަރ ކުރި އެއްވެސް ނޫހެއްގައި ތިކަހަލަ ވާހަކައެއްނެތް !!!\nޖުލައި 22, 2021 07:55\nތްރޯ ދެޓް އައުޓް..\nޖުލައި 22, 2021 08:21\nމިކަން ކޮށްފައިވާނެކަމަށްލަފާ ކުރެވެނީ އިންޑިޔާގެ ދެމަފިރިން. ވެދާނެ މީނޫސްވެރިއަކަށްވެސް. ބޭނުމަކީ އިންޑިއާގެ ބާރު މިރާއްޖޭގައި އެބައޮތްކަން ހާމަކުރުން ކަމަށް އަހަރެންދެކެނީ. އިންޑިއާގެ ނޫސްތަކުގައި ވެސް މިވާހަކަ ލިޔާނެކަމަށް ބެލެވެނީ.\nޖުލައި 22, 2021 09:12\nއިންޑިއާ އައުޓް އިންޑިއާ އައުޓް\nޖުލައި 22, 2021 10:01\nތިއީ ރޭވިގެން ބަޔަކު ކުރުވަމުން ދާކަމެއް ބެލެވޭ މީގަކުރީގަވެސް ބޭރުމީހުން އުޅޭ ތިިކަހަލަކަމެއް ނުކުރޭ.ތީއާލާވަމުން އަންނަކަމުގެ ފެށުން.....ގައުމުގެ ރައްޔައްތުންނަ ރަގަޅު ނިޒާމެއް ގެނެވޭނީ އެއީވޯޓުން....\nޖުލައި 22, 2021 10:17\nފުލުހުންނޭ ކިޔާބަޔަކު އުޅެ ގައުމު ނުބެލެހެއްޓިދާ ތަން މިފެންނަނީ!!!\nޖުލައި 22, 2021 10:51\nވީޑިއޯ ކުރެއްވި ބޭފުޅާ ވީޑިއޯ ކުރެއްވުމުގެ އިތުރަށް ވަގުތުން ޕޮލިހަށް ރިޕޯޓް ކުރެއްވުން ވަރަށް ރަގަޅު. ރިޕޯޓް ކުރައްވާފައި ވާނަމަ ނޫސްވެރިންނަށް އެމަޢުލޫމާތު ދެއްވިނަމަ ރަގަޅު.\nޖުލައި 22, 2021 12:06\nތަނެއްގަ ކަމެއް އާލާކުރަން ފަށާއިރު ޢަމަލުން ފުރަތަމަ މިފަދަ ކަންކަން ޢާންމުކުރާނީ\nދެން ލިޔުންބަހާނީ އެއަށްފަހު ދެންހުރި ކަންކަންކުރަމުން ޅަދަރިންގެ ސިކުޑިތަކަށް ވެރިވާނީ\nމިއަދު އެންމެން މިކަންކަމާ ދެކޮޅޭ ކުއްވެރިކުރަމޭ ބުނުމަކުން ނުނިމޭ ބަޔަކު ރާވައިގެން ކިތަންމެ ނުބައި ތަސައްވުރެއް އިސްލާމްދީނާމެދު ދައްކަން އުޅުނަސް އެދީން ޤިޔާމަތާ ހަމައަށް\nޖުލައި 28, 2021 19:27\nއެ އަންހެން މީހާ އަށް އިސްލާމީ ހި ދާޔަތުން ދެއްވުން الله އަށް ދުއާ ދަންނަވަމެވެ. އާމީން


SunOnline: Covid gai maruvaa meehun valhulan Lanka in hudha dheyne: Rajapaksa\nކޮވިޑުގައި މަރުވާ މީހުން ވަޅުލަން ލަންކާއިން ހުއްދަ ދޭނެ: ރާޖަޕަކްސަ\nރުގިއްޔާ މުހައްމަދު މޫސާ 10 Feb 2021, 12:47\nލަންކާއިން ކޮވިޑުގައި މަރުވާ އެންމެން އެންދުމަކީ އިންސާނީ ހައްގުތަކާ ހިލާފުވާ ކަމެއް ކަމަށް އދ.އިން ވަނީ ބުނެފަ -- ފޮޓޯ: އޭޕީ\nކޮލަމްބޯ (ފެބްރުއަރީ 10): ސްރީލަންކާގައި ކޮވިޑް-19 ޖެހިގެން މަރުވާ މީހުން ވަޅުލުމުގެ ހުއްދަ އެގައުމުން ދޭން ފަށާނެ ކަމަށް ބޮޑުވަޒީރު މަހިންދަ ރާޖަޕަކްސަ ވިދާޅުވެއްޖެ އެވެ.\nލަންކާގެ ޕާލިމެންޓުގެ ބައްދަލުވުމެއްގައި ބޮޑުވަޒީރު އެފަދައިން ވިދާޅުވީ ކޮވިޑުގައި މަރުވާ މީހުން ވަޅުލަން ހުއްދަ ދޭން ސަރުކާރުން ދެކޮޅު ހެދުމާ ބެހޭ ގޮތުން އިދިކޮޅު މެމްބަރުން ސުވާލު އުފެއްދެވުމުންނެވެ. އަދި ކޮރޯނާވައިރަސް ފެނުގެ ޒަރިއްޔާއިން ނުފެތުރޭ ކަމަށް އެގައުމުގެ ސްޓޭޓް މިިނިސްޓާ އޮފް އެޕިޑެމިކްސް އެންޑް ކޮވިޑް ކޮންޓްރޯލް، ސުދަރުޝިނީ ފާނަންޑުޕޫލޭ އިއްޔެ ވިދާޅުވި ފަހުންނެވެ.\nއެހެންކަމުން ކޮވިޑު ޖެހިގެން މަރުވާ މީހުން ވަޅުލާން ދެކޮޅު ހަދަނީ ކޮން ސަބަބަކާ ހެދިތޯ އިދިކޮޅު މެމްބަރު އެސްއެމް މަރިއްކަރު ސުވާލު ކުރެއްވި އެވެ. އަދި "ބަލީގައި މަރުވާ މީހުން ވަޅުލާން ހުއްދަ ދޭނެ" ކަމަށް ބޮޑުވަޒީރު ވިދާޅުވި އެވެ. ނަމަވެސް އެ ހުއްދަ ދޭން ފަށާނީ ކޮން އިރަކުކަން ރާޖަޕަކްސަ ހާމަ ކުރެއްވި ކަމެއް ލަންކާގެ މީޑިއާތަކުން ރިޕޯޓު ނުކުރެ އެވެ.\nލަންކާއިން ކޮވިޑުގައި މަރުވާ މީހުންގެ ހަށިތައް އަންދަން ނިންމީ މިދިޔަ އޭޕްރިލް މަހުގަ އެވެ. އެއީ އެ ބަލީގައި މަރުވާ މީހުން ވަޅުލުމުން ބިމުގެ ފެން ފަށަލަ ތަޣައްޔަރުވެ، ވައިރަސް ފެތުރިދާނެ ކަމަށް އެގައުމުގެ ނުފޫޒު ގަދަ ބުޑިސްޓު ހާމުދުރުން ތުހުމަތު ކުރުމުންނެވެ. އަދި ލަންކާ ސަރުކާރުން އޭރު އައްޔަން ކުރި މާހިރުންގެ ކޮމިޓީއަކުން ވެސް ނިންމީ ކޮވިޑުގައި މަރުވާ މީހުން އެންދުން ނޫން ގޮތެއް ނެތް ކަމަށެވެ.\nއެ ސިޔާސަތުގެ ދަށުން ލަންކާއިން ކޮވިޑު ޖެހިގެން މަރުވާ މުސްލިމުންގެ ހަށިތައް އާއިލާގެ ހުއްދައާ ނުލައި އަންދާތީ ސަރުކާރަށް ފާޑު ކިޔުންތައް އަމާޒުވި އެވެ. އަދި ބަލީގައި މަރުވާ ބައެއް މުސްލިމުންގެ އާއިލާތަކުން އެ މީހުންގެ ހަށިގަނޑު އެންދުމުގައި ބައިވެރިވި ނުވުމުގެ ގޮތުން، މަރުވާ މީހުންގެ ހަށިގަނޑާ ހަވާލުވާން ދެކޮޅު ހަދަން ފެށި އެވެ.\nއެ ފާޑު ކިޔުންތަކާ ގުޅިގެން، ކޮވިޑު ޖެހިގެން މަރުވާ މީހުން ވަޅުލުމާ ބެހޭ ގޮތުން ހިޔާލު ހޯދުމަށް، ވައިރޮލޮޖިސްޓުންނާއި އެހެން ސިއްހީ މާހިރުން ހިމެނޭ 11 މެމްބަރުންގެ އާ ކޮމިޓީއެއް ލަންކާއިން ޑިސެމްބަރު މަހު އެކުލަވާލި އެވެ. އަދި އެ ކޮމިޓީން ލަފާ ދިނީ ރައްކާތެރިކަމުގެ ފިޔަވަޅުތަކާ އެކު މުސްލިމުންގެ ހަށިތައް އިސްލާމް ދީނުގައި އޮންނަ ގޮތަށް ވަޅުލުމަށް ފުރުސަތު ދިނުމަށެވެ. ނަމަވެސް އޭގެ ފަހުން ވެސް ލަންކާގެ ސަރުކާރުން ވަނީ ކޮވިޑުގައި މަރުވާ މީހުން އަންދާނީ ކަމަށާއި އެ ނިންމުން ބަދަލު ކުރެވެން ނެތް ކަމަށް ބުނެފަ އެވެ.\nއެ މައްސަލައާ ގުޅިގެން، ލަންކާގެ މުސްލިމުން ރާއްޖޭގައި ވަޅުލަން ލަންކާ ސަރުކާރުން ދިވެހި ސަރުކާރުގެ އެހީއަށް ވެސް އެދުނެވެ. ނަމަވެސް ފަހުން ލަންކާ ކެބިނެޓުން ވަނީ އެގައުމުން އެ ވިސްނުން ދޫކޮށްލާފައިވާ ކަމަށް ބުނެފަ އެވެ.


Mujuthamauge amaankan gehlli Failed state akah vehhjje - Dr. jameel\nދިވެހި މުޖުތަމަޢުގެ އަމާންކަން ގެއްލި ފެއިލްޑް ސްޓޭޓަކަށް ވެއްޖެ ކަމަށް ކުރީގެ ނައިބު ރައީސް އަދި މަޝްހޫރު ގާނޫނީ ވަކީލް ޑރ. މުހައްމަދު ޖަމީލް އަހުމަދު ވިދާޅުވެއްޖެއެވެ.\nހުޅުމާލޭ ދެވަނަ ފިޔަވަހީގެ ބީޗުން ރަހީނުކޮށް އިހާނެތިކޮށް މަރާލާފައިވާ އުމުރުން 10 އަހަރުގެ ކުއްޖަކު ފެނުމާއި ގުޅިގެން ކުރެއްވި ޓްވީޓެއްގައި، ޕީޕީއެމްގެ އެޑްވައިޒަރ ޑރ. ޖަމީލް ވިދާޅުވީ، ފަސްޖެހުމެއް ނެތި މިފަދަ ބޮޑެތި ކުއްތައް އާންމުވެއްޖެ ކަމަށާއި އަދި ތަހުގީގުގައި މައްސަލަ ބަލާ ކޯޓުތަކުގެ އިހުމާލުވެސް ބޮޑު ކަމަށެވެ.\nއަނެއްކާވެސް ހިތާމަވެރި މަރެއް. މިހާރު ފަސްޖެހުމެއް ނެތި މިފަދަ ބޮޑެތި ކުށްތައް ޢާންމު ވެއްޖެ. ތަހުޤީޤާއި ކޯޓުތަކުގެ އިހުމާލު ވެސް ބޮޑު. އިންޞާފު ނުލިބޭ އެތައް މަރެއްގައި ރާއްޖޭގެ ޖިނާއީ ޢަދުލުގެ ނިޒާމު ވާގިނެތިފައި. މުޖުތަމަޢުގެ އަމާންކަން ގެއްލި ފެއިލްޑް ސްޓޭޓަކަށް ވެއްޖެ https://t.co/pNTLtJpc4a\n— Mohamed Jameel Ahmed (@MJameelAhmed) June 22, 2021\n” އަނެއްކާވެސް ހިތާމަވެރި މަރެއް. އިންސާފު ނުލިބޭ އެތައް މަރެއްގައި ރާއްޖޭގެ ގިނާއީ އަދުލުގެ ނިޒާމު ވާގި ނެތިފައި ” ޑރ. ޖަމީލް މިއަދު ކުރެއްވި ޓްވީޓެއްގައި ވިދާޅުވިއެވެ.\nރަހީނު ކޮށްގެން ގެންގުޅުމަށް ފަހުގައި، އުމުރުން 13 އަހަރުގެ ކުއްޖާގެ ހަށިގަނޑު ފެނުނީ މަރާލުމަށްފަހު ފޮއްޓެއްގެ ތެރެއަށްލާފައި އޮއްވައެވެ. އެ ފޮށި އެއްލާލާފައި އޮއްވައި ފެނުނީ ހުޅުމާލޭ ފޭސް2ގެ ބީޗް ސަރަހައްދު މޫދުން ކަމަށްވެސް މައުލޫމާތު ވަނީ ލިބިފައެވެ. ކުޑަ ކުއްޖާ މަރާލާފައި އޮއްވައި ފެނުނީ، 13 އަހަރުގެ ކުއްޖަކު ރަހީނުކޮށްފައިވާ ކަމަށް ބެލެވޭ މައްސަލައެއް އާދިއްތަ ދުވަހު ފުލުހުންނަށް ހުށަހެޅުމުން، އެ ކުއްޖާ ހޯދުމަށް ކުރަމުންދިޔަ މަސައްކަތުގެ ތެރެއިންނެވެ.\nމި މައްސަލައާއި ގުޅިގެން ފުލުހުން މިހާތަނަށް ވަނީ2މީހަކު ހައްޔަރު ކޮށްފައެވެ. އެއީ، އުމުރުން 27 އަހަރާއި، 17 އަހަރުގެ ދިވެހި ދެ ފިރިހެނުންނެވެ. އޭގެ ދެ މީހުންނަކީ ކުއްޖާއާއި ގާތް ގުޅުމެއް އޮންނަ ދެ މީހުން ކަމަށް މައުލޫމާތު ލިބެއެވެ.


SunOnline: COLUMN: Amillayah Fummaili Halaakuge Valhugandun Salaamai Vun\nއަމިއްލަޔަށް ފުންމައިލި ހަލާކުގެ ވަޅުގަނޑުން ސަލާމަތް ވުން\nއަޙުމަދު މާޖިދު 15 Dec 2021, 08:35\nޒުވާނުންގެ އާބާދީގެ ބޮޑު ބައެއް ނުރައްކައުތެރި މަސްތު ވާ ތަކެތީގެ އަވައިގައި ޖެހިފައެވެ. ޢުމުރުން ފަނަރަ އަހަރާއި ސަތާރަ އަހަރާ ދެމެދުގެ ޅަކުދީންގެ 85 އިންސައްތަ ޒިނޭ ކުރާ ކަމަށް ދިރާސާތަކުން އެބަ ދައްކައެވެ. ޒުވާނުންގެ އެތައް ބަޔަކު އަނިޔާވެރި ގޭންގުތަކުގެ މެންބަރުންނަށް ވެއްޖެއެވެ. އެ ގޭންގުތަކުން ގެންދަނީ އެއްވެސް ރަޙުމެއް ނެތި، އިންސާނީ ލެޔަށް އެއްވެސް ޙުރުމަތެއް ނެތި، އިންސާނާ ހެއްދެވި ކީރިތިވަންތަ ﷲ ގެ ޖަލާލަތާއި މަތިވެރިކަމާ މެދު އެއްވެސް ޖެހިލުމެއް ބިރެއް ނެތި، ރޯމާ ދުވާލު، މީހުން ކަތިލަމުން މަރަމުންނެވެ. އަނބީންނާއި ފިރީންގެ ގުޅުމަކީ އެއްވެސް ޙުރުމަތެއް، މާނައެއް ނެތް ގުޅުމަކަށް ވެއްޖެއެވެ. މައިންބަފައިންނާއި ދަރީންނާ ދެމެދު އޮންނާން ޖެހޭ ގުޅުމަކީ ފުލޯކު ޚިޔާލެއް ފަދަ އެއްޗަކަށް ވެއްޖެއެވެ. ވިޔަފާރިވެރީން ވިޔަފާރީގައި މަކަރު ހަދަނީއެވެ. މުއައްޒަފުން މަސައްކަތުގައި މަކަރު ހަދަނީއެވެ. ޤައުމުގެ ވަސީލަތްތަކުން އުފެއްދޭ އާމުދަނީގެ ތެރެއިން ރައްޔިތުންނަށް ލިބެނީ އެއް ޕަސެންޓެވެ. ޤައުމުގެ ލީޑަރުންނަކީ، ޤައުމުގެ ތާރީޚާއި، ޤައުމުގެ ދީނާއި، ޤައުމުގެ ރައްޔިތުންނާ މެދު ކުޑަވެސް ލޯތްބެއް ނެތި، ވެރިކަމުގެ ބާރަކީ އަމިއްލަ ބޭންކު އެކައުންޓްތަކާއި އަމިއްލަ ތިޖޫރީތައް ފުރައިލާން ބޭނުން ކުރާ ވަސީލަތަކަށް ހަދައިގެން އުޅޭ ބަޔަކަށް ވެއްޖެއެވެ. ވެރީން ރައްޔިތުންނަށް، ރައްޔިތުން ވެރީންނަށް ދޮގު ހަދަނީއެވެ. ދުނިޔޭގައި ފެތުރުނު ކޮންމެ ބާޠިލު ވިސްނުމެއްގައި އަޅުގަނޑުމެންގެ އަދުގެ ޖީލުތަކުގެ އެތައް ސަތޭކަ ޒުވާނުންނެއް ދަނީ، މަކުނު ވާގަނޑެއްގައި މެހިތަކެއް ހައްޔަރު ވާ ފަދައިން، ހައްޔަރު ވަމުން ހަފުސް ވަމުންނެވެ. ފެމިނިޒަމަށް ވިޔަސް، ލިބަރަލިޒަމަށް ވިޔަސް، އެތެއިޒަމަށް ވިޔަސް، އެލްޖީބީޓީކިޔު ޕްލަސް ތަހުރީކު ކަމަށް ވިޔަސް، އަދި އެހެން ނަމެއް ކިޔަސް ވެހެވެ.\nހިތާމަޔާ އެކު ދަންނަވާން ޖެހެނީ، މުޖުތަމަޢުތައް އެ އަސާސްތަކެއްގެ މަތީގައި ބާއްޖަވެރިކަމަށް ވާޞިލު ވާ އެއްވެސް އަސާސެއް އަޅުގަނޑުމެންގެ މުޖުތަމަޢުގައި ނެތް ކަމުގައެވެ. އާދެ، ހެޔޮ ބުއްދި އާއި، ހެޔޮ ޟަމީރާއި، އިލާހީ ހިދާޔަތުގެ އަލިކަން އަޅުގަނޑުމެންގެ ތެރޭގައި ވަނީ، ބައެއް މީހުންގެ ހިތްތަކުގައި ވާ ކަނި ހުޅުކޮޅުތަކަކަށް ވެފައެވެ. ޤައުމީ އަދި އިޖުތިމާޢީ ކަންކަމުން މި އަސާސްތައް ވަނީ މުޅީންހެން ބޭރު ކޮށްލެވިފައެވެ.\nއެންމެ ފުރަތަމަ އަޅުގަނޑުމެން ދަންނާން ޖެހޭ ކަމަކީ، މި ނުބައިތަކާއި ބާޠިލްތަކުން އަޅުގަނޑުމެންގެ ޤައުމު އަވަސް ގޮތެއްގައި ސަލާމަތް ނުކުރެވިއްޖެއްޔާ، ދިވެހި ޤައުމުގެ އެއްވެސް ކުރިމަގެއް ނެތްކަމެވެ. އާދޭހެވެ! އިސް ވެދެންނެވި ކަންކަން ހުރި އެއްވެސް މުޖުތަމަޢެއް ދެމިގެން ނުދާކަމާއި، އެ މުޖުތަމަޢެއް ވަނީ އަޅުވެތިކަން ނުވަތަ އެހެން ކޮންމެވެސް ބަރުބާދީއެއްގެ އަނދިރިކަމުގެ ތެރެޔަށް އާޚިރުގައި ވެއްޓިގެން ގޮސްފައިކަމީ، ދުނިޔޭގެ ތާރީޚު ދައްކާ ޙަޤީޤަތެވެ.\nދެން އަޅުގަނޑުމެން ބަލާން ޖެހެނީ، މި ހިސާބަށް ދިވެހި ޤައުމު ދިޔަ ސަބަބަކީ ކޮބައިތޯއެވެ. އާދެ، ކޮންމެ މައްސަލައެއްގެ ވެސް ޙައްލަކީ، އެ މައްސަލައެއްގެ އަޞްލު ދެނެގަތުން ކަމަށް ވާތީއެވެ. ބައްޔަކަށް ބޭސް ކުރެވެނީ އެ ބަލީގެ އަޞްލާއި ގޮތްބާވަތް ދެނެގަނެގެން ކަމަށް ވާ ފަދައިންނެވެ. އެގޮތުން، މިއަދު އަޅުގަނޑުމެންގެ ޤައުމާއި، އަޅުގަނޑުމެންގެ ޒުވާން ޖީލުތައް ވެއްޓިފައި ވާ ބަދުޙާލަތަށް އަޅުގަނޑުމެން ދިޔަ ސަބަބުތަކުގެ މައްޗަށް ބަލައިލުމުން، އެތައް ކަމެއް ފާހަގަ ކުރެވެއެވެ. ޝައްކެއް ނެތެވެ. އޭގެ ތެރެއިން އެންމެ މައިގަނޑު ސަބަބަކީ، އަޅުގަނޑުމެންނަކީ މާތް ވެގެން ވާ އިސްލާމް ދީނުގެ އަހުލުވެރީން ކަމަށް ވުމާ އެކުގައިމެ، އެ ދީނުގެ ފުރިހަމަ ޢަޤީދާ އާއި، ފިކުރީ ތަޢުލީމާތާއި، މަތިވެރި އަޚްލާޤީ ނިޒާމާއި، ރޫޙާނީ ނޫރުގެ އަލިކަން އަޅުގަނޑުމެންގެ މުޖުތަމަޢުގެ ހިތާ ހަމަޔަށް ވާޞިލު ކުރުމަށް އަޅުގަނޑުމެން ނުކުޅެދުނު ނުކުޅެދުމެވެ. މި ކަންކަން ހެޔޮ ގޮތުގައި އަޅުގަނޑުމެންގެ މުޖުތަމަޢުގައި އޮތް ނަމަ، އަދި ހުރިހައި މާނައެއްގައި އަޅުގަނޑުމެންގެ މުޖުތަމަޢުގައި އިސްލާމް ދީން "އިންސްޓިޓިޔުޝަނަލައިޒް" ވެފައި އޮތް ނަމަ، އަޅުގަނޑުމެންނާ ހަމަޔަށް އަންނަ ނުބައި ނުފޫޒުތަކުން އަޅުގަނޑުމެންގެ މުޖުތަމަޢު ޖުމުލަ ގޮތެއްގައި އޮތީހީ ސަލާމަތް ވެފައެވެ. މަދު ބަޔަކު ކެވި އަރައިގެން ދިޔަޔަސް، މުޅި މުޖުތަމަޢު އޮތީހީ ހެޔޮކަމުގެ މަގުގައި ސާބިތުކަމާ އެކުކަން ކަށަވަރެވެ. ހެޔޮ ގޮތުގައި އަޅުގަނޑުމެންގެ ތެރޭގައި އިސްލާމް ދީން އޮތް ނަމަ، އަޅުގަނޑުމެންނަކީ ހެޔޮ ބުއްދީގެ އަހުލުވެރީން ކަމުގައި ވީހެވެ. ޢިލްމާއި ފިކުރުގެ އަހުލުވެރީން ކަމަށް ވީހެވެ. ރިވެތި އަޚްލާޤާއި ހަރުދަނާ ގޮތްތަކުގެ ވެރި ބަޔަކު ކަމުގައި ވީހެވެ. ނަމަވެސް އަޅުގަނޑުމެން އިސްލާމް ދީނުގެ މި ދަންނަވާ ޙިމާޔަތުން މަޙުރޫމު ވެފައި ތިބުމުގެ ނަތީޖާ އަކީ، އަޅުގަނޑުމެންނާ ހަމަޔަށް އެ ނުފޫޒެއް ފޯރި ކޮންމެ ނުބައި ނުފޫޒެއްގައި އަޅުގަނޑުމެން ޖެހުމެވެ. އެއީ ބާޠިލު ފަލްސަފާތައް ކަމަށް ވިޔަސް، މާއްދިއްޔަތަށް އަޅުކަން ކުރުމުގެ ނުބައި ސަގާފަތް ކަމަށް ވިޔަސް، އިސްތިޢުމާރީ އެކިއެކި ނުފޫޒުތައް ކަމަށް ވިޔަސް ވެހެވެ.\nމިއަދު އަޅުގަނޑުމެންގެ ތަޢުލީމީ ނިޒާމު ވެސް ބިނާ ކުރެވިފައި އޮތީ، މި ދަންނަވާ ބާޠިލުތައް އަޅުގަނޑުމެންގެ ތެރޭގައި ފެތުރުމަށް އެއްވެސް ހުރަހެއް ނާޅާ އެއްޗެއްގެ ގޮތުގައެވެ. އަޅުގަނޑުމެންގެ މީޑިއާ އަކީ، އެ ބާޠިލުތަކުގެ ސަވާރީއެއް ކަމަށް ވެއްޖެއެވެ. އަޅުގަނޑުމެންގެ ވެރީންނަކީ އެ ބާޠިލުތަކުގެ ޝިޢާރުތައް އުފުލާ ބަޔަކަށް ވެއްޖެއެވެ.\nއަޅުގަނޑުމެންގެ ޤައުމު މި ހިސާބަށް ދިޔައީ، އަޅުގަނޑުމެން އަމިއްލަ އަތްތަކުން ކުރި ކަންތައްތަކުގެ ސަބަބުންނެވެ. ކީރިތި ޤުރްއާނުގެ މޫރިތި އާޔަތެއްގައި، ބިންމަތީގައި ފަސާދަ ފެތުރިގެން ދިޔައީ އެ ބިމުގެ އަހުލުވެރީންގެ އަތްތަކުން ކުރި ކަންތައްތަކުގެ ސަބަބުންނޭ އަންގަވައިފައި އޮންނަ ބަސްފުޅާ، އަޅުގަނޑުމެންގެ ޙާލަތާ ވަރަށް ރަނގަޅަށް ގުޅުވައިލެވިދާނެއެވެ.\nއެންމެ މިސާލަކުން، އަޅުގަނޑު މި ދަންނަވާ އެއްޗެއް ސާފު ކޮށްއެރުވޭތޯ މަސައްކަތް ކޮށްލާނަމެވެ. 1990 އިން ފެށުނު ދަހަރައިގެ މެދުތެރޭގައި، ދިވެހި ސަރުކާރުގެ ރަސްމީ ޓީވީ ކަމަށް ވާ ޓީވީ މޯލްޑިވްސްގެ ޕްރޮގްރާމްތައް ބެއްލެވި ބެއިފުޅުން ކުރެ ގިނަ ބެއިފުޅުން ހަމަ ގައިމު ވެސް ހަނދުމަފުޅު ހުންނާނޭ ފަދައިން، އެއިރު ޓީވީއެމުން "ފްރެންޑްސް" ކިޔާ ޓީވީ ޑްރާމާ ސިލްސިލާއެއް ގެނެސްދިނެވެ. މި ސިލްސިލާ އަކީ އެމެރިކާގައި 1994 ވަނަ އަހަރުން ފެށިގެން ތައްޔާރު ކޮށް ދައްކަމުން އައި "ސިޓްކޮމް" ސިލްސިލާއެކެވެ. މި ސިލްސިލާގައި ދައްކައިދެނީ އެކުގައި އުޅޭ ޒުވާން ރައްޓެހީންތަކެއްގެ ދިރިއުޅުމެވެ. އެ ދިރިއުޅުމަކީ އެއްވެސް ރޫޙާނިއްޔަތެއް ނެތް ދިރިއުޅުމެކެވެ. އަޅުގަނޑުމެން މުސްލިމުން ޤަބޫލު ކުރާ އަޚްލާޤިއްޔާތުގެ އަސާސްތަކާ މުޅީން އަރައިރުން ވާ ދިރިއުޅުމެކެވެ. އެ ދިރިއުޅުމަކީ ކޮންމެ ދުވަހަކު ވެސް، ފައިސާ ހޯދުމަށް ޓަކައި ވަޒީފާ އަދާ ކުރުމަށް ފަހު، ދެން އޮންނަ ވަގުތުތައް ކައިވެންޏަކާ ނުލައި ޖިންސީ ގުޅުންތައް ހިންގާނޭ ބައިވެރީން ހޯދުމާއި، އެ މީހުންނާ އެކު އެކި ބާވަތްބާވަތު ފާޙިޝް ޢަމަލުތަކުން މަޖާ ނެގުމުގެ ދިރިއުޅުމެކެވެ. މި ސިލްސިލާ ބެއްލެވި ބެއިފުޅުންނަށް އެނގިވަޑައިގަންނަވާނޭ ފަދައިން، މި ސިލްސިލާގައި ޕޯރނޯގްރަފީ "ނޯރމަލައިޒް" ކުރެވެއެވެ. ސިލްސިލާގެ ވާހަކައިގެ އެންމެ މުހިއްމު އެއް ބަޔަކީ، އެއް ޖިންސުގެ ދެ މީހެއްގެ "ލޯތްބާއި ކައިވަންޏެވެ." ޚުދު އަޅުގަނޑަކީ ވެސް، ނުވަރަފުރައިގެ ޒުވާނެއްގެ ގޮތުގައި އެ ސިލްސިލާ ބެލި މީހަކީމެވެ. އެއިރުގެ ޖީލުތަކުގެ ކުދީން ބޮޑެތި ވަމުން އައީ އެ ބަލައިގެންނެވެ. އެހެންކަމުން، އެއް ޖިންސުން ގުޅުން ހިންގުމުގެ ބިރުވެރި ވަބާ އަޅުގަނޑުމެންގެ ތެރޭގައި އެންމެ ފުރަތަމަ ކުރީ ދިވެހި ސަރުކާރުން، ސަރުކާރުގެ ރަސްމީ ޓީވީ ޗެނަލުން ކަމަށް ނުބުނެވޭނޭތޯއެވެ؟ "ފްރެންޑްސް" ސިލްސިލާ ދިވެހި ޒުވާނުންނަށް ތަޢާރަފު ކޮށްދިން އިރު، މި ކުރެވެނީ ކީއް ކަމާއި، މީގެ ނަތީޖާ ނުކުންނާނީ ކިހިނެއްތޯ، ޓީވީއެމާއި، ސަރުކާރުގެ ކަމާ ބެހޭ އިދާރާތަކުގެ ވެރީން ވިސްނެވިތޯއެވެ؟\nމި ދެންނެވި ފަދަ ކިތަންމެ މިސާލެއް ދެއްކިދާނެއެވެ. އެ މިސާލުތަކުން ސާބިތު ވާނޭ ކަމަކީ، އަޅުގަނޑުމެންގެ ތެރެއަށް އިސްލާމް ދީނާ ބީރައްޓެހި، ދީނާ އަރައިރުން ވާ، އަދި ބާޠިލް އެތައް ކަންތައްތަކެއް ތަޢާރަފު ކުރެވިގެން އައީ އަޅުގަނޑުމެންގެ ކަންކަން "އިޞްލާޙުގެ މަގުން ހިންގުމުގެ" ޒިންމާއާ ޙަވާލު ވެގެން ތިބި މީހުންކަމެވެ.\nދެން އޮތީ، މިހާރު އަޅުގަނޑުމެން މިތިބި ބަދުޙާލަތުން ސަލާމަތް ވެވޭނޭ ގޮތުގެ ސުވާލެވެ. ޝައްކެއް ނެތް ގޮތުގައި، އެ ގޮތަކީ މާތް ވެގެންވާ އިސްލާމް ދީނުގެ ހެޔޮ ޢަޤީދާ އާއި، ފިކުރީ ތަޢުލީމާތާއި، ޤުރްއާނީ މަންހަޖާއި، އިސްލާމީ ރިވެތި އަޚްލާޤާއި، އިސްލާމީ ޢިބާދާތާއި ރޫޙާނިއްޔަތާއި، އިސްލާމީ ޝަރީޢަތުގެ މަގަށް ޤައުމު ދިޔުމެވެ. އެއާއެކު، ހުޅަނގުގެ "ރޮމްކޮމް" އާޓާއި، ހުޅަނގުގެ އަދަބިއްޔާތާއި، ހުޅަނގުގެ ފިލްމުތަކާއި މިޔުޒިކާއި، ދެންވެސް ހުޅަނގުގެ ސަގާފަތުގެ ހުރިހައި ބަހާތަކެއްގެ ނުފޫޒުން އަޅުގަނޑުމެންގެ ދަރީން ސަލާމަތް ކުރުމެވެ. ހުޅަނގުގެ ކާޓޫނުތަކާއި ވީޑިއޯ ގޭމުތަކުން ކުދީން ސަލާމަތް ކުރުމެވެ. ތަޢުލީމީ ނިޒާމާއި، މީޑިއާ އިސްލަމައިޒް ކުރުމެވެ. ސިޔާސީ ނިޒާމު އިސްލަމައިޒް ކުރުމެވެ. މުޅި މުޖުތަމަޢު އިސްލާމް ދީނުގެ ތަރަހައިގެ މައްޗަށް ގެނައުމެވެ. މި ނޫން ގޮތަކަށް، އަޅުގަނޑުމެންގެ ޤައުމަކަށް އެއްވެސް ކަހަލަ ހެޔޮ މުސްތަޤުބަލެއް ނެތެވެ.


Aashooraa Dhuvas Honihiru dhuvahaai dhimaavumun roadha hifeynetha\nހޮނިހިރު ދުވަހު ޚާއްޞަކޮށް ހަމައެކަނި އެދުވަހުގައި ސަބަބެއް ނުވާ ރޯދަހިފުން އެއީ ނަހީކުރެއްވިގެން ވާކަމެއް ކަމަށް رَسُولُ اللَّهِ صَلَّى اللَّهُ عَلَيْهِ وَسَلَّمَ ޙަދީޘްގައިވެއެވެ. މިފަދަ ނަހީއެއް ވާރިދުފައި ވާއިރު ޢާޝޫރާ ދުވަސް ފަދަ ދުވަހެއް ހޮނިހިރު ދުވަހާ ދިމާވާ ހިނދު ހޮނިހިރު ދުވަހުގައި އެ ރޯދަ ހިފުން ހުއްދަވާނެ ތޯ ކުރެވޭ ބަހުސްގެ ޚުލާޞާ ތިރީގައި މިވަނީއެވެ.\nހޮނިހިރު ދުވަހުގެ ރޯދަ ހިފުން ނަހީކުރެއްވި ޙަދީޘް:\nعَبْدِ اللَّهِ بْنِ بُسْرٍ رَضِيَ اللَّهُ عَنْهَا އެކަލޭގެފާނުގެ އުޚުތުގެ އަރިހުން ރިވާ ކުރެއްވިއެވެ. ހަމަކަށަވަރުން رَسُولَ اللَّهِ صَلَّى اللَّهُ عَلَيْهِ وَسَلَّمَ ޙަދީޘް ކުރެއްވިއެވެ:\n((لا تَصُومُوا يَوْمَ السَّبْتِ إِلا فِيمَا افْتَرَضَ اللَّهُ عَلَيْكُمْ ، فَإِنْ لَمْ يَجِدْ أَحَدُكُمْ إِلا لِحَاءَ عِنَبَةٍ ، أَوْ عُودَ شَجَرَةٍ فَلْيَمْضُغْهُ))\nތިޔަބައި މީހުންގެ މައްޗަށް ﷲ ފަރުޟު ކުރެއްވި ރޯދައެއް ނޫނީ ތިޔަބައިމީހުން ހޮނިހިރުދުވަހުގައި ނުހިފާހުށިކަމެވެ. ފަހެތިޔަބައި މީހުންގެ މީހަކަށް މޭބިސްކަދުރު ވެލުގެ ތަނޑިކޮޅެއް ނުވަތަ ގަހަކުން ދަނޑި ކޮޅެއް ނޫން އެއްޗެއް ނުލިބުނުނަމަ އެ ހަފާލައިގެން ނަމަވެސް (ރޯދަ ދޫކޮށްލާށެވެ.)\nހޮނިހިރު ދުވަހުގެ ރޯދަ ހިފުމާއިމެދު ޚުލާޞާ:\nމިބާބުގައި ވާރިދުވެފައި އެންމެހާ ދަލީލުތަކަށް ރިއާޔަތްކުރެވުމަށް ފަހު ހޮނިހިރު ދުވަހުގައި ރޯދަ ހިފުމާއި ގުޅޭގޮތުން الشيخ محمد بن صالح العثيمين رحمه الله ގެ ޚުލާސާ ކަލާމުގައި ވިދާޅުވެފައިވެއެވެ.\nދަންނާށެވެ. ހޮނިހިރު ދުވަހުގެ ރޯދައާއި ގުޅޭގޮތުން ޙާލަތްތަކެއްވެއެވެ. އެއީ:\nފަރުޟު ރޯދައެއް އެދުވަހުގައި ހިފުން. މިސާލަކަށް ރަމަޟާން މަހުގެ ރޯދަ ނުވަތަ ރަމަޟާން މަހުގެ ޤަޟާ ރޯދަ ނުވަތަ ކައްފާރާ ރޯދަ ނުވަތަ ތަމައްތުޢު ޙައްޖުގެ ހަދުޔުގެ ބަދަލުގައި ހިފާ ރޯދަ. މިގޮތަށް ހިފުން ހުއްދަވެގެން ވެއެވެ. އެއީ ހޮނިހިރު ދުވަހުގައި އެފަދަ ރޯދައެއް ހިފައިގެން ވަކި ޚާއްޞަ މާތްކަމެއް އެކުލެވިގެން ނުވާނެ ކަމަށް ދެކޭ ހާލުގައި ހިފާނަމައެވެ.\nހުކުރު ދުވަހުގައި ރޯދަ އަށް ހުރެފައި އެޔާއި ވިދިގެން ހޮނިހިރު ދުވަހު ރޯދައަށް ހުރުމެވެ. މިގޮތް ވެސް ހުއްދަވެގެން ވެއެވެ. އަންނަނިވި ޙަދީޘުން އެކަމަށް ދަލީލު ލިބެއެވެ.\nجُوَيْرِيَة بِنْت الْحَارِثِ رَضِيَ اللَّهُ عَنْهَا ގެ އަރިހުން ރިވާވެގެންވެއެވެ: ((أَنَّ النَّبِيَّ صَلَّى اللَّهُ عَلَيْهِ وَسَلَّمَ دَخَلَ عَلَيْهَا يَوْمَ الْجُمُعَةِ وَهِيَ صَائِمَةٌ، فَقَالَ : أَصُمْتِ أَمْسِ ؟ قَالَتْ : لا . قَالَ : تُرِيدِينَ أَنْ تَصُومِي غَدًا ؟ قَالَتْ : لا . قَالَ : فَأَفْطِرِي ))\nހަމަކަށަވަރުން ނަބިއްޔާ صَلَّى اللَّهُ عَلَيْهِ وَسَلَّمَ ހުކުރު ދުވަހެއްގައި އެކަމަނާ ރޯދައަށް އިންނަވަނިކޮށް އެކަމަނާގެ އަރިހަށް ވެންނެވިއެވެ. ފަހެ ޙަދީޘް ކުރެއްވިއެވެ: ކަމަނާ އިއްޔެ ރޯދަ ހިއްޕެވިންތޯއެވެ؟ އެކަމަނާ ދެންނެވިއެވެ: ނޫނެކެވެ. ދެން ޙަދީޘް ކުރެއްވިއެވެ. ކަމަނާ މާދަމާ ރޯދައަށް ހުންނަވަން ޤަޞްދު ކުރައްވަމުތޯއެވެ؟ އެކަމަނާ ދެންނެވިއެވެ. ނޫނެކެވެ. ދެން އެކަލޭގެފާނު އެކަމަނާއަށް ޙަދީޘްކުރެއްވިއެވެ. ފަހެ ކަމަނާ ރޯދަ ދޫކޮށްލައްވާށެވެ!\nޝަރުއުވެގެންވާ ރޯދައެއް ހޮނިހިރު ދުވަހާއި ދިމާވުމުން އެދުވަހުގައި ރޯދަ ހިފުން. މިސާލަކަށް މެދުފޮއި ރޯދައާއި ޢަރަފާތު ދުވަހު ރޯދައާއި ޢާޝޫރާ ދުވަހުގެ ރޯދައާއި ޝައްވާލު މަހުގެ ހަރޯދައާއި ޛުލްޙިއްޖާ މަހުގެ ފުރަތަމަ ނުވަ ދުވަހުގެ ރޯދައެވެ. މިގޮތައް ދިމާވާ ޙާލު ހޮނިހިރު ދުވަހު ރޯދަ ހިފުން ހުއްދަވެގެން ވެއެވެ. އެހެނީ އެފަދަ ޙާލަތެއްގައި އެމީހަކު އެ ރޯދަ ހިފަނީ ހޮނިހިރު ދުވަހު ރޯދަހިފަންވެގެންނެއް ނޫނެވެ. އެހެނެއްކަމަކު ހޮނިހުރު ދުވަހާއި ދިމާވި ޝަރުޢުވެގެންވާ ސުންނަތް ރޯދަ ހިފުމައްޓަކައެވެ.\nއާދަވެގެން ހިފަމުންދާ ރޯދައެއް ހޮނިހިރު ދުވަހާއި ދިމާވުމުން އެދުވަހުގައި ރޯދަ ހިފުން. މިސާލަކަށް ދެދުވަހުން އެއްދުވަހު ޢާއްމުކޮށް ރޯދަ ހިފަމުންދާ މީހަކު، އޭނާ ރޯދައަށް ހުންނަން ޖެހޭ ދުވަސް ހޮނިހިރު ދުވަހާއި ދިމާވުމެވެ. މިގޮތައް ދިމާވެގެން ހޮނިހިރު ދުވަހު ރޯދަ ހިފުން ހުއްދަވެގެން ވެއެވެ. މިކަމަށް ދަލީލު ކުރަނީ ޝައްކުގެ ދުވަހުގައި ރޯދަ ހިފުން މަނާކުރައްވާ ޙަދީޘްކުރެއްވުމާއި އެކު އޭގެން އިސްތިސްނާ ކުރައްވާ ބަޔާންކުރެއްވި ޙަދީޘްފުޅެވެ. (( إِلَّا رَجُلٌ كَانَ يَصُومُ صَوْمًا فَلْيَصُمْهُ )) “ރޯދަ ހިފަމުން އައި މީހަކު ފިޔަވައެވެ. ފަހެ އޭނާ ރޯދާ ހިފާހުށުކަމެވެ.” މި ޙަދީޘްގައި އެވަނީ އާދަވެ ހިފާ ރޯދައެއް ހިފަމުން އައި މީހާއަށް ޝައްކުގެ ދުވަހުގައި ރޯދަ ހިފުން ހުއްދަ ދެއްވާފައެވެ. އެހެންކަމުން އާދަވެ ރޯދަ ހިފަމުން އަންނަ މީހާއަށް ހޮނިހިރު ދުވަހުގައި ވެސް ރޯދަ ހިފުން ހުއްދަވެގެންވެއެވެ.\nހޮނިހިރު ދުވަހު ޚާއްޞަކޮށް ހަމައެކަނި އެދުވަހުގައި ސަބަބެއް ނުވާ ރޯދަހިފުން. މިގޮތައް ހިފުން ހުއްދަވެގެން ނުވެއެވެ. ހޮނިހިރު ދުވަހު ހިފުން ނަހީވެގެންވާ ރޯދައަކީ މީއީއެވެ.\n رواه الترمذي (744) وأبو داود (2421) وابن ماجه (1726) صححه الألباني في “الإرواء” (960)وقَالَ أَبُو عِيسَى الترمذي : هَذَا حَدِيثٌ حَسَنٌ\n مجموع فتاوى ورسائل الشيخ ابن عثيمين (20/57).


Idhikolhu muvahzafun vazeefaain vakikuraa mahsala majileehah\nސަރުކާރު ކުންފުނިތަކުގައި މަސައްކަތް ކުރާ މިހާރުގެ ސަރުކާރަށް ތާއީދު ނުކުރާ ގިނަ އަދަދެއްގެ މުވައްޒަފުން ވަޒީފާއިން ވަކިކުރަމުންދާކަމުގެ ތުހުމަތުކޮށް، އެ މައްސަލަ ބަލައިދިނުމަށް އެދި މަޖިލީހުގެ ކަމާބެހޭ ކޮމިޓީއަކަށް ހުށަހަޅައިފި އެވެ.\nސަރުކާރުގެ މަސްއޫލިއްޔަތު އަދާ ކުރާ މިންވަރު ބަލާ ކޮމިޓީއަށް އިދިކޮޅު ޕީޕީއެމްގެ ޕީޖީ ލީޑަރު އަހުމަދު ނިހާން ހުސެއިން މަނިކު އިސްވެ ހުށަހެޅުއްވި މައްސަލާގައި ބުނެފައިވަނީ، ސަރުކާރުގެ ކުންފުނިތަކުން މުވައްޒަފުން ވަކި ކުރަމުންދާ ކަމުގެ ކަންބޮޑުވުމާއި ޝަކުވާތައް ލިބެމުންދާތީ އެ މައްސަލަ އިތުރަށް ބަލަން ބޭނުންވާ ކަމަށެވެ.\n"އަދި ހާއްސަކޮށް ފެނަކަ ކޯޕަރޭޝަން އިން ގިނަ އަދަދެއްގެ މީހުން ވަޒީފާއިން ވަކިކޮށްފައިވާތީ، މި މައްސަލަ ބެލުމަށް ރައްޔިތުންގެ މަޖިލީހުގެ ގަވައިދުގެ 123 ވަނަ މާއްދާގެ ދަށުން ސަރުކާރުގެ މަސްއޫލިއްޔަތު އަދާ ކުރާ މިންވަރު ބަލާ ކޮމިޓީގެ ބައްދަލުވުން ބާއްވައި ދެއްވުން އެދެމެވެ،" ޕީޕީއެމްގެ ހަތަރު މެމްބަރުން ތާއީދާއެކު ނިހާން ހުށަހެޅުއްވި މައްސަލާގައި އިތުރަށް ބުނެފައިވެ އެވެ.\nއެ މައްސަލާގައި ވަޒީފާއިން ވަކިކޮށްފައިވަނީ ސަރުކާރަށް ތާއީދު ނުކުރާ މީހުން ކަމުގައި ބަޔާންކޮށްފައިނުވި ނަމަވެސް، އެ މައްސަލައިގެ ކޮޕީއެއް ޓްވިޓާގައި ހިއްސާ ކުރައްވަމުން، ވިލިމާފަންނު ދާއިރާގެ މެމްބަރު ނިހާން ވިދާޅުވެފައިވަނީ ސަރުކާރު ކުންފުނިތަކުގައި މަސައްކަތް ކުރާ "އެމްޑީޕީ އަށް ސަޕޯޓު ނުކުރާ މީހުން" ވަޒީފާއިން ވަކި ކުރަމުންދާތީ އެ މައްސަލަ ބެލުމަށް މަޖިލީހުގެ ކޮމިޓީއަށް ހުށަހަޅުއްވާފައިވާ ކަމަށެވެ.\nއެމްޑީޕީ ޕީޕީއެމް ރައްޔިތުންގެ މަޖިލިސް + އަހުމަދު ނިހާން ހުސައިން މަނިކު ފެނަކަ ކޯޕްރޭޝަން\nކޮންމެހެން ބާއްވަން ލާޒިމު ޖަލްސާތައް އޮންނާނެ: ނަޝީދު\nފާޑުކިޔުން އަމާޒުވުމާއެކު މުޣުނީ މައާފަށް އެދިއްޖެ


ޖިނާއީ ކުށްތައް ހުއްޓުވުމަށް ރާއްޖެ އާއި އިންޑިއާ ގުޅިގެން މަސައްކަތް ކުރުމާ ގުޅޭ އެއްބަސްވުމެއްގައި ދިވެހި ސަރުކާރުން ސޮއިކުރަން ނިންމުމާ ގުޅިގެން އެކަން ދިރާސާ ކުރުމަށްޓަކައި...\nއަތްފައި ބަނުމުން ވައުދު ފުއްދަން ދުވަސް ނަގާނެ:ނަޝީދު\nއަންނަ މަހު ބާއްވާ ރައްޔިތުންގެ މަޖިލިހުގެ އިންތިހާބުގައި އެމްޑީޕީ އަށް އަޣުލަބިއްޔަތު ނުލިބި "އަތްފައި ބަނދެވުނީމަ" ވައުދުތައް ފުއްދަން ގިނަ ދުވަސް ނަގާނެ ކަމަށް ކުރީގެ ރައީސް...\nއަޅުގަނޑުވި ވައުދުތަކާ ދުރަށް ދެވޭކަށް ނެތް: ރައީސް\nރިޔާސީ އިންތިހާބުގެ ތެރޭގައި ވެވަޑައިގެންނެވި ވައުދުތަކާ ދުރަށް ވަޑައިނުގެންނެވޭނެ ކަމަށާއި "އެޖެންޑާ 19" އަށް ވޯޓު ދެއްވުމަށް ރައީސް އިބްރާހިމް މުހައްމަދު ސޯލިހް މިރޭ...\nޖީހާނަށް ކެމްޕެއިން ކުރެއްވުމަށް ރައީސް ހިންނަވަރުގައި\nރައްޔިތުންގެ މަޖިލިހުގެ އިންތިހާބުގައި އެމްޑީޕީގެ ޓިކެޓުގައި ވާދަކުރައްވާ ޖީހާން މަހްމޫދަށް ކެމްޕެއިން ކުރެއްވުމަށް ރައީސް އިބްރާހިމް މުހައްމަދު ސޯލިހް، އުފަން ރަށް ޅ....\nއިލެކްޝަންސް ކޮމިޝަން (އީސީ) އިން އިންތިޚާބުތަކުގައި ބޭނުންކުރާ ވޯޓު ކަރުދާސްތަކުގައި ކުރަހައި ނުވަތަ ލިޔެފި ނަމަ، އެ ވޯޓު ކަރުދާހެއް ބާތިލްވާ ގޮތަށް އިންތިޚާބުތަކާ ބެހޭ އާންމު...\nވޯޓު ނުދީފި ނަމަ ވެރިކަމުގެ ނިޒާމް ގަޑުބަޑުވާނެ:ނަޝީދު\nއަންނަ މަހު އޮންނަ ރައްޔިތުންގެ މަޖިލިހުގެ އިންތިހާބުގައި އެމްޑީޕީގެ ކެންޑިޑޭޓުންނަށް ވޯޓު ނުދީފި ނަމަ، ވެރިކަމުގެ ނިޒާމު ގަޑުބަޑުވާނެ ކަމަށް ކުރީގެ ރައީސް މުހައްމަދު ނަޝީދު ރޭ...\nރައްޔިތުންގެ މަޖިލީހުގެ މަސައްކަތްތައް ދަނީ ވައުދާ އެއްގޮތަށް ނޫން ކަމަށް ވިދާޅުވެ، ރައީސް އިބްރާހީމް މުހައްމަދު ސޯލިހް ދެއްކެވި ވާހަކަފުޅަށް މަޖިލީހުގެ ރައީސް އަދި ޖުމްހޫރީ ޕާޓީގެ ލީޑަރު ގާސިމް އިބްރާހީމް މިރޭ ރައްދު ދެއްވައިފި އެވެ.\nMarch 08, 2019 38\nޕީޕީއެމްގެ ކެންޑިޑޭޓުންނަށް ވޯޓް ދޭން ޖެހޭ ސަބަބެއް ނެތް: ނަަޝީދު\nއަލަށް އިންތިޚާބުކުރާ ރައްޔިތުންގެ މަޖިލިހަށް އައްޑޫގެ ދާއިރާތައް ތަމްސީލު ކުރަން އެމްޑީޕީން ވާދަކުރާ ހުރިހާ ކެންޑިޑޭޓުންނަށް އިދިކޮޅު ޕީޕީއެމްގެ އައްޑޫގެ ހުރިހާ ސަޕޯޓަރުން ވެސް ވޯޓު ދިނުމަށް ކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދު މިރޭ ގޮވާލައްވައިފި އެވެ.\nރައްޔިތުންގެ މަޖިލިހަށް ހުށަހެޅި ރިޔާސީ ކޮމިޝަންތަކުގެ ބިލް މަޖިލިހުގެ ތަޅުމަށް ފޮނުވާފައި އޮތީ ކޮމިޓީން ފާސްކުރި ގޮތަށް ނޫން ކަމަށް އެ ކޮމިޓީގެ މެމްބަރުންތަކެއް ވިދާޅުވުމާ...\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ޚިޔާނާތާ ގުޅޭގޮތުން އެންޓި ކޮރަޕްޝަން ކޮމިޝަން (އޭސީސީ) އިން ކުރި ތަހުގީގުގެ ރިޕޯޓް ތިން އަހަރު ވަންދެން ހާމަނުކޮށް ބޭއްވީ ކީއްވެގެންތޯ ވިދާޅުވެ، ރައީސް އިބްރާހިމް މުހައްމަދު ސޯލިހް މިރޭ ސުވާލު އުފައްދަވައިފި އެވެ.\nބޮޑެތި އާމްދަނީ ލިބޭ މީހުންނާއި މުއްސަނދިންގެ އަތުން އިންކަމް ޓެކްސް އަންނަ އަހަރު ނަގަން ފަށާނެ ކަމުގެ ޔަގީން ކަން ރައީސް އިބްރާހިމް މުހައްމަދު ސޯލިހް މިއަދު، ރައްޔިތުންނަށް ދެއްވައިފި އެވެ.\nކޮރަޕްޝަނާއި ވައްކަމާއި ފަސާދަ އަށް އެއްވެސް ޖާގައެއް ނުދެއްވާނެ ކަމަށާއި އެމަނިކުފާނުގެ ސިޔާސަތަކީ ކޮރަޕްޝަނަށް "ޒީރޯ ޓޮލަރެންސް" ކަމަށް ރައީސް އިބްރާހިމް މުހައްމަދު ސޯލިހް...\nކުރީގެ ރައީސުންނާ ދެކޮޅު އިސްލާހު ތަސްދީގެއްނުކުރާނަން\nކުރީގެ ރައީސުންނަށް ރައްޔިތުންގެ މަޖިލީހުގެ މެމްބަރަކަށް ނުވެވޭ ގޮތަށް ގާނޫނުއަސާސީ އަށް ހުށަހެޅި އިސްލާހު ރައްޔިތުންގެ މަޖިލީހުން ފާސްކޮށްފި ނަމަވެސް ތަސްދީގު ނުކުރައްވާނެ...\nމަޖިލިސް ހުޅުވާ ދުވަސް ބަންދުވާނެ\nމި އަހަރަށް ރައްޔިތުންގެ މަޖިލިސް ހުޅުވާ، ފެބްރުއަރީ ހަތް ވަނަ ދުވަހަކީ ބަންދު ދުވަހެއް ކަމަށް ރައީސް އިބްރާހިމް މުހައްމަދު ސޯލިހް މިއަދު ކަނޑައަޅުއްވައިފި އެވެ.\nއަންނަ އޭޕްރީލް މަހު ބާއްވާ ރައްޔިތުންގެ މަޖިލިހުގެ އިންތިޚާބުގައި އެމްޑީޕީގެ ޓިކެޓު ދޭނެ ކެންޑިޑޭޓުން ކަނޑައެޅުމަށް އިއްޔެ ބޭއްވި ޕްރައިމަރީގައި، ވަކި ބަޔަކު ހޮވުމަށް އެ ޕާޓީގެ ލީޑާޝިޕުން މަސައްކަތްކޮށްފައިވާ ކަމަށް އެ ޕްރައިމަރީން ނާކާމިޔާވި، މިހާރު ހިތަދޫ ދެކުނު ދާއިރާގެ މެމްބަރު އަލީ ނިޒާރު މިއަދު ވިދާޅުވެއްޖެ އެވެ.\nއަންނަ އޭޕްރީލް މަހުގެ ހަ ވަނަ ދުވަހު ބާއްވާ ރައްޔިތުންގެ މަޖިލީހުގެ އިންތިޚާބުގައި އެމްޑީޕީން ބޮޑު ބައެއް ހޯދަން ޖެހޭ ކަމަށް ރައީސް އިބްރާހިމް މުހައްމަދު ސޯލިހް މިރޭ ވިދާޅުވެއްޖެ...


ޒުވާން އުމުރެއްގައި، މި އަހަރުގެ ކުރީކޮޅު ގައުމީ ބެޑްމިންޓަން ޓީމަށް ކުޅުން ހުއްޓާލި ހުނަރުވެރި ކުޅުންތެރިޔާ އަހުމަދު ޒަޔާން ޝަހީދު ޒަކީ، ރިވައިވަލް ސްޕޯޓްސްގެ ނަމުގައި ކުޅިވަރު ކްލަބެއް އުފައްދައި ޕްރޮފެޝަނަލް ކޮންޓްރެކްޓެއްގެ ދަށުން ބެޑްމިންޓަން ކުޅުންތެރިންގެ ސޮއި ހޯދައިފި އެވެ.\nބެޑްމިންޓަން އޭޝިއާގެ ޖެނެރަލް ސެކްރެޓަރީއަކަށް މޫސަ\nދުނިޔޭގެ ބެޑްމިންޓަނުގެ އެންމެ ބޮޑު އަދި އެންމެ ނުފޫޒު ގަދަ ސަރަހައްދީ ޖަމިއްޔާ ކަމަށްވާ ބެޑްމިންޓަން އޭޝިއާގެ ޖެނެރަލް ސެކްރެޓަރީގެ މަގާމަށް ކުރިއަށް އޮތް ހަތަރު އަހަރަށް ރާއްޖޭގެ ބެޑްމިންޓަން އެސޯސިއޭޝަނުގެ ރައީސް މޫސާ ނާޝިދު އިންތިހާބުވެވަޑައިގެންފި އެވެ.\nޒުވާން ބެޑްމިންޓަން ކުޅުންތެރިޔާ ޒަޔާން ޒަކީ ގައުމީ ޓީމަށް ކުޅުން ހުއްޓާލައިފި އެވެ.\nހަމަހަމަކަމެއް ނެތް ކަމަށް ބުނެ ތޯއިފް ޓީމާ ދުރަށް\nހަމަހަމަ ފުރުސަތުތަކާއި ހައްގުތައް ލިބޭ ކަމަށް ގަބޫލުނުކުރާ ކަމަށް ބުނެ އަދި އަމިއްލަ ސަބަބުތަކެއް ވެސް ހުރުމާ އެކު، ޒުވާން ހުނަރުވެރި ބެޑްމިންޓަން ކުޅުންތެރިޔާ އަހުމަދު ތޯއިފް މުހައްމަދު ގައުމީ ބެޑްމިންޓަން ޓީމަށް ކުޅުން ހުއްޓާލައިފި އެވެ.\nބެޑްމިންޓަނުން އާ ރޫހެއްގައި މެޑެއްޔެއްގެ އަމާޒުގައި\nމީގެ ހަތަރު އަހަރު ކުރިން 2015 ވަނަ އަހަރު އޮތް އިންޑިއަން އޯޝަން އައިލެންޑް ގޭމްސް (އައިއޯއައިޖީ) އަށް ބެޑްމިންޓަނުގެ ޓާގެޓަކަށްވީ ރަން މެޑެއްޔެއް ހޯދުމެވެ. އެކަން ހާސިލްނުވި ނަމަވެސް ފިރިހެން ބެޑްމިންޓަން ޓީމުން ވަނީ ރިހި މެޑަލް ހޯދައިފަ އެވެ. އަންހެން ޓީމުން ލޯ މެޑެއްޔެއް ހޯދި އެވެ. އެކަމުން ފިލާވަޅު ހޯދައި ބެޑްމިންޓަން...\nސަސްޕެންޝަން އުވާލުމުން ނަބީހާ ގައުމީ ޕްރެކްޓިހަށް\nރާއްޖޭގައި މިވަގުތު ހުރި އެންމެ އުއްމީދީ އެއް އަންހެން ބެޑްމިންޓަން ކުޅުންތެރިޔާ އައިމިނަތު ނަބީހާ، ސަސްޕެންޝަނަށް ފަހު އަލުން ގައުމީ ޓީމުގެ ފަރިތަކުރުންތަކުގައި ބައިވެރިވާން ފަށައިފި އެވެ.\nދެ ވަނަ ބުރުން ރާއްޖެ އަށް މުބާރާތް ނިމިއްޖެ\nބަންގްލަދޭޝްގައި މިހާރު ކުރިއަށްދާ ޔޮނެކްސް އިންޓަނޭޝަނަލް ސީރީސް ބެޑްމިންޓަން މުބާރާތުގައި ރާއްޖޭގެ ގައުމީ ބެޑްމިންޓަން ޓީމަށް ދެ ވަނަ ބުރުން މުބާރާތް ނިމިއްޖެ އެވެ.\nނަބީހާ އާއި ނިބާލް ދެ ވަނަ ބުރަށް\nމިހާރު ކުރިއަށްދާ ޔޮނެކްސް ބަންގްލަދޭޝް އިންޓަނޭޝަނަލް ސީރީސް ބެޑްމިންޓަން މުބާރާތުގައި ރާއްޖޭގެ ގައުމީ ބެޑްމިންޓަން ޓީމުގެ ދެ ކުޅުންތެރިން ކަމަށްވާ އައިމިނަތު ނަބީހާ އާއި ނިބާލް އަހުމަދު ދެ ވަނަ ބުރުން ފުރުސަތު ހޯދައިފި އެވެ.\nޒަޔާނާއި މާޝާ ނޭޕާލް މުބާރާތުގެ ދެ ވަނަ ބުރަށް\nނޭޕާލުގައި މިހާރު ކުރިއަށްދާ ޔޮނެކްސް ސަންރައިސް އިންޓަނޭޝަނަލް ސީރީސްގެ ދެ ވަނަ ބުރުން ގައުމީ ބެޑްމިންޓަން ޓީމުގެ ޒަޔާން ޒަކީ އާއި މާޝާ ރަޝީދު ފުރުސަތު ހޯދައިފި އެވެ.\nޔޫތު ބެޑްމިންޓަން ފައިނަލަށް ރާއްޖޭގެ ދެބެން\nމީގެ ދެ އަހަރު ކުރިން 2016 ވަނަ އަހަރުގެ ގައުމީ ބެޑްމިންޓަން މުބާރާތުގައި އުމުރުން 14 އަހަރުގެ އަހުމަދު ނިބާލަށް އެންމެންގެ ލޯ އަމާޒުވީ ފުރަތަމަ ފަހަރަށް ގައުމީ މުބާރާތެއްގައި ކުޅެ އޭނާ ދެއްކި އާދަޔާހިލާފު ހިތްވަރުގެ ސަބަބުންނެވެ. އޭރުއްސުރެ ބުރަ މަސައްކަތްކޮށް ނިބާލް އަންނަނީ ފިޔަވަޅަކަށް ފަހު ފިޔަވަޅެއް ކުރިއަރަމުންނެވެ. މި...\nކާމިޔާބީ އެެހެން ލެވެލަކަށް ގެންދަން ބޭނުން: އަޖުފާން\nގައުމީ ބެޑްމިންޓަން ފިރިހެން ޗެމްޕިއަންކަން މި ފަހަރު ލިބުނީ ވަރަށް ބުރަ މަސައްކަތް ކޮށްގެން ކަމަށާއި އުއްމީދަކީ މި ކާމިޔާބީ އެހެން ހަރުފަތަކަށް ގެންގޮސް ބައިނަލްއަގްވާމީ...\nޒަޔާނަށް ދުނިޔޭގެ ރޭންކިންގައި ބޮޑު ކުރިއެރުމެއް\nބެޑްމިންޓަން ވޯލްޑް ފެޑެރޭޝަން (ބީޑަބްލިއުއެފް) އިން ދާދި ފަހުން އާންމުކުރި ރޭންކިންގައި ރާއްޖޭގެ ގައުމީ ޓީމުގެ ކުޅުންތެރިޔާ ހުސެއިން ޒަޔާން ޝަހީދު ޒަކީ ބޮޑު ކުރިއެރުމެއް ހޯދައިފި އެވެ.


Vissaaraiga libey gellunthah foobedhdhumah govaalai Feydhoo dhaairaage Memberu hushahelhi kulli massala ah bahus fashaifi - One Online\nރައްޔިތުންގެ މަޖިލީހުގެ ފޭދޫ ދާއިރާގެ މެންބަރު، މުހައްމަދު ނިހާދު ---ފޮޓޯ: މަޖިލިސް އިދާރާ\nވިއްސާރައިގައި ލިބޭ ގެއްލުންތައް ފޫބެއްދުމަށް ގޮވާލައި ފޭދޫ ދާއިރާގެ މެންބަރު ހުށަހެޅި މައްސަލަޔަށް ބަހުސް ފަށައިފި\nވިއްސާރައިގެ ސަބަބުން ރާއްޖޭގެ ރަށްރަށާއި، މީހުންގެ ގެދޮރަށާއި މުދަލަށް ލިބޭ ގެއްލުންތައް ފޫބެއްދުމަށް އަޅަން ޖެހޭ ފިޔަވަޅުތައް އެޅުމަށް ގޮވާލައި ފޭދޫ ދާއިރާގެ މެންބަރު މުހައްމަދު ނިހާދު ހުށަހެޅުއްވި ކުއްލި މައްސަލަ މަޖިލީހަށް ބަލައިގަނެ، ބަހުސް ފަށައިފިއެވެ.\nމެންބަރު ނިހާދު މި މައްސަލަ މަޖިލީހަށް ހުށަހެޅުއްވުމުން ބަލައިގަނެ ބަހުސް ކުރުމަށް ފާސް ކުރީ، ޖަލްސާގައި ތިއްބެވި 55 މެންބަރުންގެ ތެރެއިން 44 މެންބަރުން ވޯޓު ދެއްވައިގެންނެވެ.\nމި ކުއްލި މައްސަލަ ހުށަހަޅުއްވަމުން، ނިހާދު ވިދާޅުވީ، ކްލައިމެޓް އިމެޖެންސީއަކީ ޖޯކެއް ކަމަށް ނުދެކި މޫސުމަށް އަންނަ ނުރަނގަޅު ބަދަލުގެ ސަބަބުން ރާއްޖޭގެ ރަށްތަކާއި ގެދޮރާއި މުދާ ހިމާޔަތް ކުރުމުގެ މަސައްކަތަށް އިސްކަމެއްދީގެން އެކަންތައްތައް ކުރުމަށް ގޮވާލައްވާ ކަމަށެވެ. އަދި މިހާރު ކުރަމުންދާ ވިއްސާރައިގެ ސަބަބުން ރަށްރަށާއި ގެދޮރާއި، މީހުންގެ މުދަލަށް ލިބެމުންދާ ގެއްލުން ހާއްސަކޮށް އައްޑޫ ސިޓީ ފޭދޫގެ ގެދޮރަށް ލިބެމުންދާ ގެއްލުން ކުޑަކުރުމަށް މިހާރުން މިިހާރަށް ފިޔަވަޅު އެޅުމަށާއި، ގެއްލުން ލިބޭ ފަރާތްތަކަށް މާލީގޮތުން ލިބޭ ގެއްލުން ފޫބެއްދުމަށް ވެސް ގަރާރުގައި ގޮވާލާފައިވެއެވެ.\nމިގަރާރަށް ވާހަކަ ދައްކަވަމުން ނިހާދު ވިދާޅުވީ، ހުރިހާ ކައުންސިލަކުންވެސް ޑިޒާސްޓާ މެނެޖްމެންޓް ޕްލޭނެއް ހަދައި ވިއްސާރައިގެ ކުރިން ފިޔަވަޅު އަޅައި، ފެން ހިންދުމަށްޓަކައި އޮންނަ ނިޒާމުގެ ދަށުން ރައްޔިތުންނަށް ގެއްލުން ނުވާނެ ފަދައިން މަސައްކަތްކުރުމަށް ގޮވާލައްވައިފައެވެ.\nނިހާދު ވިދާޅުވީ، އައްޑޫގެ މަގުތައް ހެދުމުގައި އިހުމާލު ވުމުގެ ސަބަބުން، ކުރިން އޮތް ފެން ހިންދާ ނިޒާމުވެސް ވަޅުލެވިފައިވާ ކަމަށެވެ.\nހިތަދޫ އުތުރު ދާއިރާގެ މެންބަރު މުހައްމަދު އަސްލަމް ވިދާޅުވީ މިދިޔަ ބުދަދުވަހުން ފެށިގެން އައްޑުއަށް ކުރަމުންދާ ވިއްސާރައިގައި، ހިތަދޫން 28 ގެޔަކަށް، މަރަދޫ 20 ގެޔަކަށް، އަދި މަރަދޫ ފޭދޫގެ 44 ގެޔަކަށާއި، ފޭދޫގެ 544 ގެޔަކަށް މިހާތަނަށް ގެއްލުން ލިބިފައިވާ ކަމަށެވެ.\nގުޅޭ ޓެގު ރައްޔިތުންގެ މަޖިލިސް މޫސުމް އައްޑޫ ސިޓީ ނޭޝަނަލް ޑިޒާސްޓާ މެނޭޖްމެންޓް ލޮކްޑައުން\nރައީސާއި ނައިބު ރައީސްގެ މުސާރަ ކުޑަކުރި ނިންމުން ބާތިލުކުރަން ސުޕްރީމް ކޯޓަށް ހުށަހަޅައިފި\nއިތުރު ގަޑީގެ ފައިސާދޭ އުސޫލު ބަދަލުކުރީ ގާނޫނާ ހިލާފަށް ކަމަށް ބުނެ، އެ މައްސަލަ މަޖިލީހަށް ހުށަހަޅައިފި\nގާނޫނުއަސާސީއަށް އިސްލާހު ގެނައުން މިރޭ ދަންވަރު 1:30 އަށް އެޖެންޑާކޮށްފި


Villa College ge Community engagement scholarship award Milsan aain Sufani ah - AO News\nވިލާ ކޮލެޖްގެ “ކޮމިޔުނިޓީ އެންގޭޖްމަންޓް ސްކޮލަރޝިޕް” މިލްސަން އާއި ސުފާނީ އަށް\nވިލާ ކޮލެޖްގެ "ކޮމިޔުނިޓީ އެންގޭޖްމަންޓް ސްކޮލަރޝިޕް" ލިބުނު މިލްސަން އާއި ސުފާނީ\nވިލާ ކޮލެޖްގެ “ކޮމިޔުނިޓީ އެންގޭޖްމަންޓް ސްކޮލަރޝިޕް” އައްޑޫގެ2ކުއްޖަކަށް ދީފިއެވެ.\nމި ސްކޮލަރޝިޕް ހާސިލް ކޮށްފައިވަނީ ސ. ހިތަދޫ ސަރުސޫން އާގޭ އަޙްމަދު މިލްސަން އާއި ސ. ހިތަދޫ ސާރީގޭ ސުފާނީ ނިޒާރެވެ.\nރޭ މިކަމަށްޓަކައި ބޭއްވި ރަސްމިއްޔާތެއްގައި މި ކުދިންނަށް ސްކޮލަރޝިޕް ހަވާލުކޮށްދެއްވެވީ އައްޑޫސިޓީގެ މޭޔަރ އަބްދުﷲ ސާދިގެވެ. މި ރަސްމިއްޔާތުގައި އެ ކޮލެޖްގެ ރެކްޓަރ ޑރ އަންވަރުވެސް ވަނީ ބައިވެރިވެ ވަޑައިގަންނަވާފައެވެ.\nވިލާ ކޮލެޖާއި އައްޑޫސިޓީ ކައުންސިލާ ދެމެދު ސޮއިކުރެވުނު ފަހުމުނާމާގެ ދަށުން ތަޢާރަފުކުރެވިފައިވާ “ކޮމިއުނިޓީ އެންގޭޖްމަންޓް ސްކޮލަރޝިޕަކީ” ވިލާ ކޮލެޖުގެ ހިތަދޫ ކެމްޕަހުގައި ކިޔަވަމުންދާ ދަރިވަރުންގެ ޢަދަދަށް ނިސްބަތްކޮށް، އައްޑޫސިޓީގެ ދެ ފަރާތަކަށް ހިލޭ ކިޔެވުމަށް ހުޅުވާލެވުނު ދެ ފުރުޞަތެވެ. މި ފުރުސަތުގެ ދަށުން އެއް ޑިގްރީ ޕްރޮގްރާމާއި އެއް މާސްޓާސް ޕްރޮގްރާމު ހިލޭ ކިޔެވުމުގެ ފުރުސަތު ލިބިގެންދެއެވެ.\nމިއީ 2016 ވަނަ އަހަރުންފެށިގެން ވިލާ ކޮލެޖްގެ ކެމްޕަސްތަކާއި އެ ކެމްޕަސްތައް ހުންނަ އަތޮޅު ނުވަތަ ރަށު ކައުންސިލާއި ޖަމިއްޔާ ޖަމާއަތްތަކާއި ގުޅިގެން ކޮމިއުނިޓީ އެންގޭޖްމަންޓް ސްކޮލަރޝިޕް ނަމުގައި އެ ކޮލެޖުގައި ހިލޭ މަތީތައުލީމު ހާސިލް ކުރުމަށް ކޮންމެ އަހަރަކު އެއްފަހަރު ހުޅުވާލެވޭ ސްކޮލަރޝިޕް ފުރުސަތެކެވެ\nކޮމިއުނިޓީ އެންގޭޖްމަންޓް ސްކޮލަރޝިޕް ޕްރޮގްރާމުގައި ވިލާ ކޮލެޖުގެ ޕާރޓްނަރެއްގެ ގޮތުގައި އައްޑޫސިޓީ ކައުންސިލުން ބައިވެރިވުމަށްޓަކައި އައްޑޫސިޓީ ކައުންސިލާއި ވިލާ ކޮލެޖާ ދެމެދު ސޮއިކުރެވުނީ 2017 އޭޕްރީލް4ވަނަ ވަނަ ދުވަހު ގައެވެ.އޭގެފަހުން ކޮންމެ އަހަރަކު އައްޑުސިޓީގެ ދެދަރިވަރަކަށް މަތީތަޢުލީމުގެ ފުރުސަތު ވިލާކޮލެޖުންވަނީ ފަހިކޮށްދީފައެވެ.\nއައްޑޫސިޓީ ކައުންސިލްވިލާ ކޮލެޖްވިލާ ކޮލެޖް އައްޑޫ ކެމްޕަސް\nވިލާ އިންޓަރނޭޝަނަލް ހައި ސްކޫލުގައި ފުރަތަމަ ހަފުތާގައި ކިޔަވައިދޭނީ އޮންލައިންކޮށް


ހޫނުގަދަ ދުވަސްދުވަހު ބޮލަށް އެނބުރުން އަރަނީތަ؟ ހާސްނުވޭ، މިއޮތީ ހައްލު – Dhen.mv\nހޫނުގަދަ ދުވަސްދުވަހު ބޮލަށް އެނބުރުން އަރަނީތަ؟ ހާސްނުވޭ، މިއޮތީ ހައްލު\nޢާލިމް އަބްދުއްލަތީފް November 5, 2020 - 8:44 pm\nއަވިގަދަ ދުވަހެއްގައި އަވީގައި އިރުކޮޅަކު މަޑު ކޮށްލިޔަސް ބޯ އަނބުރާ ގޮތް ވޭ ހެއްޔެވެ ؟ ނުވަތަ ހޫނު ގަދަ ދުވަހެއްގައި އަވީގައި ކަސްރަތު ކުރުމުން އަވަހަށް ވަރުބަލިވޭ ހެއްޔެވެ ؟ މިއީ ތިބާ އަށް އެކަނި މެދުވެރިވާ ކަމެއް ނޫންކަން ގައިމެވެ. މިކަމުގެ ފަހަތުގައި ވާ ސިއްރުތައް ސައިންސްވެރިން މިވަނީ ހާމަ ކޮށްފައެވެ.\nބްލަޑް ޕްރެޝާ ދަށްވުން\nމާ އަވަހަށް ބޯ އަނބުރާ ނަމަ އެއީ ބްލަޑް ޕްރެޝާ އާއި ހުރި ގުޅުމެއް ކަމަށް ވެދާނެއެވެ. އަންހެނުންގެ ޚާއްސަ ޑޮކްޓަރެއް ކަމަށްވާ ޑރ އޮލްޑްރިކް ރަތަޖްޒަކް ވިދާޅުވާ ގޮތުގައި ހޫނު ދުވަސްތަކުގައި ބްލަޑް ޕްރެޝާ ރަނގަޅު މިންވަރެއްގައި ބެހެއްޓުމަށް ސަމާލުކަން ދޭ މިންވަރު އިތުރު ކުރަން ޖެހެ އެވެ. އިންސާނާގެ ހަށިގަނޑުގައި ލޭ ދައުރުވާގޮތް ބަލަހައްޓައިދޭ މައި ގުނަވަނަކީ ސިކުނޑިއަށް ވުމުން ލޭ ދައުރުމުވަމުން އަންނަ ކުޑަ ބަދަލާ އެކުވެސް ބޯ. އެނބުރުމަށް މަގު ފަހިވެއެވެ.\nހޫނު ދުވަސްތަކުގައި މާ ގިނައިން ދާހިއްލުމަކީ އާންމު ކަމެކެވެ. އޭގެ ސަބަބުން ހަށިގަނޑުން ގިނަ އަދަދަކަށް ފެން ބޭރުވެއެވެ. އެހެންކަމުން ހަށިގަނޑުން ބޭރުވާ ފެނުގެ މިންވަރަށް ފެން ނުބޮވޭނަމަ ވެސް ބޯ އަނބުރާ ގޮތް ވެއެވެ.\nހޫނު ދުވަސްތަކުގައި ބޯ އެނބުރުމަކީ ހަށިގަނޑަށް ނުރައްކާތެރި އަސަރުތަކެއް ކޮށްފާނެ ކަމެކެވެ. އެގޮތުން މާ ގަދަޔަށް ބޮލުގައި ރިއްސާ، ދާހިއްލައި، ނޭވާލާން އުދަގޫވުން އަދި މާ ބޮޑަށް ކަރުހިއްކާ ނަމަ ސްޓްރޯކް ޖެހުމަށް ވެސް މަގު ފަހިވެގެން ދިއުމަކީ އެކަށީގެންވާ ކަމެކެވެ. އެހެންކަމުން ގިނައިން ފެން ބުއިމަށް އާދަކޮށް ހިޔާ ދޭ ތަނެއްގެ ހުރުމަށް އިސްކަން ދޭށެވެ.\nމީގެ އިތުރުން ބޯ އެނބުރުމުން ސަލާމަތް ވުމަށްޓަކައި އަންނާރު ޖޫސް ވެސް ބޭނުން ކުރެވިދާނެއެވެ. އަދި މެންދުރު އެންމެ ހޫނު ގަދަ ވަގުތުގައި ބޭރަށް ނިކުމެ އުޅޭނަމަ ތޮފި، އަދި އައިނު އެޅުމަށް އިސްކަން ދޭށެވެ. އަދި ގިނައިން ފެން ބޯށެވެ. އަދި ކޮފީ ފަދަ ބުއިންތައް މަދުކުރާށެވެ. އެއީ މީގެ ސަބަބުން ހަށިގަނޑަށް ފެން ލިއްބައިދޭ މިންވަރު މަދުވާނެތީއެވެ.


ތިން މަސް ދުވަހުގެތެރޭ ހިލޭ އެހީގެ ގޮތުގައި 1.9 ބިލިއަން ރުފިޔާ ލިބިފައިވޭ: ފޮރިން މިނިސްޓަރ\nމިސަރުކާރުގެ ތިން މަސް ދުވަހުގެތެރޭ ހިލޭ އެހީގެ ގޮތުގައި 1.9 ބިލިއަން ރުފިޔާ ލިބިފައިވާ ކަމަށް ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެއެވެ.\nރައްޔިތުންގެ މަޖިލީހުގެ މެންބަރުން ކުރެއްވިސުވާލުތަކަށް ޖަވާބުދެއްވަމުން މިނިސްޓަރު ޝާހިދު ވިދާޅުވީ ރީގެ ރައީސް އަބްދުﷲ ޔާމީންގެ ހަތަރު އަހަރު ދުވަހުގެތެރޭ ހިލޭ އެހީގެ ގޮތުގައި ލިބިފައިވާ 1.9 ބިލިއަން ރުފިޔާ މި ސަރުކާރުން އެންމެ ތިން މަސް ދުވަހުގެތެރޭ ހޯދާފައި ކަމަށެވެ.\nކުރީ ސަރުކާރުން ކަންކަން ކުރަމުންދިޔައީ އޮޅުވާލައިގެން ކަން ހިނގާގޮތް ނޭނގި ކަމަށާއި ނަމަވެސް މި ސަރުކާރުގައި ފޮރިން މިނިސްޓްރީން ކުރާ ދަތުރުތަކާއި އެ ދަތުރުތަކަށް ކުރާ ހަރަދުތައް އެންމެންނަށް ވެސް ފެންނަން ހުންނާނެ ކަމަށް ޝާހިދު ވިދާޅުވިއެވެ.\nމިސަރުކާރުން ފޮރިން މިނިސްޓްރީގެ ބަޖެޓުން މިހާތަނަށް 7.5 މިލިއަން ރުފިޔާ މިނިސްޓްރީގެ ހުރިހާ ދަތުރުތަކަށް ހަރަދުކުރެވިފައިވާނެކަމަށާއި ކުރީ ސަރުކާރުން ހަމައެކަނި ދަތުރުތަކަށް ފޮރިން މިނިސްޓްރީގެ ބަޖެޓުން 27 މިލިއަން ރުފިޔާ ހަރަދުކޮށްފައިވާކަން ދައުލަތުގެ މާލީ ހިސާބުތަކުން ދައްކާ ކަމަށް ޝާހިދު ވިދާލުވިއެވެ.\nމިކަމާގުޅިގެން ޕީޕީއެމް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައި ކުރީގެ އިކޮނޮމިކް މިނިސްޓަރު އަދި މިހާރުގެ މާވަށު ދާއިރާގެ މެންބަރު މުހައްމަދު ސައީދު ވިދާޅުވީ ފޮރިން މިނިސްޓަރު ޝާހިދު މަޖިލީހުގައި އިތުރުފުޅު ހައްދަވާފައިވާ ކަމަށާއި ރައީސް އަބުދުﷲ ޔާމީންގެ ސަރުކާރުން ހިލޭ އެހީގެ ގޮތުގައި ހޯދި ކަމަށް ޝާހިދު ވިދާޅުވި އަދަަދަކީ އޮޅުވާލައިގެން ވިދާޅުވި އަދަދުތަކެއް ކަމަށެވެ.\nކޮމަންވެލްތު ސެކްރެޓޭރިއެޓްގައި ރާއްޖޭގެ ދިދަ ނެންގެވުމަށް މިނިސްޓަރ ޝާހިދު ލަންޑަނަށް\nވުހާން ސިޓީގަ ތިބި ދިވެހިންނަށް ދުވާލަކު ފަންސާސް ޑޮލަރު އިތުރަށް ދެމުން މިގެންދަނީ: ޝާހިދު


Gadi, flat, MMPRC mahsala gai Nihan commission ge thahugeegah! | Jazeera\tގަޑި، ފްލެޓް، އެމްއެމްޕީއާރްސީ މައްސަލާގައި ނިހާން ކޮމިޝަންގެ ތަހުގީގަށް! - Jazeera\nގަޑި، ފްލެޓް، އެމްއެމްޕީއާރްސީ މައްސަލާގައި ނިހާން ކޮމިޝަންގެ ތަހުގީގަށް!\nނާޒިމް ހަސަން October 24, 2020 278 views0\nނިމިދިޔަ ރައްޔިތުންގެ މަޖިލީހުގެ ދައުރުގެ މެޖޯރިޓީ ލީޑަރު އަދި އޭރު ޕީޕީއެމްގެ ޕީޖީ ގުރޫޕްގެ ލީޑަރު އަހުމަދު ނިހާން، އެސެޓް ރިކަވަރީ ކޮމިޝަނަށް ހާޒިރުކޮށްފިއެވެ.\nމިދިޔަ ސަރުކާރުގައި ހިނގާފައިވާ ކޮރަޕްޝަންގެ މައްސަލަތައް ބެލުމަށް ރައީސް އިބްރާހިމް މުހައްމަދު ސޯލިހު އުފައްދަވާފައިވާ ކޮމިޝަނަށް ނިހާން ހާޒިރުކުރީ މިދިޔަ ބުރާސްފަތި ދުވަހުއެވެ.\nއެނގިފައިވާ ގޮތުގައި އޭނާ ހާޒިރުކޮށްފައިވަނީ ކޮމިޝަނުން އެންމެ ބޮޑު މައްސަލައެއްގެ ގޮތުގައި ބަލަމުންދާ އެމްއެމްޕީއާރްސީ ކޮރަޕްޝަންގެ މައްސަލަ އާއި ނިހާންގެ އަގުބޮޑު ގަޑިތަކާއި ފްލެޓާ ގުޅޭ ގޮތުން ސުވާލު ކުރުމަށެވެ.\nނިހާންގެ އަގުބޮޑު ގަޑިތަކާއި ފްލެޓްގެ މައްސަލާގައި އޭނާއަށް ބޮޑެތި ތުހުމަތުތަކެއް މީގެކުރިން ވެސް ކުރެވިފައިވެއެވެ.\nބުރާސްފަތި ދުވަހު ނިހާން ވަނީ ކޮމިޝަންގެ ތަހުގީގަށް ހާޒިރުވެފައެވެ. ވަޑައިގެންނެވީ ގާނޫނީ ވަކީލަކާ ނުލައެވެ. އަދި ވަކީލެއްގެ ފުރުސަތަށް އެދިވަޑައިގެންނެވިއެވެ. އެހެންވެ އެ ފުރުސަތު ދިނުމަށްފަހު، ތަހުގީގު އެހެން ދުވަހަކަށް ފަސްކުރިއެވެ.\nނިހާންގެ އިތުރުން އޭނާގެ އަންހެނުންނާއި ބޭބެ ވެސް އެ މައްސަލާގައި އޭނާއާއެކު ހާޒިރުކުރިއެވެ. އެމީހުންގެ ތަހުގީގު ވެސް ވަނީ ވަކީލަކާއެކު ކުރިއަށް ގެންދިޔުމަށް އެހެން ދުވަހަކަށް ފަސްކޮށްފައެވެ.


China akee Raajje ah oiy enme bodu eh nurahka: Mike Pompeo\nޕޮމްޕެއޯ ރާއްޖެއަށް ކުރެއްވި ދަތުރުފުޅު\nޕެރިސް އެގްރިމެންޓަކީ ޖޯކެއް\nޕެރިސް އެގްރީމެންޓްގައި ސޮއި ކުރި ގައުމުތަކުން އެގްރީމެންޓާއި އެއްގޮތަށް އަމަލުތައް ނުބަހައްޓާ\nއެެމެރިކާ އިން ޕެރިސް އެގްރިމެންޓް އިން ވަކިވި ނަމަވެސް ސީއޯ2 އުފައްދާ މިންވަރު ބޮޑުތަނުން ދަށް ކުރި\nކ. މާލެ | 29 އޮކްޓޯބަރ 2020 | ބުރާސްފަތި 21:50 | 7,862\nއެމެރިކާގެ ސެކްރެޓަރީ އޮފް ސްޓޭޓް މައިކަލް ރިޗަރޑް ޕޮމްޕެއޯ - ފޮރިން މިނިސްޓްރީ\nޗައިނާ އަކީ ރާއްޖެއަށް އޮތް އެންމެ ބޮޑު އެއް ނުރައްކާ ކަމަށް އެމެރިކާގެ ސެކެރެޓަރީ އޮފް ސްޓޭޓް މައިކަލް ރިޗަރޑް ޕޮމްޕެއޯ ވިދާޅުވެއްޖެއެވެ.\nމައިކް ޕޮމްޕެއޯ މިހެން ވިދާޅުވީ "ރާއްޖެޓީވީ" އަށް ދެއްވި ހާއްސަ އިންޓަވިއުއެއްގައިއެވެ.\nމި އިންޓަވައިއުގައި ވާހަކަ ދައްކަވަމުން ޕޮމްޕެއޯ ވަނީ ޕެރިސް އެގްރިމެންޓަކީ ޖޯކެއް ކަމަށާއި އެ އެގްރީމެންޓްގައި ސޮއިކުރި ގައުމުތަކުން އެ އެގްރީމެންޓާއި އެއްގޮތަށް އަމަލުތައް ނުބަހައްޓާކަމަށް ވިދާޅުވެ، އެމެރިކާ އިން އެ އެއްބަސްވުމުން ވަކިވުމަށް ނިންމި ނިންމުމަކީ ރަނގަޅު ނިންމުމެއް ކަމަށް ވިދާޅުވެފައެވެ.\nހާއްސަކޮށް ޗައިނާ އަށް ބަލާނަމަ، ޗައިނާ އަކީ އެންމެ ގިނަ އަދަދުތަކަށް ވައި ތަޣައްޔަރުކުރާ ގައުމު ކަމަށާއި ސީއޯ2 އެންމެ ގިނައިން މިސަރަހައްދުގައި އުފައްދަނީ ބެއިޖިންގައި ކަމަށާއި ޗައިނާ އަކީ ރާއްޖެ އަށާއި ރާއްޖޭގެ އިގްތިސާދަށް އޮތް އެންމެ ބޮޑު ނުރައްރާކަމަށް ޕޮމްޕެއޯ ވިދާޅުވިއެވެ.\nއެހެން ނަމަވެސް އެމެރިކާއިން ޕެރިސް އެގްރިމެންޓުން ވަކިވި ނަމަވެސް ސީއޯ2 އުފައްދާ ވަރު ބޮޑުތަނުން މަދުކޮށްފައިވާނެ ކަމަށާއި އެހެން ކަމުން އެމެރިކާ އަށް އިތުބާރު ކުރެވޭނެ ކަމަށް ޕޮމްޕެއޯ ވިދާޅުވިއެވެ. އަދި އެމެރިކާއިން މިކަން ކޮށްފައި ވަނީ ޑިމޮކްރަޓިކް ގައުމުތަކުގެ އުސޫލުތަކުގެ ތެރެއިން އެގައުމުގެ ރައްޔިތުން އެކަމަށް ބޭނުންވެގެން ކަމަށްވެސް ޕޮމްޕެއޯ ވިދާޅުވިއެވެ.\nރާއްޖެ އަށް ކުރެވިގެން މިދިއަ ދަތުރަކީ މުހިންމު ދަތުރަކަށް ވެގެން ގޮސްފައި ވަނީ މި ސަބަބަށްޓަކައި ކަމަށް ވިދާޅުވެ ޕޮމްޕެއޯ ވަނީ ޑިމޮކްރަޓިކް ދެގައުމަކުން އެއް މަންޒިލަކަށް ވާސިލުވުމަށްޓަކައި އެކުގައި މަސައްކަތްކުރުމުގެ މުހިންމުކަން ފާހަގަކުރައްވާފައެވެ. އަދި ރާއްޖެ އާއި އެކު އެމެރިކާއިން މަސައްކަތްކުރާނީ އެކުވެރިއެއްގެ ހައިސިއްޔަތުން، ޑިމޮކްރަޓިކް ގައުމެއްގެ ހައިސިއްޔަތުން ކަމަށްވެސް ޕޮމްޕެއޯ ވިދާޅުވިއެވެ.


3 ނޮވެންބަރ 2019 1 ކޮމެންޓް\n"އަސްލުތީ ވަރަށް ފިނޑިންގެ ގޮތެއް! އެއްވެސް ގަޓެއް ހުންނަ ނަމަ ތިހެން މޫނު ނިވައިކޮށްގެން ނޫޅޭނެ،" ރަމްލާ އަހަންނާ ދިމާކޮށްލިއެވެ. "ތިޔަށް ވުރެ ރީތި ފޮޓޯއެއް ޕްރޮފައިލަށް ލެވިދާނެ ދޯ!"\n"ކީއްކުރަން؟" ފޯނަށް ބަލައިގެން އިނދެ އަހަރެން ލިޔެލީމެވެ.\n"މޫނު ނިވައިކޮށްގެން ތިޔަ ހުންނަނީ މީހަކަށް ފެނިދާނެތީ ތަ؟" ނިމުމެއް ނެތް އެ ޝަކުވާއެއް ރަމުލާ ތަކުރާރުކޮށްލިއެވެ. "މަ ކިހައިވަރަކަށް ބުނާނީ ތި ފޮޓޯ ބަދަލުކުރާށޭ. މި ޒަމާނާ ނުވެސް ގުޅޭ. ތީ ވަރަށް ކަޓު ގޮތެއް އިނގޭ."\n"ތިއޭ މައްސަލައަކީ؟" އަހަރެން ބޭނުންވީ ރަމުލާއަށް ވިސްނައިދޭށެވެ.\n"ކޮބައި؟" ސުވާލުމާކު ތަކުން ރަމުލާ އިސްކުރީނު ފުރައިލިއެވެ.\n"މާ ބޮޑަށް ސޯޝަލް މީޑިއާއަށް ބަރޯސާވުން،" އަހަރެން އޮޅުން ފިލުވައިދިނީމެވެ. "ތިމާ އުޅޭތަންތަނާ ކުރާ ކަންތަކާ، ކާ އެއްޗެއްސާ ލައިހެދުމަށް ދަންދެން އެހެން މީހުންނަށް އާއްމުކުރުން. ނުވިތާކަށް ފޮޓޯ އާއްމުކުރުން."\n"އެ މައްސަލައެއް ތަ؟" ރަމުލާ ހިނިގަނޑެއް ފޮނުވައިލިއެވެ.\n"އެ މައްސަލައެއް ނޫން! އަމާން އޮމާން މުޖުތަމައުތަކުގައި،" އަހަރެން އިނގިރޭސިބަހުން ލިޔެލީމެވެ. "އެކަމަކު ރާއްޖޭގައި ވިސްނާލަން ޖެހޭ."\n"ތި ބުނީ ރާއްޖެއަކީ އަމާންތަނެއް ނޫނޭތަ؟" ރަމުލާ ވެސް އިނގިރޭސިބަހުން ލިޔެލިއެވެ.\n"ނޫސްތަކުގެ ފަލަސުރުޚީ ފަވާލާ ޚަބަރުތަކާއި ފުލުހުންގެ ފަރާތުން އާއްމުކުރާ މިކަހަލަ ވާހަކަތަކަށް ބަލައިފަ އެއްޗެކޭ ބުނޭ،" އަހަރެން ބޭނުންވި ދިމާއަށް ރަމުލާގެ ވިސްނުން ބަދަލުކޮށްލެވުނީތީ ހިތްހަމަޖެހިލެވުނެވެ. "އަމިއްލައަށް ބުނެބަލަ؟"\n"ކީކޭ!" ރަމުލާގެ ޖަވާބު އަވަހެވެ.\n"ގެއިން ބޭރަށް އެކަނި ނުކުންނަށް ޖެހިލުންވޭތަ؟ ކޮޓަރި ތަޅު ނުލައި ބޭރަށް ދެވޭތަ؟ މީހެއްގެ އުނދަގުލެއް ނެތި މަގުމަތީ ހިނގައިފައި ދެވޭތަ؟" އަހަރެން ހުއްޓައިލީ ރަމުލާ ލިޔަން ފެށުމުންނެވެ.\n"ބަލަ ތިޔައީ މާލޭގެ ހާލަތޭ. ރަށްރަށުގައި ތިކަހަލަ އެއްވެސް ބިރުވެރިކަމެއް ނޯވޭ. އެހެންވީމަ އަމިއްލައަށް ތި ބުނަނީ މާލެއަކީ އަމާންތަނެއް ނޫނޭދޯ!" އަނގަބޮޑުކޮށްލާ ބޭރަށް ދޫ ނެރެފައިވާ މޫނެއްގެ ނިޝާނެއް ރަމުލާ ފޮނުވައިލިއެވެ.\n"އޯކޭ! އަހަރެން އެއްބަސް،" އަހަރެން ލިޔެލީމެވެ. "އެކަމަކު؟"\n"ކޮން އެކަމެއް!" ރަމުލާގެ ހުރީ ތައްޔާރަށެވެ. "ޒަޔާންނަށް ހަވާލުކުރި މަސައްކަތް ނިންމާ! އޭރުން...!"\nޖެހިގެން އައީ ހުކުރު ދުވަހެވެ. މެންދުރުގެ އެންމެ ހޫނުގަދަ ވަގުތެވެ. އަހަރެން ހުރީ ހަނިމާދޫ ބައިނަލްއަޤްވާމީ ވައިގެ ބަނދަރުގައި މަޑުކޮށްލައިގެންނެވެ. މުޅިން އައު މާހައުލަކަށް ވީތީ ހަނދާންތައް ކެމެރާގެ އެހީގައި ރައްކާކުރުމައިގެން މަސްޢޫލުވެގެންނެވެ. ފޯނަށް މެސެޖެއް ލިބުނުކަން އިޢުލާންވެގެން ދިޔައެވެ.\n"ލޯންޗު އޮތީ ފާލަން ކައިރީ ތައްޔާރަށް. ކައްޕިގެ ނަންބަރު މިއޮތީ." ރަމުލާގެ މެސެޖެކެވެ.\nއަހަރެން އަވަސްވެގަތީ މެސެޖުގައި އޮތް ނަންބަރަށް ގުޅާށެވެ. ގަޑިއެއްހާ އިރުގެ ދަތުރެއް ނިންމާލުމަށްފަހު ލޯންޗުން ފޭބުމަށްފަހު ވަށައިގެންވާ މާހައުލަށް ބަލައިލީމެވެ.\nސާފު އަމާން، ހިމޭން މާހައުލެކެވެ. ތަނަސްވަސް ފުޅާ ބަނދަރެކެވެ. އިތުރު ފުރިހަމަކަމެއް ބަނދަރަށް ގެނުވައިދެނީ ފަޅުގައި ތަރުތީބުކޮށް ހައްޔަރުކޮށްފައިވާ ބިޔަ އޮޑިދޯނި ފަހަރުންނެވެ. ތަނަވަސް ފުޅާ އަތިރިމައްޗެކެވެ. ތަރުތީބު ކުރެވި ހައްދާފައިވާ ރުއްތަކެކެވެ. ބަނދަރުގެ އެއްކޮޅުގައި ކުލަކުލައިގެ ސާމާނުތަކުން ފުރިފައިވާ ކުޑަކުދިންގެ ޕާކުން ބަނދަރުމަތީގެ ހައިބަތު އިތުރުކޮށްދެއެވެ. އަނެއްކޮޅުގައި ހުރި މާސިންގާ ސްޓޭޖެކެވެ. ދުރުދުރުގައި ފަނުން ހަދާފައިވާ އަވިކުޑަތަކެއް ބަރިއަކަށް ރުކުރުވާލައިފައި ހުއްޓެވެ. ކޮންމެ ކުޑައެއްގެ ހިޔަލުގައި ވަށައިގެން އިށީނދެވޭނެ ގޮތަށް ހުއްޓެވެ. މުޅިމަންޒަރުގެ ތަސްވީރެއް ކެމެރޭގައި ކުރަހާލެވުނެވެ. ރަށްފުށުގެ ހަނދާނަކަށެވެ.\n'ދަތުރުވެރިންގެ ހިޔާ' ކުރިމަތީގައި ހަތަރުފުރާޅަށް ހަދައިފައިވާ ބިނާގެ ނަންބޯޑު ކިޔައިލެވުނެވެ.\nއަހަރެންގެ ކުރިމަތީގައި މިވަނީ ބޮޑު އިމްތިހާނެކެވެ. ބޮޑު ގޮންޖެހުމެކެވެ. ދަންނަ އެއްވެސް މީހަކު ނެތް މި ފަސްގަނޑަށް އަހަރެން ދިރެން އެބަޖެހެއެވެ. މިތަނަށް ހޭނެން އެބަޖެހެއެވެ. ބީރައްޓެހިކަން އެއްފަރާތްކޮށް ކެރެން އެބަޖެހެއެވެ. ތަނަވަސް ކަމުގެ ހިޔަލުން ފެންވަރައިގެން ކުރި ހުރިހާ ކަމެއް ދޫކޮށްލައި އަހަރެން މިއައީ މި އިމްތިހާނުން ފާސްވުމަށެވެ.\nކުރިމަތީހުރި ދަތުރުވެރިންގެ ހިޔަލަށް ވަދެ ހަމަޖެހިލީމެވެ. ފުރަތަމަ ބޭނުންވީ އަރާމުކޮށްލާށެވެ. ހިތުގައި ކުރެހިފައިވާ ތަސައްވަރާ ހަމައަށް ދިއުމަށް ކުރަން ހުރިމަސައްކަތް ބޮޑުކަމުންނެވެ. ރީތިކޮށް ހަދާ މުށިޖަހައިފައިވާ އަށިގަނޑުމަތީގައި އޮށޯވެލީމެވެ. ބޯދަށަށް ދަބަސް ލައިގެންނެވެ. ޖެހެމުންދިޔަ މަޑުމަޑު ވައިރޯޅިތަކާއެކު ބޮލަށް ލިބުނު ލުއިކަމުގެ ސަބަބުން އިސާހިތަކު ނިދޭގޮތްވިއެވެ.\n"ދޮންކަލޯ! ދޮންކަލޯ! ތެދުވޭ." ކުއްލިއަކަށް ސިހިފައި ލޯހުޅުވާލެވުނެވެ. ކުރިމަތީ ހުރީ ދެބައި ޢުމުރުގެ ފިރިހެނެކެވެ. ދޮން ހަންގަނޑެއްގެ ވެރިއެކެވެ. ސާދާ މޫނެކެވެ. އެކުވެރި ހިނިތުންވުމަކާއެކުގައެވެ.\n"ކިހިނެއްވީ؟" އެ މީހާގެ މޫނަށް ބަލަން އިނދެ އަހައިލެވުނެވެ.\n"ނިދަނީ ދޯ! އަހަރުމެން މިއުޅެނީ ތާސްގަނޑެއް ޖަހައިލަން ހަތަރު މީހުން ހަމަނުވެގެން." އެ މީހާ އަނެއްކާ ވެސް ވާހަކަދެއްކިއެވެ.\nޖަވާބުގައި އަހަރެން ހިނިތުންވެލީމެވެ. ކޮޅަށް ތެދުވެލަމުން ކޮނޑުގައި ދަބަސް އެލުވައިލީމެވެ.\n"މިތަނުގައި މަޑުކޮށްލާ." ތަންކޮޅެއް ދުރުގައި ހުރި ކުޑަދަށުގައި ހުރި ޖޯލީ ތިބި ދެމީހަކަށް އޭނާ އަތުން ހަނައަޅައިލިއެވެ.\n"މިރަށުގައި ގެސްޓްހައުސް ހުރޭތަ؟" އަށިގަނޑުމަތީގައި އިށީނދެ ދެފައި ވަށްކޮށް ހަމަޖެހިލަމުން އަހައިލީމެވެ.\n"ނުހުރޭ! އެކަމުގެ ކުއްޔަށްދޭ ކޮޓަރިތައް ހުންނާނެ،" އެމީހާ ބަލައިލީ އަހަރެންގެ މޫނަށެވެ. "މި ރަށުގައި ރައްޓެއްސެއް ވެސް ނެތް ތަ؟"\nޖަވާބުގައި އަހަރެން ނިތްއަރުވައިލީމެވެ.\n"އަހަންނަށް ކިޔަނީ އާދަނު،" އެމީހާ ހިތްހެޔޮކަމާއެކު ވާހަކަދެއްކިއެވެ. "އަހަރުމެން ގެ ވެސް މުޅިން ނުނިމިގެން މިއުޅެނީ!"\nއާދަނު އަހަރެންގެ މޫނަށް ބަލައިލިއެވެ.\n"އަހަރެން މީ ޒަޔާން." ސަލާމަށް އަތްދިއްކޮށްލަމުން އަހަރެން ބުނެލީމެވެ.\n"ކޮން ރަށެއްތަ؟" ސަލާމުގެ ޖަވާބުގައި އާދަނު ކޮށްލީ ސުވާލެކެވެ.\n"މާލެ." އަހަރެން މަޑުމަޑުން ބުނެލީމެވެ.\n"ކީއްކުރަން މިކޮޅަށް ތިއައީ؟" އާދަނު އަށިގަނޑުމަތީ ހަމަޖެހިލިއެވެ.\n"ކުޑަ ޕްރޮޖެކުޓެއްގަ. އަމިއްލަ މަސައްކަތެއް ކޮށްލަން." އަހަރެން ހިނިތުންވެލީމެވެ.\n"ދެން ރައްޓެހިވީތާ ދޯ،" އާދަނު ބަލައިލީ ޖޯލިފައްޗަށެވެ. އޭނާގެ އިޝާރާތަށް އައި ދެ އެމީހުންނާ އަރާ ހަމަވަނީއެވެ. "މިރަށް ކިހިނެއް ތަ؟"\n"އަދި މި ލެފީ،" އާދައިގެ ރާގެއްގައި އަހަރެން ބުނެލީމެވެ. "އެކަމަކު ދެން ތި މީހުންނާއެކު ގަނޑެއް ޖަހައިލައިފަ ދާނީ."\n"ކޮބާ އާދަނާ މި ކޮން ސޮރެއްތަ؟" އާދަނުގެ އިޝާރަތަށް އައި މީހުންގެ ތެރެއިން އެންމެ ދޮށްޓަށްހުރި ޤާސިމު ރާގު އަޅުވައިލަމުން ބުނެލިއެވެ.\n"މި މާލޭ ސޮރެކޯ. ކަމެއް ކުރަން އައިހޯ މިއުޅެނީ. އެ ސޮރު ދަންނަ މީހަކު ވެސް ނެތޯ." އާދަނު އޮޅުން ފިލުވައިދިނެވެ.\n"އެހެންވީ އިރު މިއަދު ޖެހޭނީ ބަލިވާ ބަޔަކު ސައިދޭ ގޮތަށް ކުޅެން." އެމީހުންނާއެކު އައި ދެވަނަ މީހާ ބުނެލިއެވެ.\n"އެންމެ ރަނގަޅު. ބަލި ނުވިޔަސް އަހަރެން ސައި ދީފާނަމޭ." އަހަރެން ބޭނުންވީ ތަނަށް ހޭނިލާ މީހުންނާ ފަރިތަވެލާށެވެ.\nއަހަރެން ތާސްކުޅެމެވެ. އެކަމަކު އެކަނިމާ އެކަންޏެވެ. ކޮންޕިއުޓަރުންނެވެ. ގުރޫޕު ހަދައިގެން ދުވަހަކު ވެސް ނުކުޅެމެވެ. މިއީ ވެސް އާ ތަޖުރިބާއެކެވެ. ތާސްކުޅުމަކީ ގޯސް އާދައެއްކަމަށް ބޮޑުދައިތަ އަބަދު ވެސް ނަސޭހަތްދޭ ހަނދާން އުތުރިގަތެވެ. މައްސަލައަކީ ތާސްކުޅުމެއް ނޫނެވެ. ތާސްކުޅެން ތިބެ ނަމާދު ވަގުތު ފަހަނައަޅައި ދިއުމެވެ. އެއްޗެއް ހާސިލުކުރުމަށް ބާޖުމަރައިގެން ތާސްކުޅުމެވެ. އެމީހުންނަށް ސައިދޭން އަހަރެން ބޭނުންވީ ވެސް އެހެންވީމައެވެ.\nދެތިން ގަނޑު ނިމުނު އިރަށް ބަންގި ގޮވައިފިއެވެ. އެހެންވެ އެމީހުން ބޭނުންވީ ތާސްކުޅުން ހުއްޓައިލާށެވެ. ނަމާދުން ފައިބައިގެން ސަޔަށް ދިޔުމަށް ބުނެއެވެ. އެމީހުންގެ ފަހަތުން ދަބަސް ކޮނޑުގައި އެލުވައިގެން ހުރެ އަހަރެން ހިނގައިގަތީ ބަނދަރުމަތީގައި ހުރި މިސްކިތާ ދިމާއަށެވެ.\n"ކޮބާ ޒަޔާން އަހަރުމެން ދެން ދިޔައީ. ވަރަށް ބޮޑަށް ޝުކުރިއްޔާ،" ޤާސިމު ހިނިތުންވެލިއެވެ. "އާދަނާ ޒަޔާނަށް ކަމުދާ ގެއަކުން ކޮޓަރިއެއް ހޯދައިދީ."\n"ވަރަށް ރަނގަޅު، ޒުވާން ސޮރަކު އުޅޭ ގެޔަކުން ކޮޓަރިއެއް ލިބޭގޮތް ވެއްޖެއްޔާ!" އަހަރެން ބޭނުންވާ އަމާޒަށް ވާސިލުވުމަށް ފުރަތަމަ މަގު ކޮށައިލީމެވެ.\n"އަހަރެންގެ ދައްތަގެ ގޭގައި ހުންނާނެ ކުލީ ކޮޓަރި." އާދަނު ވިސްނައިލިއެވެ. "އެ ގޭގެ އުޅޭނެ ޒަޔާންގެ އުމުރުގެ ސޮރެއް!"\n"އެހެންވީއިރު ތިވީ މާ ރަނގަޅަށް." ސައިކަލް އިސްޓާޓުކޮށްލުމުން އަހަރެންގެ އާދަނުގެ ސައިކަލުގެ ފަހަތަށް އެރީމެވެ.\n"އެ ސޮރު އުޅޭނީ އިންޖީނުގޭގަ. މީހަކާ ވެސް އަދި ނުއިނދޭ." ރަށުގެ ބޮޑުމަގުން ސައިކަލު ދުއްވަމުން ދިޔައެވެ. އަހަރެން އިނީ ކެމެރާ ނަގައިގެންނެވެ. މުޅިން އާ މާހައުލަކަށް ވުމުން ރަށުގެ މަގުތައް ދެނެގަތުމަށް ފޮޓޯނަގާށެވެ. ކުއްލިއަކަށް ސައިކަލް މަޑުކޮށްލިއެވެ.\n"ކޮބާ ކާކުތަ މޮޅީ؟" ރާޒުވާގެ ތެރެއަށް ގެއްލިފައި އިން ދެމީހެއްގެ ގާތަށް މަޑުކޮށްލާ އާދަނު ސުވާލުކޮށްލިއެވެ. "ވާފިރު ބަލިކޮށްލެވޭތަ އަހަންމަދާ؟"\n"ކިހިނެއް މަ ބަލި ކުރާނީ؟" ވާފިރު ބަލައިލީ އަހަރެންގެ މޫނަށެވެ. ހީވަނީ ދެކެފަރިތަ މީހަކު ބަލައިހެންނެވެ.\n"އެމީހުންގެ ކަމަކީ އަބަދު ވެސް ރާޒުވާ ކުޅުން،" އާދަނު ސައިކަލު ދުއްވާލަމުން ބުނެލިއެވެ. "އަތުންފައިން އެއްވެސް ކަމެއް ނުކުރާނެ! އަބަދު ތިބޭނީ އެ ކުޅެން."\n"އެހެންތަ؟" އަހަރެން ނޫން ގޮތަކަށް ބުނެލީމެވެ. މާބޮޑު ސަމާލުކަމެއް ދޭން ބޭނުން ނުވީމައެވެ.\n"ރާޒުވާ ކުޅުމެއް ނޫން ގޯހީ. ރާޒުވާގަ ޖެހި ހައްދު ފަހަނައަޅައި ދިއުން. ފެންވެރުމެން ނަމާދުކުރުމެއް ކެއުމެއް ބުއިމެއް ނެތީމަ،" އާދަނު ބުނެލިއެވެ. "އަނބިދަރިންނަށް ޚަރަދު ވެސް ނުކުރާތީ."\n"ދަރިއެއް ހުރޭ ތަ؟" އަހަރެން ޝައުޤުވެރިވާގޮތްވިއެވެ.\n"ދަރިއެއްހޭ؟ ސެޓެއް! އިނގިއްޔަކަށް ކުއްޖެއް،" އާދަނު ހޭންފެށިއެވެ. "މިހާރު ވެސް ބޮޑު."\n"ކޮބައި މިއާދެވުނީ،" އާދަނު ސައިކަލު މަޑުކޮށްލިއެވެ. "އެބަ އަންނަން ދައްތަ ގާތު އަހައިލައިފަ. ޒަޔާން މަޑުކޮށްލާ."\nއާދަނު ދޮރޯށި ހުޅުވާލަމުން އެތެރެއަށް ވަނެވެ. އަހަރެން ސައިކަލުން ފައިބައިގެން މަގުގެ ދެކޮޅަށް ބަލައިލީމެވެ. ހިތްފަސޭހައެވެ. ބޮލަށް އުނދަގޫވާނެ އެއްވެސް އަޑެއް ނީވެއެވެ. ދުރުން ކޮވެއްޔެއް ގޮވާލިއަޑު އިވުނެވެ. ބޯމަތިން ދިޔަ ދެތިން ކާޅެއްގެ އަޑު ފިޔަވާ އިތުރު އަޑެއްބަޑެއް ނީވެއެވެ.\nކެމެރާ އަތަށް ހެޔޮކޮށްލަމުން ޖެހިގެން އޮތް ގޯޅިއަށް އެޅީމެވެ. ފެހިކަން ގަދަ ސާފު ޖައްވެކެވެ. ގަސްތަކުގެ ފެހިކުލައިން މުޅި މަގުވަނީ ޖަރީވެފައެވެ. މީހެއްގެ ހިލަމެއް ނުވެއެވެ.\nމަގުގެ އަނެއްކޮޅަށް ބަލައިލީމެވެ. މީހެއްގެ ހިލަން ވުމުން ފޮޓޯއެއް ނެގީމެވެ. މަޑުމަޑުން އެމީހާ ލަސްހިނގުމެއްގައި އަންނަތަން ފެނެއެވެ. ބަރޯއެއް ދުއްވަމުންނެވެ. އެހެންވެ އަނެއްކާ ވެސް ފޮޓޯއެއް ނެގީމެވެ. މަޑުމަޑުން ކުރިއަށް ޖެހިލީމެވެ. އޭރު އަހަރެންނާ އެމީހާ އަރާ ހަމަވަނީއެވެ. ދުވަސްވީ މުސްކުޅިއެކެވެ. ކަޅުއެއްވެސް އިސްތަށްޓެއް ނެތެވެ. މެދުބޮލުގެ އޮމާން ހަންގަނޑުން ވިދުންކަނި ފާޅުވަމުންދެއެވެ. މޫނުމަތީގައި ތަރުތީބެއްނެތި ރޫތައް ބަރިޖަހައިލާފައި ހުއްޓެވެ. ހުދުކުލައިގެ ކުދިކުދި އިސްތަށިން ދަތްދޮޅި ފަޅުފިލައެވެ. މީހާވަނީ ކުރިއަށް ލެނބިފައެވެ.\nއެ މުސްކުޅި މީހާ އައީ ބަރޯއަކަށް ފަންގި ބޮނޑިތަކެއް އަޅައިގެންނެވެ. އަހަރެންގެ ހިތުގައި އެތަކެއް ސުވާލެއް އުފެދެމުން ދިޔައީމެވެ. ކުއްލިއަކަށް އެ މުސްކުޅިޔާ ބަރޯ ބެހެއްޓުމަށްފަހު ފުންނޭވާއެއް ބޭރުކޮށްލިއެވެ. ހިންދެމިލެވޭތޯ ބަލައިލިއެވެ. ހިންދެމިލުމުން ވެސް މުޅިން ތެދެއް ނުވެވެއެވެ. އަހަރެން ލޮލުގައި ކެމެރާ ޖެއްސީމެވެ. އެމީހާގެ ފޮޓޯއެއް ނެގީމެވެ.\n"ކާފަ ހާދަ ރީއްޗޭ ފޮޓޯއަށް." އަހަރެން އެ މުސްކުޅިޔާއަށް ފޮޓޯ ދައްކައިލީމެވެ.\nބަދަލުގައި އެ މުސްކުޅިޔާ ލުއި ހިނިތުންވުމެއް ދައްކައިލިއެވެ.\n"އަދި އެއް ފޮޓޯ ނަގަންތަ؟" އެ މީހާގެ މޫނަށް ބަލަހައްޓައިގެން ހުރެ އަހަރެން ސުވާލުކޮށްލީމެވެ. "ހިނިތުންވެލާ."\nއަހަރެންގެ ކޮންމެ ވާހަކައަކަށް އެ މުސްކުޅިޔާ ލެނބެމުން ދިޔައެވެ.\n"ކާފަ ހާދަ ބުރަކޮށް ތި އުޅެނީ،" އަހަރެން ވޮލެޓު ނެގީމެވެ. "އަން މިއޮތީ ކާފައަށް އޮތް ހަދިޔާއެއް."\nސަތޭކަ ރުފިޔާ ނަގައި ދިއްކޮށްލުމުން އެ މުސްކުޅިޔާ އަހަރެންގެ މޫނަށް ބަލަހައްޓައިގެން ހުރީއެވެ. އޭރު އެމީހާގެ ދެ ލޮލުން ކަރުނަ ނީރުނު މަންޒަރު އަހަރެން ދުށީމެވެ.\n"ހިފާ މީ ކާފައަށް އަހަރެން ދިން ހަދިޔާއެކޭ." އެ މުސްކުޅިޔާ އަހަރެންގެ މޫނަށް ބަލަހައްޓައިގެން ހުރީއެވެ.\nއެހެންވެ އަހަރެން އެ ރުފިޔާ އޮޅައިލުމަށްފަހު އެ މުސްކުޅިޔާގެ ގަމީހުގެ ޖީބަށް ލީމެވެ.\n"ޒަޔާން!" ފަހަތުން އާދަނު ގޮވައިލިއަޑު އިވުނެވެ.\nއެނބުރި ބަލައިލިއިރު އާދަނު ހުރީ އަހަރެން ކުރިމަތީގައެވެ.\n"ކުޑަކޮށް މަގުތައް ކެމެރޭގަ ކުރަހާލަނީ،" އަހަރެން ބަލައިލީ އާދަނުގެ މޫނަށެވެ. "މަގު ކުރަހަނިކޮށް މި ކާފަ ފެނިގެން ކާފަގެ މަންޒަރު ވެސް ކުރަހާލީ. ކާފަ ވަރަށް ފޮޓޯޖެނިކް. އެހެންވެ މަޑުކޮށްލީ."\n"ކޮބާ ހިނގާ! ކޮޓަރި އޯކޭ ވެއްޖެ. ގެއިން ކެއުމުގެ ކަންތައް ވެސް ހަމަ ޖެހިއްޖެ. ކުލި ދައްކާނެ ކަމެއް ވެސް ނެތް." އާދަނު ވަރަށް ގާތްގޮތަކަށް ބުނެލިއެވެ.\n"ނޫނޭ! އެހެން ނުހަދާ. ކުލީ ކޮޓަރީގައި ހުންނަންވާނީ ކުއްޔަށް." އަހަރެން ބުނީމެވެ.\n"ޒަޔާން ތީ މިހާރު އަހަރެންގެ ރަޙްމަތްތެރިއެއްނު. ރައްޓެހިން އަތުން ފައިސާއެއް ނުނަގާނެ." އާދަނު ހިނގައިގަތެވެ.\nއަހަރެން ވެސް އާދަނުގެ ފަހަތުން ހިނގައިގަތީމެވެ. ކޮނޑުގައި އޮތް ދަބަސް ރަނގަޅު ކޮށްލަމުންނެވެ.\n"ގެނޭ ޒަޔާންގެ ނަންބަރު. ކޮފީއަށް ދާންވީމަ މަ ގުޅާނަން." ކޮޓަރީގެ ދޮރު ހުޅުވާލަމުން އާދަނު ބުންޏެވެ.\n"ކަމެއް ބޭނުންވެއްޖެ ނަމަ ދައްތަ ގާތުބުނޭ. މިގޭގަ އުޅޭނީ ދައްތަގެ ދެމައިން. ދައްތަ ފިރިމީހާވީ ކަންނެއްޔަށްގޮސް. ކަމެއް ބޭނުންނަމަ ދައްތަ ގާތު ބުނެލާ،" އާދަނު ކަންކުރަންވީ ގޮތް އޮޅުންފިލުވައިދިނެވެ. "އޯކޭ މަ ގުޅާފަ ދައްތަ ދަރިފުޅު އަސްހަދު ގާތު ބުނާނަން ޒަޔާން އެކަނި ނުކުރާށޭ. މަވެސް ދާންޖެހިގެން މި ދަނީ."\nބޯޖަހައިލުމަށްފަހު އަހަރެން ކޮޓަރި ތެރެއަށް ވަދެ ހަމަޖެހިލީމެވެ. ފޮޓޯތައް ލެޕްޓޮޕަށް އެޅުމުގެ ބޭނުމުގައެވެ. ލެޕުޓޮޕަށް ފޮޓޯތައް ނެގުމަށްފަހު ފޮޓޯތަކަށް ނަޒަރު ހިންގައިލީމެވެ.\nސަތޭކަ އެތަކެއް ފޮޓޯ ނެގިފައި ހުއްޓެވެ. އަހަރެންގެ ލޮލުގައި އަޅައިގަތީ ރާޒުވާ ކުޅެން ތިބި ދެމީހުންގެ ތެރެއިން ވާފިރުގެ ފޮޓޯގައެވެ. އޭނާގެ އެ މޫނު ކޮންމެ ވެސް އެހެން ފަހަރަކު އަހަރެން ދުށް ހަނދާންވަނީއެވެ. ކޮންމެވެސް އެހެން މީހެއްގެ ފޮޓޯއިން އޭނާ ފެނުނު ހަނދާންވަނީއެވެ. ހަނދާނުގެ ދުރުމީގައި އެ މޫނު ހަރުލައިފައިވާތީއެވެ. ވިސްނީމެވެ. އެތައްފަހަރަކު ވިސްނީމެވެ. ވެސް އެއީ ކޮންތަނަކުން ފެނުނު މީހެއްކަމެއް ހަނދާނަކަށްނައެވެ. އަމިއްލައަށް ޗޮކެއް ކަނޑައިލެވުނެވެ.\nބާކީ ހުރި ފޮޓޯތަކަށް ބަލަމުން ގޮސް އަނެއްކާ ވެސް އެއްކަލަ މުސްކުޅިޔާގެ ފޮޓޯގަނޑު އަހަންނަށް ޚާއްޞަވިއެވެ. އެ މޫނު މަތިން ފާޅުވަމުން ދިޔަ އަސަރެވެ. މޫނުގައި ކުރެހިފައިވާ މަންޒަރަށް އަހަންނަށް ފަރުވާތެރިކަމާއެކު ބަލައިލެވުނެވެ. ނަލަ ހިނިތުންވުމެއްގެ ފަހަތުގައި އެތަކެއް އުދާސްތަކެއް ހުރިކަން ހާމަވަމުން ދިޔަވަރަކަށް އެ ފޮޓޯއަށް ދެވުނު ސަމާލުކަން ދިޔައީ އިތުރުވަމުންނެވެ.\nއެ މުސްކުޅިޔާ އެ ހާލުގައި، އެ މީހާ ފަންގި އުފުލަން ޖެހުނީ ކީއްވެ ބާއޭ ހިތަށް އެރިއެވެ. ރަނގަޅަށް ހިންދެމިނުލެވޭ ހާލުގައި އެކަނިމާ އެކަނި ބަރޯއެއް ދުއްވަން މަޖުބޫރުވީ ކުރުވީ ކޮންކަމެއްބާއެވެ؟ އެ މުސްކުޅިޔާގެ ދަރިޔަކު ނެތީބާއެވެ؟ އޭނާގެ އާރެއް ޔާރެއް މި ދުނިޔޭގައި ނޫޅެނީބާއެވެ؟ އެއީވެސް ދިވެއްސެކެވެ. ކޮންމެވެސް ދިވެހި އާއިލާއެއްގެ މެންބަރެކެވެ. ކޮންމެވެސް މަޔަކާއި ބަފަޔަކަށް ލިބިފައި ހުރި ދަރިއެކެވެ. އެ މަންމަޔާއި ބައްޕަގެ ވެސް އާއިލާއެއް އުޅެންވާނެތާއެވެ؟ އެއީ ހަމަގައިމު ވެސް ކާފަ ކިޔާ އުމުރުގެ މީހެކެވެ. އުމުރު ފަސްދޮޅަސްފަހަކުން މަތިވާނެއެވެ. ގައިމުވެސް ކާފަދަރިން ވެސް ތިބޭނެތާއެވެ؟ ކާފައިންގެ ލޯބި ލިބެނީ ހާދަ މަދުބަޔަކަށެވެ. އެ ނިއުމަތް ލިބޭ މީހުންނަށް އެއީ ކިހައި މުހިއްމު ލޯތްބެއްކަން ވަޒަން ނުކުރެވެނީ ކީއްވެބާއޭ އަހަރެންގެ ހިތަށް އެރިއެވެ.\nއަހަރެންނަކީ އެފަދަ ބައެއް ނަސީބުން މަހުރޫމުވެފައިވާ މީހެކެވެ. މަންމައާ ބައްޕައަކީ ވެސް ވަޒީފާގައި ހޭބޯނާރާ އުޅޭ ދެމީހުންނެވެ. އަމިއްލަ ވިޔަފާރި ކުރިއެރުވުމުގައެވެ. ބައްޕަ ގިނައިން އުޅެނީ ރާއްޖޭން ބޭރުގައެވެ. މަންމަގެ ޒިންމާއަކީ ރިސޯޓް ބެލެހެއްޓުމެވެ. އަހަރެންގެ ހުރިހާ ކަމެއް މަތިކޮށްފައި އޮންނަނީ ބޮޑުދައިތައާއެވެ. އާއިލީ ލޯތްބޭ ކިޔައި އެއްޗަކީ ގަންނަން ހުންނަ އެއްޗެއް ނަމަ އަހަރެން ނުބުންޏަސް މައިންބަފައިން އެ ގަނެދޭނެއެވެ.\nސަޅި... ވަރަށް ސަޅި


Shahid Aai Majlis Memberun Ge Badhdhaluvun Idhikolhun Boycott Kohfi - Vaguthu\nއަދަދުތައް މައްޗަށް: އިތުރު ފިޔަވަޅެއް ނެތް - 23 ގަޑިއިރު ކުރިން\nޝާހިދާއި މަޖިލިސް މެންބަރުންގެ ބައްދަލުވުން އިދިކޮޅުން ބޮއިކޮޓްކޮށްފި\n3 މަސް ކުރިން ( އޮކްޓޯބަރ 6, 2021 )\nއދ. ގެ އާންމު މަޖިލީހުގެ ރައީސްގެ ހައިސިއްޔަތުން ފޮރިން މިނިސްޓަރު އަބްދުﷲ ޝާހިދު، ރައްޔިތުންގެ މަޖިލީހުގެ މެންބަރުންނާ ކުރެއްވި ބައްދަލުވުން އިދިކޮޅު ޕީޕީއެމްއާއި ޕީއެންސީގެ މެންބަރުން ބޮއިކޮޓް ކޮށްފިއެވެ.\nޕީޕީއެމްގެ ނައިބު ރައީސް އަދި ނައިފަރު ދާއިރާގެ މެންބަރު އަހްމަދު ޝިޔާމް ވިދާޅުވީ، އެ ބައްދަލުވުމުގައި ބައިވެރިވެވަޑައިނުގެންނެވި ސަބަބަކީ ރާއްޖޭގެ ގާނޫނު އަސާސީއާ ޚިލާފަށް ވަޒީރެއްގެ މަގާމުގައި ހުންނަވައިގެން ޝާހިދު އިތުރު ވަޒީފާއެއް އަދާ ކުރައްވާތީ ކަމަށެވެ.\nގާނޫނު އަސާސީގައި އޮންނަ ގޮތުން، ރައީސުލްޖުމްހޫރިއްޔާގެ ވަޒީރުންގެ މަޖިލީހުގެ ވަޒީރަކަށް އެ މަގާމު އަދާ ކުރައްވާ ދުވަސްވަރު އިތުރު އެއްވެސް ވަޒީފާއެއް އަދާ ނުކުރެވޭނެ ކަމުގައެވެ.\nރައީސް އިބްރާހީމް މުހައްމަދު ސޯލިހްއާއި، ޑިފެންސް މިނިސްޓަރު މާރިޔާ އަހުމަދު ދީދީއާއި، މަޖިލީހުގެ މެންބަރުންގެ އިތުރުން އުއްތަމަ ފަނޑިޔާރު ޑރ. އަހްމަދު މުއުތަސިމް އަދުނާނާއި ވެސް ޝާހިދު ބައްދަލުކުރެއްވުމަށް ވަނީ ހަމަޖެހިފައެވެ.\nއދ.ގެ 76 ވަނަ އާންމު މަޖިލީހުގެ ރައީސްގެ މަގާމަށް ޝާހިދު ހޮވިވަޑައިގަތީ މި އަހަރުގެ ޖޫން މަހުގައެވެ. އާއްމު މަޖިލީހުގެ ރިޔާސަތާ އެމަނިކުފާނު ހަވާލުވެވަޑައިގެންނެވީ ސެޕްޓެމްބަރު މަހުގެ 15 ވަނަ ދުވަހުއެވެ. މިއީ އަހަރު ދުވަހުގެ ދައުރެއް އޮންނަ މަގާމެވެ.\nކޮމަންޑޫ ދާއިރާގެ ގޮނޑި އެމްޑީޕީ އަށް ދީފިނަމަ އެހެން ދީންތަކަށް ޖާގަ ދޭނެ: ޝުޖާއު\nރިޔާސީ އިންތިހާބު އޮޅުވާލީ އިންޑިއާއިން ހަރަދުކޮށްގެން: ތޯރިގް\nސަރުކާރުން މަސްވެރިންނަށް ވީ އެއްވެސް ވައުދެއް ނުފުއްދާ: ސެންބެ\nއޮކްޓޯބަރ 6, 2021 13:55\nކަލޭމެން ފޫ ކަހާފަ ޖަލްސާއަށް ނުދިއަސް މިޤައުމަށް ވާނެ ގެއްލުމެއް ނެތް ! ރަގަޅީވެސް ތިކަހަލަ ދެފުއްކެހެރިން މިކަހަލަ ބައްދަލުވުންތަކަށް ހާޒިރު ނުވިއްޔާ !\nއޮކްޓޯބަރ 6, 2021 14:12\nތަމެން ތިބެބަލަ ބޮއިކޮޓްކޮށްގެން ؟\nއޮކްޓޯބަރ 6, 2021 19:40\nއަލިކަމެއްނެތިދުވަސްކޮޅެއްދިއުމަށްފަހު ކުއްލިއަކަށް ބޮކި ދިއްލުނީ އެތިކޮޅެއްލިބުނީތޯ؟\nއޮކްޓޯބަރ 6, 2021 14:27\nމިކަން އަބަދު މިހެންނެތް ނޯންނާނެ، އެމްޑީޕީގެ ފަރާތުން އަންނަ ދައުރުގައި ވާދަކުރާނީ ޝާހިދު، ޝާހިދު އެއްވެސް ކަމަކާ ވިސްނާނެކަމެއް ނެތް. ނަސީބު ހަމަ ރަގަޅީ ޓިކެޓްވެސް ލިބޭނެ މަސައްކަތް ކުރަންފަށާ އަވަހަށް ކާމިޔާބު ވާނެ 2023 އަބްދުﷲ ޝާހިދު އެމްޑީޕީ\nއޮކްޓޯބަރ 6, 2021 14:32\nއޮކްޓޯބަރ 6, 2021 15:08\nއެމްޑީޕީ އަބަދުއުޅޭނީ ޒުވާނުންނައް ޑުރަގު ތިޔާގިކޮއްދީފަ މިކަހަލަ ދެބޯގެރި ދުއްވައިގެން ރައްޔިތުން ގަޅި ހައްދަން.\nއޮކްޓޯބަރ 6, 2021 15:14\nޝިޔާމު ހިތްހަމަ ނުޖެހޭތީ ޝާހިދު އދ ގެ ރައީސްކަމުން އިސްތިއުފާދެއްވަން ނިންމަވައިފި\nއޮކްޓޯބަރ 6, 2021 15:15\nޖޭވިއަސް ދެން ތީ ފުކެއް ބޮޑުވަރު\nއޮކްޓޯބަރ 6, 2021 15:56\nޔޫއެންގެ ދިދަ ތިތާއިންނަންޖެހޭނީ ތިޔަ ސާހިދަކީ މިހާރު ދިވެއްސެއްވެސް ނޫންކމަށް އޭނާގަބޫލުކުރަނީ ބަފާސަލަވާތްކިޔައިގެން ހޯދިލާރީން ކިޔަވަދިނީމާ ގައުމަށް ވީ ބޭވަފާ!\nމިވެރިންނާއި ދުވަހަކުވެސް ބައްދަލު ނުވަނީތޯ\nއޮކްޓޯބަރ 6, 2021 17:35\n"ރައީސް އިބްރާހީމް މުހައްމަދު ސޯލިހްއާއި، ޑިފެންސް މިނިސްޓަރު މާރިޔާ އަހުމަދު ދީދީއާއި، މަޖިލީހުގެ މެންބަރުންގެ އިތުރުން އުއްތަމަ ފަނޑިޔާރު ޑރ. އަހްމަދު މުއުތަސިމް އަދުނާނާއި ވެސް ޝާހިދު ބައްދަލުކުރެއްވުމަށް ވަނީ ހަމަޖެހިފައެވެ."\nމި މަހުން ފެށިގެން އަންހެނުން ކޮމެޓީތަކުގެ އެލަވަންސް ލިބޭނީ ބޮޑުކޮށް\nރައީސް އަމީން އަވަހާރަވި މައްސަލަ ބަލަން ބޮޑު ދިރާސާއެއް ކުރަނީ


Dhuniyeyge enme agu bodu eh vari aa eku anhenaku billionaire akah\nއޭޝިޔާގައި މިހާތަނަށް ކުރި އެންމެ އަގު ބޮޑު އެއް ވަރިން އަންހެނަކު ބިލިއަނަރަކަށް ވެއްޖެ އެވެ. ޗައިނާގެ ވެކްސިން އުފައްދާ ބޮޑު ކުންފުންޏެއްގެ ޗެއާމަން ޑޫ ވީމިން އޭނާގެ އަންހެނުން ވަރިކުރުމުގެ ބަދަލެއްގެ ގޮތުން ކުންފުނީގެ 161.3 މިލިއަން ޝެއާ ވަނީ ވަރިކުރި އަނބިމީހާ ޔުއާން ލިޕިން އަށް ބަދަލުކޮށްފަ އެވެ. އެއާއެކު މި އަންހެންމީހާ ވަނީ ދުނިޔޭގެ އެންމެ މުއްސަނދި އަންހެނުންގެ ތެރޭގައި ހިމެނިފަ އެވެ. އަންހެންމީހާގެ ނަމަކަށް ބަދަލުކުރި ސްޓޮކްގެ އަގު 3.2 ބިލިއަން ޑޮލަރަށް އަރަ އެވެ.\nޔުއާން، 49، އަކީ ޝެންޒެންގައި ދިރިއުޅޭ ކެނެޑާ ރައްޔިތެކެވެ. މޭ 2011 އިން އޮގަސްޓް 2018 އަށް އޭނާ ވަނީ ކުރީގެ ފިރިމީހާގެ ވެކްސިން އުފައްދާ ކުންފުނި ކަންގްޓައި ގައި ޑައިރެކްޓަރެއްގެ ގޮތުގައި މަސައްކަތް ކޮށްފަ އެވެ. މިހާރު އޭނާ ހުރީ ކަންގްޓައިގެ ސަބްސިޑިއަރީ ކުންފުންޏެއްގެ ވައިސް ޖެނެރަލް މެނޭޖަރެއްގެ މަގާމުގަ އެވެ. ޔުއާން އަތުގައި އިކޮނޮމިކްސް ޑިގްރީއެއް އޮވެ އެވެ.\nއަންހެނުން ވަރިކުރުމުގެ ކުރިން ޑޫ ވީމިންގެ މުއްސަނދިކަން 6.5 ބިލިއަން ޑޮލަރަށް އަރަ އެވެ. ނަމަވެސް ވަރިކުރުމާ ގުޅިގެން 3.1 ބިލިއަން ޑޮލަރު ވަނީ ގެއްލިފަ އެވެ.\nމިހާރުވެސް ކޮރޯނާވައިރަހަށް ވެކްސިން އެއް އުފެއްދުމުގެ މަސައްކަތްކުރާ ކަންގްޓާއީގެ ފައިދާ މިއަހަރު 60 ޕަސެންޓް މަތިވެފައި ވެއެވެ. މިހާރު އެ ކުންފުނީގެ މާކެޓް ވެލިއު އުޅެނީ 13 ބިލިއަން ޑޮލަރުގަ އެވެ. މި ވަރީގެ ޚަބަރާ އެކު ހޯމަ ދުވަހު އެ ކުންފުންޏަށް 3.6 ޕަސެންޓްގެ ގެއްލުމަކާ ކުރިމަތިވެފަ އެވެ.\nޑޫ ވީމިން އޭނާގެ އަންހެނުން ވަރިކުރުމުގެ ބަދަލެއްގެ ގޮތުން ކުންފުނީގެ 161.3 މިލިއަން ޝެއާ ވަނީ ވަރިކުރި އަނބިމީހާ ޔުއާން ލިޕިން އަށް ބަދަލުކޮށްފަ\nޑޫ، 56، އުފަންވީ ޗައިނާގެ ޖިއާންޒީ ޕްރޮވިންސްގެ ދަނޑުވެރި އާއިލާއަކަށެވެ. ކޮލެޖުގައި ކެމިސްޓްރީ ކިޔެވުމަށްފަހު 1987 ގައި އޭނާ ކްލިނިކެއްގައި މަސައްކަތް ކުރަން ފެށި އެވެ. އަދި 1995 ގައި ބައޮޓެކް ކުންފުންޏެއްގެ ސޭލްސް މެނޭޖަރެއްގެ ވަޒީފާ އޭނާ ހޯދި އެވެ. އޭނާ ކަންގްޓާއީ އުފެއްދީ 2004 ގައެވެ. އަދި މަޑުމަޑުން ކުރިއަރަމުން ގޮސް ބިލިއަން ޑޮލަރުގެ ވިޔަފާރި ކުންފުންޏަކަށް ބަދަލުވީ އެވެ.\nޗައިނާއަކީ ދުނިޔޭގެ ނިސްބަތުން އެންމެ ގިނަ ބިލިއަނަރުން ތިބި އެއް ގައުމެވެ. އެހެންކަމުން ވަރީގެ ސަބަބުން އެންމެ ބޮޑު އަގެއް މިހާތަނަށް އެންމެ ގިނައިން ދައްކާފައިވާ ކަމަށް ރެކޯޑް ތަކުން ދައްކަނީ ވެސް ޗައިނާ މީހުންނެވެ. އެގޮތުން 2012 ގައި ޗައިނާގެ އޭރުގެ އެންމެ މުއްސަނދި އަންހެންމީހާގެ ގޮތުގައި ހުރި ވޫ ޔަޖުން ވަނީ ފިރިމީހާ ކައިރިން ވަރިވުމުގެ ބަދަލެއްގެ ގޮތުން އޭނާގެ މިލްކިއްޔާތުން 2.3 ބިލިއަން ޑޮލަރުގެ އަގުހުރި ސްޓޮކް ކުރީގެ ފިރިމީހާ ކައި ކޫ އަށް ބަދަލުކޮށްފަ އެވެ.\nދުނިޔޭގައި މިހާތަނަށް ކުރި އެންމެ އަގުބޮޑު ވަރީގެ ރެކޯޑް އޮތީ އެމެޒޯން ޑޮޓް ކޮމްގެ ފައުންޑާ ޖެފް ބެޒޯސް އަށެވެ. އޭނާގެ މިލިކިއްޔާތުގައި 48 ބިލިއަން ޑޮލަރު އެބަހުއްޓެވެ. އެހެންވެ އަންހެނުން މެކްކެންޒީ ބެޒޯސް ވަރިކުރުމާ ގުޅިގެން އޭނާއަށް މިލްކިއްޔާތުގެ ހަތަރު ޕަސެންޓް ޓްރާންސްފާކުރުމުން މެކްކެންޒީ އަކީ މިހާރު ދުނިޔޭގައި ހުރި ހަތަރު ވަނައަށް އެންމެ މުއްސަނދި އަންހެނާ އެވެ.


ދިވެހި ޓީޗަރ މަޤާމަށް މުއައްޒަފަކު ހޯދުމަށް\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 27 ޖެނުއަރީ 2020 ވާ (ހޯމަ) ދުވަހުގެ 13:00 ގެ ކުރިން، ތާޖުއްދީން ސްކޫލް ގެ ކައުންޓަރަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށް ބަލައި ގަނެވޭނެއެވެ.\nމި މަޤާމަށް މީހުން ހޮވުމަށް ހަމަޖެހިފައިވަނީ އިންޓަވިޔު ކުރުމަށް ފަހުގައެވެ. އިންޓަވިޔު އޮންނާނީ، 27 ޖެނުއަރީ 2020 އާއި 10 ފެބުރުއަރީ 2020 އާއި ދެމެދުގެ ތާރީޚެއްގައި ތާޖުއްދީން ސްކޫލްގައެވެ. އަދި މިމުއްދަތުގެ ތެރޭގައި ކުރިމަތިލާފައިވާ މަޤާމަށް ސްކޫލުން އަންގާ ދުވަހެއްގައި އިންޓަރވިޔު އޮންނާނެއެވެ.


Spain Molhuve Slovakia aain Russia Qualifyvejje\nސްޕޭން މޮޅުވެ، ސްލޮވާކިޔާ އާއި ރަޝިޔާ ކޮލިފައިވެއްޖެ\nޔޫރޯ ކޮލިފައިންގައި މިރޭ ސްޕޭން މޮޅުވިއިރު ސްލޮވާކިޔާ އާއި ރަޝިޔާ އަންނަ އަހަރުގެ މުބާރާތަށް ކޮލިފައިވެއްޖެ އެވެ.\nފްރާންސްގައި އަންނަ ޖޫން މަހު ބާއްވާ މުބާރާތަށް ކޮލިފައިވެފައިވާ އެންމެ ފަހުގެ ދެ މުބާރާތުގެ ޗެމްޕިއަން ސްޕޭން މިރޭ މޮޅުވީ ޔުކްރޭން އަތުން 1-0އިންނެވެ. ލަނޑު ޖެހީ 22 ވަނަ މިނިޓްގައި މާރިއޯ ގަސްޕާ އެވެ. ލީޑު ފުޅާކުރަން ލިބުނު ޕެނަލްޓީ ސެސް ފެބްރިގާސް އަށް ކާމިޔާބު ނުކުރެވުނެވެ.\nމި މޮޅާއެކު ސްޕޭނަށް ގްރޫޕް ސީގެ އެއްވަނަ ލިބެނީ 27 ޕޮއިންޓާއެކުގަ އެވެ. 22 ޕޮއިންޓާއެކު ދެ ވަނަ މަގާމު ލިބިގެން ސްލޮވާކިޔާ މުބާރާތަށް ކޮލިފައިވީ ރޭ ބިލާރުސްގެ މައްޗަށް 1-0އިން ބަލިވެފައި އޮއްވަ އެވެ. އެ ގައުމު މޮޅުވި މައިގަނޑު ސަބަބަކީ ވެސް ސްޕޭން އަތުން ޔުކްރޭން ބަލިވުމެވެ. ޔުކްރޭނަށް ލިބިފައިވަނީ 19 ޕޮއިންޓެވެ. މިރޭ އެ ގައުމު މޮޅުވެފައި ސްލޮވާކިޔާ ބަލިވިނަމަ ގޯލުގެ ތަފާތުން ކޮލިފައިވުމުގެ ފުރުސަތު ޔުކްރޭނަށް އޮތެވެ.\nވޯލްޑް ކަޕް ފުޓްބޯޅަ މުބާރާތް 2018 ވަނަ އަހަރު ބާއްވާ ގައުމު މުބާރާތަށް ޔޫރޯ އަށް ކޮލިފައިވީ ގްރޫޕް ޖީގައި ރޭ މޮންޓެނީގްރޯގެ މައްޗަށް ރޭ 2-0އިން ކާމިޔާބު ހޯދައިގެންނެވެ. މި މޮޅާއެކު ރަޝިޔާ އަށް ގްރޫޕުގެ ދެ ވަނަ މަގާމު ލިބުނީ 20 ޕޮއިންޓާއެކުގަ އެވެ. އެއްވަނާގައިވަނީ 28 ޕޮއިންޓާއެކު އޮސްޓްރިއާ އެވެ. މި ގްރޫޕުގެ ތިން ވަނަ ހޯދައިގެން ޕްލޭއޯފް ޖާގަ އެއް ހޯދީ ސްވިޑްން އެވެ. އެ ގައުމު ރޭ މޮޅުވީ މޯލްޑޯވާ އަތުން 2-0އިންނެވެ.\nރަޝިޔާ އާއި މޮންޓެނީގްރޯ ކުޅުނު މެޗުގެ ތެރެއިން. މި މެޗުން މޮޅުވެ ރަޝިޔާ ވަނީ ޔޫރޯ ފުޓްބޯޅަ މުބާރާތުގެ ޖާގަ ކަށަވަރުކޮށްފައި.